Ras Online - މަސްވެރިންނަށް ވީ ވަޢުދުތައް ފުއްދައިދީ މަސްވެރިންގެ އަޑު މިއެހީ ކިހިނެއް؟\nމަސްވެރިންނަށް ވީ ވަޢުދުތައް ފުއްދައިދީ މަސްވެރިންގެ އަޑު މިއެހީ ކިހިނެއް؟\nޒިދާން މުޙައްމަދު 23 ޑިސެމްބަރު 2020\nމަސްވެރިން ކުރި މުޒާހަރާގެ ތެރެއިން\nމަސްވެރިންނަށް ސަރުކާރުތަކުން އިހާނެތިކޮށް ހިތާ ވާހަކައަކީ އާ ވާހަކައެއް ނޫނެވެ. ކޮންމެ ސަރުކާރަކުން ވެސް ވެރިކަމަށް އަންނަނީ މަސްވެރިންނަށް ފޮނި ހުވަފެންތަކާއި ދަޅަތައް ދައްކައިގެންނެވެ. ބުރިވެފައިވާ ގައުމުގެ ލޭނާރު އަލުން ގުޅުވައިދީ ކުރިއަށްވުރެ ވަރުގަދަ ކޮށްދޭނެ ކަމުގެ ޔަގީންކަންދީގެންނެވެ. އެކަމަކު އާޚިރުގައި ކަން ހިނގަނީ ދިމާ އިދިކޮޅަށެވެ. "ވައުދާ ހުވާ ކުރާނެއޭ، އެހަނދާން ނެތޭނެއޭ، ނޫނީ އެހެން ގޮތެއްގައި މަޖުބޫރު ވާނެއޭ" ބުނާ ބީދައިންނެވެ. ވެރިކަން ލިބުމާއެކު ކެމްޕެއިން ތެރޭގައި ކެނޑިހާ ފޮނިބައިސާ ހަނދާން ނެތޭކަށް މާ ގިނަ ދުވަހެއް ނުނަގައެވެ. ވީ މޮޅު ވައުދުތައް އެއީ ނުވާ އެއްޗަކަށް ވެދެއެވެ. ދެއްކި ކުލަ ހުވަފެންތައް ވަނީ ބިލާހަށެވެ.\nއަދުގެ ރައީސް އިބްރާޙިމް މުހައްމަދު ޞާލިޙް ވެސް ވެރިކަމަށް ވަޑައިގަތީ މަސްވެރިންނަށް އުޑުން ތަރި ވެސް ބާލަދީފައޭ މަސްވެރިން މިއަދު އެބަ ބުނެއެވެ. ލޯބިވެރިން ބުނާހެން "ހަނދުވެސް ނަގާ އަތަށް ދޭނަމޭ" އޭރު ބުނި ކަމަށް މަސްވެރިންނާ އޮޑިވެރިން އެބަބުނެއެވެ.\nމަސްވެރިން އެބުނާހެން މި ވެރިކަމަށްވެސް2އަހަރު ފުރިއްޖެއެވެ. މަސްވެރިން އިއްޔެވެސް އަޑުގެ ކޮޅަށް ގޮވަމުން ދިޔައީ އެމީހުންނަށް ވެފައިވާ ހަމަ އެންމެ ވައުދެއްވެސް ނުފުއްދޭ ކަމަށެވެ. އަޅުގަނޑުމެން ދައްކާ ވާހަކައެއް ނޫނެވެ. މިފަހަރު މިއޮތީ މަސްވެރިންގެ ވާހަކައެވެ. މަސްވެރިންނަށް ވީ ވައުދުތަކުން ފުއްދުނީ ކިތައް ވައުދު ކަމެއްވެސް އަޅުގަނޑު ދަންނަވާކަށް ނެތީމެވެ. އެކަމަށް ހަމަ އެންމެ އެކަށީގެންވާނީ މަސްވެރިންނެވެ. އެ ވެރިންގެ އާއިލާތަކެވެ.\nއަޅުގަނޑަށް އެނގޭހާ ވެސް އެއްޗަކީ އަދު މަސްވެރިން ތިބީ ވަރަށް ވެސް މާޔޫސްވެފައި ކަމެވެ. އުފަލަކުން ނޫންކަން އެބަ އެނގެއެވެ. އިއްޔެވެސް އެމީހުން ބުނާތީ އެހީމެވެ. ބާނާ މަހަށް ހަމަ އަގެއް ނުލިބެއެވެ. މަސްކޮޅެއް ނުކިރެއެވެ. ފިނިކުރާނެ އައިހެއް ނުލިބެއެވެ. މަސްވެރިން އިއްޔެވެސް ބުނީ މަސްކޮޅު ނުކިރި ބާނާ މަސްކޮޅަށް އައިސް އަޅާލަ އަޅާލައި، ކިޔޫގައި ތިބުން ނޫން ގޮތެއް މިއަދު ނެތީމާ މަސްވެރިން ބިކަވެ އެމީހުންގެ އާއިލާތައް ވެސް ބިކަވެއްޖެ ކަމަށެވެ.\nއެންމެ ފަހުން ކެތްތެރިކަން ކޮޅުން ލައިގެން ފެލިވަރު ފަޅުގައި ދޯނިތައް އަޅާފައި ދޮށިތައް ބަހައްޓާފައި އެމީހުންވެސް ނުކުތީ އެއްގަމު މަސްވެރި ކަމަށެވެ. އެއްގަމުން ގިނައިން މަސްބޭނޭނީ ބާރަށް ހަޅޭއްލަވައި އަޑުގަދަކޮށްގެންތާއެވެ. ނުރޯ ދަރިއަކަށް ކިރެއް ނުލިބޭނެއޭ ބުނާތީ އެމީހުން ވެސް ނުކުތީ ރޯށެވެ. ވެރިންގެ ކަންފަތްތަކަށް އެމީހުންގެ އަޑުތައް ތަންކޮޅެއް ސާފުވާނެހެން އިއްވޭތޯ އަޑުގަދަކުރާތައް ހިފައިގެންނެވެ. މިރުއިމަށް ޑިމޮކްރެސީގައި ކިޔައި އުޅެނީ އިހުތިޖާޖު ކުރުމެވެ. ނުވަތަ އަޑުއުފުލުމެވެ. ނޫންނަމަ މުޒާހަރާ ކުރުމެވެ. ކޮންމެއަކަސް ކޮންމެ ނަމެއް ކިޔަސް ވަރިހަމައޭ ކިޔާފައި އެމީހުން އެރީ ސަރުކާރުން މަސްގަންނަ އެންމެ ދުވަސްވީ މަސް ފެކްޓްރީއަށެވެ. ފާދިއްޕޮޅު ފެލިވަރަށެވެ. މިހަރަކާތުގައި ހަމަ ރަނގަޅު އަދަދެއްގެ ދޯނިފަހަރު ބައިވެރިވިއެވެ.\nމި އިހުތިޖާޖުގައި ބައިވެރިވި މަސްވެރިން ބުނަމުންދިޔައީ އެ މީހުން އިހުތިޖާޖަށް ނުކުތުމަށް މަޖުބޫރުވީ މަސްވެރިންނަށް ކުރިމަތިވެފައިވާ ގިނަގުނަ މައްސަލަތަކަށް އެކަށީގެންވާ ހައްލެއް ނުލިބި ދިގުލައިގެން ދިއުމުގެ ސަބަބުން ކެއްތެރިކަން ކޮޅުން ލައިގެން ކަމަށެވެ.\nކުރިން ދެންނެވިހެން ފެލިވަރަށް އެރި މަސްވެރިން ގަދަ އަޑުން ގޮވަމުން ދިޔައީ ވަޢުދުވި ފަދައިން ބާނާ މަހަށް ހަމައަގު ދިނުމަށެވެ. މި ކިޔާ ހަމައަގަކީވެސް ވަރަށް ހެއްވާ އަގެކެވެ. ސަރުކާރުން ވައުދުވި ހަމަ އަގެއް މިސަރުކާރުގެ ފިޝަރީޒް މިނިސްޓަރަކަށް ފަހުމެއް ނުވެއެވެ. އެނގިވަޑައެއް ނުގަންނަވައެވެ. ދެންވީ ގޮތަކީ މަސްވެރިން އެބުނާހެން އެބުނާ ހަމައަގުވީ ކުޑައެވެ. މިހާރު ހަމައަގުވެސް ހަމަ ރަނގަޅަށް އޮޅުނީއެވެ.\nދެން އެމީހުން އެތާނގައި ގޮވީ ފަސޭހައިން އައިސް ލިބޭނެ މަގު ތަނަވަސްކޮށްދޭށޭ ކިޔައިގެންނެވެ. އެމީހުން އެހެން އެކިޔަނީ ކީއްވެގެން ކަމެއް ނޭނގެއެވެ. ދޭތެރެއަކުން އެބުނާ އައިސް އުފައްދާ ޕްލާންޓް ބޮޑުކުރާ ވާހަކައާއި ގާއިމުކުރާ ވާހަކަ ވަަޒީރުވެސް ދައްކަވައެވެ. އެއީ ނިކަން ގިނައިން ކާންބޯން ދީގެން ބޮޑުވާ އެއްޗަކީކަންވެސް ނޭނގެއެވެ. ނޫނީ މިސަރުކާރުން އޮތީ ދޯނިފަހަރުގެ ވަތުގައި ގަނޑުކުރާ ބައި ހަރުކުރާން ކަމަށްވާތީ ޕްލާންޓް ބޮޑުކުރުމަށްވުރެ އެކަން ކުރުން މާ ފައިދާ ބޮޑުވެފައި ފަސޭހަ ވީމާ އެކަން ކުރަނީކަންވެސް ނޭނގެއެވެ. ކޮންމެއަކަސް އިހުތިޖާޖު ކުރަން އެރި މަސްވެރިންނަކަށް އަދި އެކަމެއް ނޭނގޭ ކަންނޭގެއެވެ. އެހެން ނޫންނަމަ އައިސް ހޯދާކަށް ނޫޅޭނެތާއެވެ.\nދެން އެވެރިން އަޑުގެ ނެތްތަނަށް ގޮވީ އެވެރިން ބާނާ މަސްކޮޅު ދުވަހުން ދުވަހަށް ކިރޭނެ ގޮތް ހަމަޖައްސައި ދިނުމަށެވެ. މިއޮތީ ހަމަ ރަނގަޅަށް މަސްވެރީންނަށް އޮޅުން އަރާފައެވެ. ފިޝަރީޒް މިނިސްޓަރުގެ ޕްލޭންގައި އޮތީ ގޭދޮށު މަސް ފެކްޓްރީ ހަދައިގެން ގޭދޮށުގައި އާއިލާ އެކީ ނުކުމެ މަސް ކައްކައި ހިއްކައި ނޫނީ މަސް ބަންދުކޮށް ބާވާތް ބާވަތުގެ މަހުގެ އުފެއްދުންތައް އުފައްދައިގެން ދަޅާއި ޕެކެޓުގައި ބަންދުކޮށްގެން އަގުއެއްކުރެވޭ ބާވަތްތައް ހަދައިގެން ނެރެ ވިއްކުމެވެ. ދެން އެހެންވީމާ މިފްކޯގެ އެމްޑީ އަތުގައި އޮތް ކަމަށް ބުނާ ޕެލޭނާއި ވަޒީރުގެ އަތްޕުޅުގައި އޮތް ޕްލޭން ވެސް ދިމާނުވަނީއެވެ. ވަޒީރު އަތުކުރި އޮޅުއްވާލައްވައިގެން އަވަދިނެތި އެއުޅުއްވަނީ ގޭދޮށު މަސްފެކްޓްރީ އަޅާށެވެ. މިފްކޯގެ އެމްޑީ އުޅުއްވަނީ ފެލިވަރު ތަރައްގީ ކުރާށެވެ. މަސްވެރިންނަށް މިކުރާން އުޅޭ ކަމެއް އޮޅިގެން އެއުޅެނީ މިހެން ވެގެން ކަމަށް ވެދާނެއެވެ.\nމިފްކޯގެ އެމްޑީ މުޅިން ވެސް ދައްކަވަނީ ކުރީ ސަރުކާރުގެ ވާހަކައެކެވެ. މަސްވެރިން މިއަދު ހާލުގައި އުޅެން ޖެހުނީވެސް ޝުޢޫރު ފާޅުކުރަން ޖެހުނީވެސް ކުރީ ސަރުކާރުން ފެލިވަރު ތަރައްގީ ނުކުރީމާ ކަމަށެވެ. ޖަވާބުގައި މަސްވެރިން މިބުނަނީ އެމީހުން އެދައްކަނީ ކުރީ ސަރުކާރެއްގެ ވަޢުދު ތަކެއްގެ ވާހަކަ ނޫން ކަމުގައެވެ. އެމްޑީއަށް ވާނުވާ ނޭނގިގެން އުޅުއްވަނީ ކެމްޕޭން ދުވަސްވަރު ތަންކޮޅެއް ދުރުގައި އުޅުއްވީމާ ކަމަށް ވެސް ވެދާނެތާއެވެ. މިހާރުވެސް ސަރުކާރުގެ ތެރޭގައި ގިނައީ ބަތްތަވާ ކެކި ބަތަށްވީމާ ކާން އައި މީހުން ކަމަށް ބުނާތީ އިވެއެވެ. އެހެންވީމާ މަސްވެރިންނަށް އެވާހަކަ ވެސް ދެއްކޭކަށް ނެތެވެ.\nދެން މަސްވެރިން ގަދަފައި ވިއްދާލާފައި މިބުނަނީ އެމީހުން އިހުތިޖާޖަށް އައީ ސީދާ ރައީސުލްޖުމްހޫރިއްޔާއާއި ބައްދަލު ވާން އޮތް ގޮތަކަށް ބައްދަލުކޮށް، އަޑުއިއްވޭން އޮތް ގޮތަކަށް އަޑު އިއްވާން ކަމަށެވެ. އެމީހުން އަޑުގެ ނެތްތަނަށް އެހެން ގޮވިއިރު މަސްވެރީންގެ ދުވަހު ޒުވާން މަސްވެރިޔާއާއި ރައީސުލްޖުމްހޫރިއްޔާ ބައްދަލު ކުރެއްވި ކަމެއް ހަނދާނުގައި ނެތީ ކަންނޭގެއެވެ. އެހެންވީމާ އެއީ ހަމަ ގައިމުވެސް އެމީހުން ތަންދޮރު ނުބަލައި އެދުނު ވަރަށް ތާކުންތާކު ނުޖެހޭ އެދުމެއްކަން ކަށަވަރެވެ.\nދެންފަހެ ދެންވީ ގޮތް އަޑު އައްސަވާށެވެ. ރައްޔިތުންގެ އަޑު އެއްސެވުމަކީ މިސަރުކާރުން އެއްވެސް ހުރަހެއް ނެތި ކުރާނެ ކަމެކެވެ. އިހުތިޖާޖުކޮށް ޝުޢޫރު ފާޅުކޮށް މުޒާހަރާ ކުރުމަކީ މިސަރުކާރުގައި ތިއްބެވި ބޭފުޅުން އެންމެ ބޭނުންވާ އެއްކަންތަކެވެ. ހައްގު ހޯދުމަށް ނުކުމެ އަޑު އުފުލާން ދަސްކޮށްދިނީ ތިމަންނާމެންނޭ ބުނާތީ މަސްވެރިންނަށް އަޑު ނީވުނީ ކަންނޭނގެއެވެ. މި މަސް ވެރީންނަކަށް އެވެރީން ދަސްކޮށްދީ ބުނެދިން ގޮތަށް އެއްވެސް ހުރަހެއްނެތި މިގައުމުގެ ތާކަށް އެއްނުވެ އެކަން ކުރާން ނޭގުނީތާއެވެ.\nއެހެންވީމާ ދެންވީ ހަމަ ވާންވީ ގޮތެވެ. އެމީހުން ދަސްކޮށްދިން ގޮތަށް، ނުވަތަ ބުނެދިން ގޮތަށް އެކަން ނުކުރީމާ އެކަން ހުއްޓުވާން ފުލުހުން ފޮނުވާންވެސް ސަރުކާރަށް މަޖުބޫރުވީއެވެ. ދެން ޝީލްޑްތައް ހިފައިގެން ގުންފައި ޖަހާފައި ގައުމުގެ ސިވިލް ފުލުހުން ނުވަތަ ރައްޔިތުންގެ ފުލުހުން ރައިޓް ގިއަރުގައި އެމީހުންނަށް ތަރުހީބުދޭން ނުކުމެ އެބުނާ އިހުތިޖާޖު ކުރާން ނުކުމެ ތިބި މަސްވެރިން ފައްސާލައިފިއެވެ. މަސްވެރިންގެ އަޑު ނިކަން ރަނގަޅަށް އިއްވައިދީފިއެވެ. ފުލުހުން އަންނާނީ އެމީހުންގެ އަޑު އިވުނީމާ ތާއެވެ. ފުލުހުންނަށް އަޑުއިވުނީމާ އެއޮތީ ގައުމުގެ ވެރީންނަށް އަޑުއިވިފައިކަން ޔަގީނެވެ. އެއްވެސް ސުވާލެއް ނެތެވެ. އެމީހުން އަންނާނީ ވެރީންނަށް އެއަޑު އިވިގެން އެމީހުން މަސްވެރީންނަށް ޖަވާބުދާރީވާން ފޮނުވީމާތާއެވެ. އެކި މީހުން ޖަވާބު ދޭނީވެސް އެކި ގޮތަށެވެ. އެއީ އެވެރިންނަށް ޖަވާބުދާރީވާން ދަސްކޮށްދީފައި ހުރި ގޮތެވެ.\nމިހާހިސާބުން ދެން އެއްކަލަ ހުރިހާ ކަމަކާ ބެހި ފޮށި އުޅޭ މީހުން މިކަމާވެސް ބެހި ގޮތް ކިޔަން ފަށައިފިއެވެ. މިފަހަރު ގިނަ މީހުން ތާއީދު ކުރަނީ މަސްވެރިން ނަށެވެ. ބައެއް މީހުން ބުނަނީ "ބޭހާ ނުކުޅޭތި ބަޑި، ނޭގި ހުއްޓާ އަނދައިދާނޭ، ގޭމަކޮޔާ ފިހިދާނޭ،" ކަމަށެވެ. އެމީހަކު އެބުނަނީ މަސްވެރިންނާ ނުކުޅުމަށެވެ. ކުޅެފިއްޔާ ވަރަށް ގޯސްވެދާނެ ކަމަށެވެ.\nކޮންމެ އަކަސް މަސްވެރިކަމަކީ އެއްދުވަސް ވަރެއްގައި ރާއްޖޭގެ އިޤުތިޞާދުގެ މައި ތަނބެވެ. އަނެއްބައި ދުވަސްވަރު މަސްވެރި ކަމަކީ ރާއްޖޭގެ މައިގަނޑު މަސައްކަތެވެ. އެންމެ ފަހުން ކިޔައި އުޅުނީ އެއީ ލޭނާރު ކަމަށެވެ. ދެން ކިޔަނީ "ނެރެދޭ ރޯދިވަޔާ ފިނީގަޔާ ހޫނުގައި، ގުރުބާން ޖާނާ ހިތޭ ވަނީ ކަނޑާ މޫދުގައި،" ކަމަށެވެ.\nކޮންމެއަކަސް މަސްވެރިން އެތިބީ ޖެހޭހާ ވަޔާ ދޭހާ އަތްވާ ވެހޭހާ ވާރޭގައި ކަނޑު ރޯދި ހޯދަން ނުކުމެއެވެ. އެކަމަކު މިއަދު އެމަސައްކަތް ކުރަނީ ކުރީން އެކަން ކުރި ގޮތަކަށް ނޫނެވެ. މިހާރު މަސްވެރިކަން ކުރަނީ ބޮޑެތި ބިޔަ ބޯޓު ފަހަރު ވަރުގެ އޮޑިފަހަރުގައެވެ. ދުރަށް ދުއްވައިގެން މަސްހޯދައިގެން ނޫނީ އެއްގަމަކަށް ނާދެއެވެ. ހަފުތާ ދެހަފުތާ ވިޔަސް އެމީހުން އަންނަނީ ކަނޑުމަތީގައި ދިރިއުޅެ ކައިބޮއި ހަދައިގެން މަސް ހޯދައިގެން މަސްބާނައިގެންނެވެ. ވަތްތައް ފުރާލައިގެންނެވެ.\nމިއަދު މަސްވެރިކަން މިވަނީ ޒަމާނާ އެއްގޮތަށް ތަރައްގީވެ ކުރިއަރާ ގޮސްފައެވެ. އެން ހިފަނީ އެންމެ ޒަމާނީ ވަސީލަތްތަކާއި އުކުޅުތައް ބޭނުން ކޮށްގެން އެކަން ކުރާނެ ގޮތް ދަސްކޮށްގެންނެވެ. މަސް ހޯދަނީ އެންމެ ޒަމާނީ އާލާތްތައް ބޭނުން ކޮށްގެންނެވެ. ގިނަ ދުވަސް ވަންދެން މަސް ކުނި ނުކޮށް ދޯނީގައި ބަހައްޓަނީ ވެސް ޒަމާނީ ގޮތްތައް ބޭނުން ކޮށްގެންނެވެ.\nމިއަދު މަސްވެރިކަމަށް ކުރާ ޚަރަދު އެތައް ގުނައަކަށް ބޮޑުވެއްޖެއެވެ. އެކަމަކު ރާއްޖޭގެ މަސްވެރިކަމަށް މިއައި ތަރައްގީއާއި ކުރިއެރުމާއި އެއްވަރާގާތަށް، ފައިހަމަވާ ވަރަށްވެސް ގައުމުގެ ކަންކަން ތަރައްގީއެއް ނުވެއެވެ. ސަރުކާރު ތަކުން މަސްވެރިކަމުގެ ސިނާއަތް ތަރައްގީ ކުރާކަށް އެކަށީގެންވާ މަސައްކަތެއް ވެސް އެކަށީގެންވާ ހޭދައެއްވެސް ނުކުރެއެވެ. އަދި އެކަށީގެންވާ ހަރުދަނާ ދުރު ރާސްތާ ޕްލޭނޭއް ވެސް ނެތެވެ.\nޒަމާނާ އެއްގޮތަށް ބަދަލުވީ ވެރިކަމުގެ ނިޒާމެވެ. ވެރިންނާއި ސިޔާސީ މީހުންނާއި ސިޔާސީ މަސައްކަތް ތަކެވެ. ތަރައްގީވީ ހަމައެކަނި ސިޔާސީ ވިސްނުމެވެ. ދެން މިވީގޮތަކީ ނިޒާމު ތަރައްގީވީމާ ވެރިކަން ހޯދަން ވާން މިޖެހެނީ ބޮޑެތި ވަޢުދު ތަކެވެ. ދައްކަން މިޖެހެނީ ބިލިއަން ޑޮލަރުގެ ވާހަކައެވެ. އެކަމަކު ވެރިކަމަށް އައިސް މިޖެހެނީ ނުފޯރާ ފޮތިން ފޫގަޅާށެވެ. ނަތީޖާ ހަމަ ސުމެކެވެ.


އައިނާ2(2) – Esfiya\nއައިނާ ސިޑިން ފައިބަނިކޮށް މީހެއްގެ ގައިގައި އަޅައިގަމެފައި ވެއްޓެން ދިޔައެވެ. ދެލޯމަރާ ތަގުޅި ކޮށްލެވުނީ ވާނެ ތަދު ލަފާކޮށްލެވުމުންނެވެ.\nނަމަވެސް، ބާރުގަދަ ދެއަތަކުން ހިފެހެއްޓިކަން އައިނާ އަށް އިޙުސާސްވިއެވެ. އައިނާ އެއްލޯހުޅުވާލައި ބަލީލީ އެމީހެއްގެ މޫނަށެވެ. އަދި އެލޯހުޅުވިހާ އަވަހަކަށް އަނެއްލޯވެސް ހުޅުވާލިއެވެ. “ޑިންޑިން.. ޑިންޑިން..” އައިނާގެ ހިތް ބާރުބާރަށް ތެޅެމުންދިޔައެވެ. އެއަޑު އޭނާ ހިފަހައްޓައިގެން އޮތް މީހާ އަށް ނީވުނިއްޔާ ރަނގަޅެވެ.\nއޭނާއަށް ހީވަނީ ދުނިޔޭގެ ހިނގުން ވެސް ކުޑައިރުކޮށްކަށް މަޑު ޖެހިލިހެންނެވެ. އައިނާ އަށް އެމީހެއްގެ ކަޅުކުލައިގެން ލޮލަށް ގެއްލިފައި އެމީހެއްގެ އަތްތެރޭ އޮވެވުނެވެ. އެމީހެއްވެސް އައިނާގެ މޫނަށް ބަލަހައްޓައިގެން ހުއްޓެވެ.\n“އެހެމް އެހެމް.. އަނާ.. ހިޝާންބޭ… މިހާރު ބެލްޖަހަނީ.. ޝޫޓިން ނިންމާލަން އުޅެބަލަ..” ސިޑިން އަރަމުން އައި އަޝްހާ އަށް ފެނުނު މަންޒަރަކުން ހިނިގަނޑު ކޮންޓްރޯލް ކުރެވުނީ ކިރިޔާއެވެ. އެކަކު އަނެކަކުގެ ލޮލުތެރެއަށް ގެއްލިފައި ތިބިދެމީހުންނަށް ސިއްސައިގެން ދިޔައީ އަޝްހާގެ އަޑު އިވިފައެވެ.\n“ނަސީބެއްނު ޕްރިންސިޕަލް އަށް ނުފެނުނުކަން..” އަޝްހާ ތުންފަތައް ހިނތުންވުމެއް ވެރިކުރަމުން ބުނެލިއެވެ. އައިނާގެ ހިތައް އެރިއެވެ. މަންޒަރު މިފެނުނީ އެންމެ ނުފެންނަންވީ މީހާ އަށެވެ.\nހިޝާންގެ ހިތައްއެރިއެވެ. ކަންތަކާ ލައިގަތީއެވެ. ހައިފާ ކައިރީ ނުބުނެފިއްޔާ ވާރަނގަޅެވެ. އިރުކޮޅަކުން ސިޑިން އަރައިގެން އައި ހައިފާ ފެނުނެވެ. އޭނާ އިނީ ހީހީ ބަލިވެފައެވެ. ހިޝާން އާއި އައިނާގެ ދެލޯ ތަންމިނައް ހުޅުވުގެން ދިޔައީ އެފޯނުގައި އިން ފޮޓޯ ފެނިފައެވެ.\nހައިފާ ވަނީ އެދެމީހުންގެ ފޮޓޯވެސް ނަގާފައެވެ. ހާސްވީވަރުން ދެމީހުންނަށް ހިނގައިގަނެވުނީ އެކުއެކީއެވެ. ނަމަވެސް އައިނާ ކުރިޔައް ފިޔަވަޅު ނާޅައި ސިޑިން މައްޗައް އަރައިގެން ގޮސް ކުލާހައްވަދެ މޭޒުދަށުގައި އިށިންދުނެވެ. ހިތުގެ ތެޅުން ހަމައަކަށް އެޅުވޭތޯ އުޅުނެވެ.\nއޭނާ އަށް މިވަނީ ކިހިނެތް ހެއްޔެވެ. ހިޝާން ފެންނައިރަށް ހިތް ބާރުބާރައް ތެޅެނީ ކީއްވެހެއްޔެވެ. އެއީ މިހާރަކަށް އައިސް އައިނާގެ ޙާލެވެ. އަބަދުވެސް އުޅެނީ އެކަމަކާ ވެގެންނެވެ.\n“ދޮނާ.. ތިފޮޓޯ ޑިލިޓް ކޮއްބަ ޕްލީސް..” ހިޝާން އާދޭހާއެކު ހައިފާ ގާތު ކިޔަން ފެށިއެވެ. “ތެދެއް ހައިދައްތާ.. އެކުއްޖަ އެހެރަ ލަދުން ވިރެނީ..” އަޝްހާ އެއްލޯ މަރާލަމުން ބުނެލިއެވެ.\nއަޝްހާ އާއި ހައިފާ ހޭން ފެށިއެވެ. ނަމަވެސް ހަމައެވަގުތު ބެލް ޖަހާލިއެވެ. އޭރު އައިނާ އޭނާގެ ޑިޔުޓީ އަދާކުރަން ސިޑިން ފައިބައިގެން އާދެއެވެ. އައިނާގެ ޑިޔުޓީ އާއި އަޝްހާ އާއި މިއަދު އިންނަނީ އެއްތާކުއެވެ. އަޝްހާ އޭނާގެ ދަބަސް ކުއްޖެއްލައްވާ ފޮނުވާލިއެވެ.\nހިޝާންވެސް އޭނާގެ ދަބަސް ކުއްޖަކު އަތައް ދީފާ ފޮނުވާލައިފައި އޭނާގެ ޑިޔުޓީ އަދާކުރަން އޭނާގެ ޖާގައަށް ދިޔައެވެ.\nއަޝްހާ ދިމާކުރާވަރުން އައިނާ އަށް ކެތްކޮށްލެވެނީ ކިރިޔާ އެވެ. ދެމީހުން ދެސްޓްރީމް އެއް ނެގިކަން އެއީ އައިނާގެ ނަސީބެވެ.\nއަޝްހާ އަކީ އަބަދުވެސް އަމިއްލަ ވިޔަފާރިއެއް ނުވަތަ އާއިލާގެ ވިޔަފާރި ނަމަވެސް އަޝްހާ ވަނީ ބިޒްނަސް ކުރާ ހިތެވެ.\nހިޝާން ވެސް ކިޔަވަނީ ސައިންސްއެވެ. އޭނާގެ ބޭނުމަކީ އިންޖީނިއަރިން ކިޔެވުމެވެ. އޭރުން ބައްޕަމެންގެ ބިޒްނަސްގެ އަމަލީ މައިދާނުގައި އޭނާ މަސައްކަތް ކުރުމެވެ.\nއެދުވަހު އެއްކޮށް އައިނާ އިނީ ނެގިމަޑުވެފައެވެ. ގެއަށް އައިސްވެސް އެއްވެސް މީހަކާ ވާހަކަ އެއް ނުދައްކައެވެ. އިސްރާއަށް ބައެއްފަހަރު އައިނާގެ ކޯރަތްވާތަން ފެނުނެވެ. ނަމަވެސް އެވާޙަކަ ނުދެއްކީ އައިނާ އަމިއްލައަށް އެވާހަކަ ކިޔައިދޭނެކަން އިނގޭތީއެވެ.\n“ދަރިފުޅާ.. މަންމަ މިދަނީ އެގެއަށް ދަރިފުޅު ނުދަންތާ؟” އިސްރާ އައިނާގެ ކޮޓަރީގައި ޓަކި ޖަހަމުން އަހާލިއެވެ. “ލައްބާ މަންމާ.. މަންމަމެންދޭ..” އައިނާގެ ޖަވާބު ލިބުމުން އިސްރާ ތިރިއަށް ދިޔައެވެ.\n“ކޮބާ އަނާ؟” އަނީލް އަހާލީ އިސްރާގެ ފަހަތުން އައިނާ ނައުމުންނެވެ. “ނުދާނަމޯ ބުނީ..” އިސްރާ ފުން ނޭވައެއް ދޫކޮށްލަމުން ބުނެލިއެވެ. “އިރާ.. އެހާވަރަށް ނުވިސްނަ އެނގޭ.. އެވާނީ އަޝްކޮއާ ދެމީހުން ކޮންމެވެސް ރުޅިއެއް އައިސްގެން އުޅެނީކަމަށް..”\nއަނީލް އާއި އިސްރާ ކްރިސްޓަލްގެއަށް ދިޔައީ މެހެމާނުންގެ ލިސްޓު ތައްޔާރު ކުރާށެވެ. އެއީ ކުޑަކަމަކު ނޫނެވެ. މީގެ ތިންމަސްފަހުން އޮންނަ ހައިފާގެ ކައިވެނީގެ ވަލީމާއަށް ދަޢުވަތު ކާޑު ހަދަން އޯޑަރުދޭންވެގެންނެވެ.\nހައިފާ ކައިވެނި ކުރަނީ ހަމަ އޭނާ ގޮތައް ސްކޫލުގައި ކިޔަވައިދޭ ޓީޗަރަކާއިއެވެ. ހައިފާ އާއި ނޫހް އާއި ދިމާވީ ސްކައުޓް ކޭމްޕް އެކެ ތެރެއިންނެވެ. ނޫހު އަކީ މާލޭގައި އުޅޭ މާލެއަށް އުފަން މާލޭ މީހެކެވެ. މިކައިވެންޏައްފަހު ހައިފާ އޮތީ ރަށް ދޫކޮށް ފިރިމީހާގެ ގާތުގައި މާލޭގައި އުޅޭ ގޮތައް ހަމަޖެހިފައެވެ.\nނޫހު އަކީ އަޚުލާޤު ރަނގަޅު ހިތްހެޔޮ މަޑުމައިތިރި އެންމެންނާވެސް ގުޅޭ މަޖާ މިޒާޖެއްގެ ވެރި ޒުވާނެކެވެ. ނޫހުގެ އުމުރުން ސައުވީސް އަހަރެވެ. ކިޔަވައިދެނީ އިނގެރޭސި މާއްދާ އެވެ.\nހުމައިދު ނޫހު އާއި މެދު ވަރަށް ހިތްހަމަ ޖެހެއެވެ. އަދި އޭނާގެ ދަރިފުޅުގެ ހޮވުމައް ހަމަ ސާބަސް ދެއެވެ. އެހާ ރަނގަޅު ދީންވެރި ކުއްޖަކު އޭޏާގެ ދަރިފުޅުގެ ޙަޔާތުގެ ބައިވެރިއަކަށް އިޚުތިޔާރު ކުރީތީ ހުމައިދު އޭޏާގެ ދައިފުޅާއި މެދު ފަޚުރުވެރި ވެއެވެ.\nއައިނާ އެނދުމަތީގައި އޮށޯވެލައިގެން އޮތީ ކައިރީ އޮތް ކަންނޭލުގައި ބައްދައި ލައިގެންނެވެ. ދެލޯމެރިފައި އޮތް އިރު ތުންފަތުގައި ވަނީ ލުއި ހިނިތުން ވުމެކެވެ. ކިންގް ސައިޒް އެނދުމަތީ އައިނާ އޮތީ ހުވަފެން ބަލާށެވެ. ނުވަތަ ޑޭޑްރީމް ކުރާށެވެ.\nއެތަނަވަސް ކޮޓަރީގެ ހަތަރުފާރު ފަޅުފިލުވާލައިފައި ވަނީ އައިނާ އަށް އެންމެ ރީތި ކުލަ، ފެހި ކުލައިންނެވެ. އެނދާއިވީދިމާލު ކުރިމަތިން ފެންނަނީ ފާކާނައިގެ ދޮރެވެ. ފާޚާނަ އިންނަނީ ކޮޓަރިތެރެން ހަދާފައިކަމަށް ވުމުން ކަނާއަތައް އިން ކުޑަ ތަންކޮޅެކެތެރޭ އިނީ ގަދަ ފެހިކުލައިގެ ސޯފާ އެކެވެ. ކުރިމަތީގައި ބިއްލޫރި މޭޒެއްވެސް އިނެވެ. އޭގެ ކުރިމައްޗައް އިނީ ހެޔޮވަރުގެ ޓީވީ އެކެވެ. އެނދުމަތީ އޮންނައިރުވެސް ޓީވީ ރީއްޗައް ފެނެއެވެ. އޭނާގެ ކަނާތައް ވާގޮތައް އިނީ ލިޔާމޭޒެވެ. މޭޒާދިމާލު ޓައިމް ޓޭބަލް އާއި އެކިކަހަލަ ނޯޓްސް ހިތްޕާފައި ހުރެއެވެ. އޭގެ ތަންކޮޅެއް އެކޮޅައް އިނީ ކޮޓަރިއަށް ވަންނަ ދޮރެވެ.\nއައިނާގެ ވާތް ފަރާތައް އިނީ ކުޑަ ބެލްކަންޏެކެވެ. ޗެންޗޭނު ޖަހާފައި ހުރިން ބެލްކަނީގެ ވިއު ވަރަށްވެސް ޗާލެވެ. ފެންނަނީ ތާރުއަޅާފައިވާ މަގެވެ. އެއީ ގޭގެ ކުރިމައްޗައް އޮންނަ މެގެވެ. ކުރިން ގޭގެ ފުރަގަސް އިންނަނީ މިމަގަށެވެ. ތިންމަގައް ވާގޮތައް އިންނަ މިގޯތި ވަރަށްވެސް ބޮޑެވެ.\nބެލްކަނިން އަދި މައްޗައް އެރެން ސިޑިއެއް އިނެވެ. މައްޗައް އެރުމުން ދިމާވަނީ ހިޔާކޮށްފައި ވަށައިގެން ކުޑަކޮށް ބައްދާލައިފައި އިން ތަންކޮޅަކާއެވެ. ތަޅު ހުޅުވާލުމުން ނިކުމެވެނީ ގޭގެ އެންމެ ބޮޑު ޓެރަހަށެވެ. އެތަނަކީ ގޭގެ އެންމެ ހިޔްގައިމުކޮށް އިންނަ ތަނެވެ. ގޭގެ މައިސިޑީގެ އިތުރުން ދެން ޓެރަހަށް އެރޭނީ އައިނާގެ ކޮޓަރިންނެވެ. ކޮޓަރިއާއިވީ ދިމާލުން ތަޅު ހުޅުވުމުން ނޫނީ ޓެރަހަކަށް ނޭރޭނެއެވެ. އަދި ޓެރަހުން އައިނާގެ ކޮޓަރިއަށްވެސް ފޭބޭނީ އައިނާގެ އަތުގައި އޮންނަ އެދޮރުގެ ތަޅުދަނޑިން ދޮރު ހުޅުވީމައެވެ.\nއިސްރާ އާއި އަނީލް އަށް އެގެއަށް ދެވުނުއިރު އެންމެން ލަސްވެގެން އުޅެއެވެ. “ކޮބާ އަނާ؟” އަޝްހާ އަށް އައިނާ ވަތްތަން ނުފެނުމުން އަހާލިއެވެ. “އައިނާ އެއްނާދޭ..” އަނީލް އިސްރާގެ އަތުގައި ހިފާލައިގެން ސޯފާ ކައިރިއަށް ދަމުން ބުނެލިއެވެ.\nއޭރު ނޫހު ކޯކާއި ފެންޓާގެ އިތުރުން ސްޕްރައިޓް ފުޅިހިފައިގެން އާދެއެވެ. ފަހަތުން ހައިފާ ބޮސްކޯދާއި ލުއިކާނާ ހިފައިގެން އާދެއެވެ. ހައިފާ ބިސްކޯދުތައް ކަނޑަން އުޅުމުން އިސްރާ ކޯކު އަޅަން އުޅުނެވެ. އޭގެ ކުރިން އާޝިޔާ އައިސް އިސްރާގެ އަތްމަތީ މަޑު މަޑުން ޖަހާލިއެވެ.\n“އިރާ އިށީންދޭ.. އަދި މީނަ އުރާ….” އުރުގައި އިން ތިން އަހަރުގެ ރިޔާޝް އިސްރާ އަތައް ދިއްކޮށްލަމުން ބުނެލިއެވެ. އިސްރާ ކައިރިއަށް ނުދާން އަރުޝް ވަރަށް އުޅުނެވެ. އެންމެ ފަހުން އަޝްހާ އައިސް އަރުޝް ގޮވައިގެން ކޮޓަރިއަށް ވަނެވެ. ހިޝާން ވެސް އެތާ އިން ގޮނޑި އަކު އިށީންދެގެން ކާން އިނެވެ.\n“މިނުނީނު ލިސްޓު.. ދެން ޑިސައިން ތައް ކޮބާ؟” ލިސްޓުހަދާ ނިމުމުން އިޔާޒު ބުނެލިއެވެ. “އޯހް.. ދޮންބެ މިއައީ އަދި ލެޕް ޓޮޕް ނުލާ.. ހައި ދާންވީނު އަޝްކޮ ގޮވައިގެން އެބަލާ.. އައިނާ އަށް އިނގޭނެ…” އަނީލް ބުނެލިއެވެ.\n“އަހަރެން ވެއްޖެ ހައި ގޮވައިގެން ވެޑިން ޑްރެސް ހެޔޮވަރު ތޯ ބަލަން ދާން.. އޭރުން ބަދަލެއް ގެންނަން ޖެހުނަސް އަވަހަށް ފޮނުވާލަވޭނީ..” ނޫހު ބުނެލީ ވަރަށްވެސް މުހިންމު ކަމެއްގެ ވާހަކަ އެވެ.\n“އެހެންވީރު ހިޝާން ދާންވީނު އަޝްކޮ ގޮވައިގެން..” އަނީލް ހިޝާން ގާތު ބުނެލިއެވެ. ހިޝާން އެއްބަސް ވިއެވެ. ނަމަވެސް ދެވަނަ ސިކުންތުގައި ދެލޯބޮޑުވީ އަޝްހާ ބުނިއެއްޗަކުންނެވެ.\n“އަހަރެން މިއުޅެނީ އަރުޝް ގޮވައިގެން… ހިޝާންބެ ދާންވީނު އެކަނި!!!؟؟” އަޝްހާ މޫނުމައްޗައް ހިނުތުންވުމެއް ގެންނަމުން ބުނެލިއެވެ.\nhere is the second prt.. hope u guys will like this prt too.. mivaahakaige aa baeh alhugandu submit kohlaanan konme dhe dhuvahakun eh dhuvahu inshaa Allah\nMi part ves varh sali. Masha Allah. Btw this is my first comment to this story. Curiously waiting for the next❤❤❤❤❤❤❤❤😊😊😊\njazakallah khairan Ril..\nthere isamistake.. its not riyaash its Arush.. liyunu gadygai mind ga dhenameh harulyma v goieee..\nOmg😅😅😅 mi part ves varah Reethi😍😍 Masha Allah 😍😍 A aar ge fav colour ah me green tha??☺☺☺ Curiously waiting for the next 😘😘ttyl✌ … B safe❤❤✌\njazaakallah khairan meekkomee.. yh. rangalhah thi guess kurevuny..


jihadh - Namaadhu...is must on time...\nއެންމެހައި ޙަމްދު ޘަނާއެއް ޙައްޤުވަނީ އިސްލާމްދީނާއި މުސްލިމުންގެ ޙިމާޔަތުގައި އަދި ދީނުގެ ޢިއްޒަތާއި ޝަރަފަށްޓަކައި ﷲގެ މަގުގައި ހަނގުރާމަ ކުރުން ވާޖިބު ކުރެއްވެވި، ގަދަ ކީރިތިވަންތަ ﷲ ސުބްޙާނަހޫ ވަތަޢާލާއަށެވެ. އެއިލާހު މުސްލިމުންގެ މައްޗަށް ޖިހާދު ވާޖިބު ކުރައްވާފައިވަނީ، ޖިހާދަކީ ގިނަބަޔަކު އެކަމަށް ނުރުހޭނޭ ކަމެއް ކަމުގައި ވާނޭކަންވެސް ބަޔާން ކުރައްވަމުންނެވެ. ޞަލަވާތާއި ސަލާމް ލެއްވުން އެދި ދުޢާކުރަނީ އަޅުގަނޑުމެންނަށް ހަނގުރާމަ އުނގަންނަވައިދެއްވާ، ހަނގުރާމަކުރަން ދަސްކޮށްދެއްވެވި، މުސްލިމުންގެ ކޮމާންޑަރު އަދި ޤާއިދުކަމުގައިވާ މުޙައްމަދު صلى الله عليه وسلم އަށެވެ. މިޞަލަވާތާއި ސަލާމުގައި އެކަލޭގެފާނުގެ އެންމެހައި އާލު އަޞްޙާބުންނާއި ޤިޔާމަތާއި ޖެހެންދެން އެކަލޭގެފާނު ގެންނެވި ހިދާޔަތުގައި ހިފަހައްޓައިގެން ހަނގުރާމަކުރަމުންދާ އެންމެހައި މުޖާހިދުން ޝާމިލު ކުރަމެވެ. ﷲ ތަޢާލާ ކީރިތި ޤުރުއާނުގައި ވަޙީ ކުރައްވާފައިވެއެވެ.\n"كُتِبَ عَلَيْكُمُ الْقِتَالُ وَهُوَ كُرْهٌ لَكُمْ" (البقرة: 216)\n"ފަހެ ތިޔަބައިމީހުން އެކަންތަކަށް ނުރުހޭކަމުގައިވާ ޙާލު ތިޔަބައިމީހުންގެ މައްޗަށް ހަނގުރާމަ ކުރުން ފަރުޟު ކުރައްވައިފިއެވެ."\nޖިހާދާއި ބެހޭގޮތުން މުސްލިމުން ކަމުގައި ދަޢުވާ ކުރަމުންދާ ބައެއް މީހުން މިހާރު ދައްކަމުންދާ ވާހަކަތަކުގެ ބޮޅަށް އިތުރުވެގެންދިޔަ އެއްޚަބަރަކީ ހަވީރު ނޫހުގެ 26 މާރޗް 2009ގެ ޢަދަދުގައި "އަފްޣާނިސްތާން ހަނގުރާމައަށް ދިވެހިން" މިމައުޟޫއަށް ލިޔެފައިވާ ލިޔުމެވެ. މިއަދު ޖުމްލަކޮށް މީހުން ދައްކަމުންދާ ވާހަކަތަކުންނާއި އަދި އެލިޔުންވެސް ކިޔާލުމުން އަޅުގަނޑުގެ ހިތަށް ތަޞައްވަރު ކުރެވިގެން ދިޔައީ އިސްލާމްދީނާއި މުސްލިމުންނާއި އިދިކޮޅަށް ޔަހޫދީންނާއި ނަޞާރާއިންނާއި އަދި އެހެނިހެން ކާފަރުންތައް، ގުޅި އަތުގުޅާލައިގެން ކުރަމުންމިދާ ހަނގުރާމާގައި ފިކުރީ ގޮތުންނާއި ޢަމަލީގޮތުން އަޅުގަނޑުމެންވެސް ޖެހި ހައްޔަރުވެ އަޅުވެތިވެފައިވާ ކަމެވެ. އެއްބަޔަކު މިމަޅީގައި ޖެހިފައިވަނީ ނޭނގުމެއްގެ ތެރޭގައެވެ. އަނެއް ބަޔަކު އެމީހުންނަށް މިދުނިޔެމަތީގައި ލިބެން އޮތް ސިޔާސީ ބާރާއި ނުފޫޒާއި ޖާހާއި މަންސަބާއި ޑޮލަރު ބޮނޑިތަކަށްޓަކައި، އިސްލާމްދީނުގެ ހިދާޔަތު މިވަނީ މަގުފުރެދުމަށް ވިއްކާލާފައެވެ. އެހެންކަމުން މިމައުޟޫއަށް ދީނީ ނަޒަރަކުން އަލިއަޅުވާލަން، އަޅުގަނޑުގެ ޤަލަމް އުފުލާލަން މަޖުބޫރުވީއެވެ. ﷲ ތަޢާލާ ކީރިތި ޤުރުއާނުގައި ވަޙީ ކުރައްވާފައިވެއެވެ.\n"أُولَئِكَ الَّذِينَ اشْتَرَوُا الضَّلالَةَ بِالْهُدَى فَمَا رَبِحَتْ تِجَارَتُهُمْ وَمَا كَانُوا مُهْتَدِينَ" (البقرة:16)\nމާނައީ: "ދަންނައެވެ. އެމީހުންނަކީ އެއީ ތެދުމަގުގެ ބަދަލުގައި މަގުފުރެދުން ގަތް މީހުންނެވެ. ފަހެ އެމީހުންގެ އެވިޔަފާރިއަކުން އެމީހުނަކަށް ފައިދާއެއް ނުކުރިއެވެ. އަދި އެމީހުންނީ ހިދާޔަތް ލިބިގެންވީ ބަޔަކު ކަމުގައިވެސް ނުވެއެވެ."\nކޮންމެއަކަސް ޖިހާދަކީ މިހާރު މީސްތަކުން އެކަމަށް ނުރުހޭ ކަމެއްގެ އިތުރުން އެކަމަކާއިމެދު ނަފްރަތްތެރިކަން އުފެދިފައިވާ ކަމެއްވެސްމެއެވެ. އެމެރިކާއާއި ހުޅަނގުގެ ޤައުމުތަކާއި އިސްރާއީލުން މުސްލިމުންނާއި މެދު ގެންގުޅޭ ހައްދުފަހަނާޅާފައިވާ އެއްވެސް ޢަދުލުވެރިކަމެއް ނެތް އަނިޔާވެރި ސިޔާސަތަށް މުސްލިމުންގެ ތެރެއިން ގިނަ ބަޔަކު ނުރުހުންތެރިކަން ފާޅުކުރިކަމުގައި ވީނަމަވެސް، މިދެންނެވި ކުފުރުގެ ދައުލަތްތަކާއި އިދިކޮޅަށް ބަހެއް ބުނެލާ މީހަކުވެސް މިހަދަނީ ހައްދު ފަހަނާޅާފައިވާ ޓެރަރިސްޓަކަށެވެ. މިއީ މިއަދު އަޅުގަނޑުމެން މުސްލިމުންގެ ޙާލަތު ހުރި ގޮތެވެ. މިއަދު އަޅުގަނޑުމެން ކޮންމެ ކަމެއްވެސް ވަޒަން މިކުރަނީ (މިނެކިރާލަނީ) އެއްކަލަ ޙަރުބީ ކާފަރުންގެ ތިލަފަތުންނެވެ. އާދެ އެވެރިންގެ ކުފުރުގެ ސިކުނޑިތަކުގެ ހަމަތަކުގެ މައްޗަށެވެ. އެމީހުންނަށް ރަނގަޅު ކަންތައްތައް އެއީ ރަނގަޅު ކަންތައްތައްކަމުގައި ދެކި އެމީހުންނަށް ނުރަނގަޅު ކަންތައްތައް އެއީ އަޅުގަނޑުމެންނަށްވެސް ނުރަނގަޅު ކަންތައްތަކަށް މިވަނީ ހަދާފައެވެ. އެއީ ދީނުގެ ކިތައްމެ ބޮޑު މައްސަލައެއް ނަމަވެސް އެވެ. އަޅުގަނޑުމެންނީ މުސްލިމުންނަށްވާއިރު ދީނުގައި މިކަންއޮތީ ކިހިނެއްތޯ ހޯދާ ބެލީ ފަހެ އަޅުގަނޑުމެންގެ ތެރެއިން ކިތައް މީހުންތޯއެވެ؟ ﷲ ތަޢާލާ ވަޙީ ކުރައްވާފައިވެއެވެ.\n"لا يَسْتَوِي الْقَاعِدُونَ مِنَ الْمُؤْمِنِينَ غَيْرُ أُولِي الضَّرَرِ وَالْمُجَاهِدُونَ فِي سَبِيلِ اللَّهِ بِأَمْوَالِهِمْ وَأَنْفُسِهِمْ" (النساء: 95)\nމާނައީ: "މުއުމިނުންގެ ތެރެއިން (ޖިހާދު ނުކުރެވޭ ވަރުގެ) ޢުޛުރުތަކުގެވެރިން ފިޔަވައި، ހަނގުރާމައަށް ނުގޮސް ތިބޭ މީހުން، ﷲގެ މަގުގައި އެބައިމީހުންގެ މުދަލުންނާއި ނަފްސުތަކުން (ޖާނުން) ޖިހާދު ކުރާ މީހުންނާއި ހަމަހަމަވެގެން ނުވެއެވެ."\nމިފަދަ މަތިވެރި ކަމެއްގެ ގޮތުގައި ޖިހާދު ލައްވާފައިވާއިރު އަޅުގަނޑުމެން މިއަދު މިތިބެނީ އެމަތިވެރި އަޅުކަން އަދާކުރާ މީހުންނާއި ދިމާލަށް ފުރައްސާރަކޮށް އެއްޗެތި ގޮވާށެވެ. އެމީހުން އަނބިދަރީންނަށް އަޅާނުލާ ދޫކޮށްލާފައި ދިޔަ ވާހަކައެވެ. ނޫންނަމަ އެމީހުންގެ މޮޔަކަމުން މިދުނިޔެމަތީގައި މިއޮތް މުއްސަނދިކަމާއި ކުޅިމަޖަލާއި އަނބިދަރީން ކައިރީ މަޖާ ކުރުމަށް ނުތިބެ ޖިހާދަށް ދިޔަ ވާހަކައެވެ. ﷲ ތަޢާލާ ކީރިތި ޤުރުއާނުގައި ވަޙީ ކުރައްވާފައިވެއެވެ.\n"قُلْ إِنْ كَانَ آبَاؤُكُمْ وَأَبْنَاؤُكُمْ وَإِخْوَانُكُمْ وَأَزْوَاجُكُمْ وَعَشِيرَتُكُمْ وَأَمْوَالٌ اقْتَرَفْتُمُوهَا وَتِجَارَةٌ تَخْشَوْنَ كَسَادَهَا وَمَسَاكِنُ تَرْضَوْنَهَا أَحَبَّ إِلَيْكُمْ مِنَ اللَّهِ وَرَسُولِهِ وَجِهَادٍ فِي سَبِيلِهِ فَتَرَبَّصُوا حَتَّى يَأْتِيَ اللَّهُ بِأَمْرِهِ وَاللَّهُ لا يَهْدِي الْقَوْمَ الْفَاسِقِينَ" (التوبة:24)\nމާނައީ: "ކަލޭގެފާނު ވިދާޅުވާށެވެ. ތިޔަބައިމީހުންގެ މައިންބަފައިންނާއި، ދަރީންނާއި، އަޚުންނާއި، އަނބީންނާއި، ގާތް ތިމާގެ މީހުންނާއި، ތިޔަބައިމީހުން ހޯދާފައިވާ މުދާތަކާއި، ގެއްލުންވެދާނެކަމަށް ތިޔަބައިމީހުން ތިޔަ ބިރުގަންނަ ވިޔަފާރިއާއި، އަދި ތިޔަބައިމީހުން ހިތްރުހޭ ގެދޮރާއި، މިހުރިހައި ތަކެތި، ﷲއާއި އެއިލާހުގެ ރަސޫލާއާއި އެއިލާހުގެ މަގުގައި ޖިހާދު ކުރުމަށްވުރެ ބޮޑަށް، ތިޔަބައިމީހުން އެތަކެއްޗަށް ލޯބިވެއްޖެކަމުގައި ވާނަމަ، ﷲގެ އަމުރުފުޅު އަތުވެއްޖައުމަށް ދާންދެން ތިޔަބައިމީހުން ބަލަބަލައި ތިބޭށެވެ. ހަމަކަށަވަރުން ފާސިޤުވީމީހުންނަށް ﷲ ތަޢާލާ ހިދާޔަތް ނުދައްކަވާ ހުއްޓެވެ."\nދެން އަޅުގަނޑުމެން ބޮޑު މައްސަލައަކަށް މިހަދަނީ މުސްލިމުން ޖިހާދު ކުރުމަށްޓަކައި ޖިހާދުގެ ކޮންމެވެސް މައިދާނަކަށް ގޮސް މުސްލިމުންގެ ލަޝްކަރަކާ ގުޅުމުންނެވެ. މިކަން މައްސަލައަކަށް މިވަނީ މުސްލިމުން ކުރީމައެވެ. އެމެރިކާއާއި އެމީހުންގެ އަޢުވާނުން، އެމީހުން އަމިއްލައަށް ހަދާފައިވާ ޔޫއެންގެ ޤާނޫނުތަކާއިވެސް ޚިލާފަށް މުސްލިމުންގެ ބިންތަކަށް އަރައިގަނެ އެތަންތަން އަޅުވެތިކޮށް އެމީހުންގެ އިސްތިޢުމާރުގެ ދަށަށް ގެންގޮސް އެމީހުންނާއި އެއްބައިވާ ހުރިހާ ޤައުމުތަކަކުން އެތަންތަނަށް ލަޝްކަރުތައް ގެންގޮަސް އެޤައުމުތަކުގެ ފިރިހެނުންނާއި ކުޑަކުދިންތައް މަރާ، އަންހެނުންގެ ޢިއްފަތްތެރިކަމަށް އަރައިގަނެ ހަދާއިރުވެސް އެމީހުން ކަންތައް އެކުރާ ގޮތް މިވަނީ އަޅުގަނޑުމެންނަށްވެސް އެންމެ ރަނގަޅުގޮތް ކަމުގައި ވެފައެވެ. ސުބްޙާނަﷲ އެވެ. ޢަދުލުވެރިކަމާއި އިންސާފު ކޮބައިތޯއެވެ؟ މިވެރިން ޑިމޮކްރަސީއޭ ކިޔާ މިގޮވާ ގޮވެލިފަތީގައިވެސް މިކިޔަނީ ހަމަހަމަކަމާއި ޢަދުލު އިންސާފުގެ ވާހަކައެވެ. އެކަމަކު ޢަމަލު މިހިރަ ފެންނަނީ ހަމަ ދިމާ އިދިކޮޅަށެވެ. ކޮންމެއަކަސް އީމާންވި މީސްތަކުން ހަނގުރާމަ ކުރަމުންދާނީ ﷲގެ މަގުގައެވެ. ކާފަރުވި މީހުން ހަނގުރާމަ ކުރާނީ ޠާޣޫތު ޝައިޠާނުންގެ މަގުގައެވެ. އެއީ މުސްލިމުންގެ ތެރެއިން އެފަދަ ކާފަރުންނާއި ބައިވެރިވި ބަޔަކު ކަމުގައިވިޔަސް މެއެވެ. ﷲ ތަޢާލާ ކީރިތި ޤުރުއާނުގައި ވަޙީކުރައްވާފައި ވެއެވެ.\n"الَّذِينَ آمَنُوا يُقَاتِلُونَ فِي سَبِيلِ اللَّهِ وَالَّذِينَ كَفَرُوا يُقَاتِلُونَ فِي سَبِيلِ الطَّاغُوتِ فَقَاتِلُوا أَوْلِيَاءَ الشَّيْطَانِ إِنَّ كَيْدَ الشَّيْطَانِ كَانَ ضَعِيفاً" (النساء:76)\nމާނައީ: "އީމާންވީ މީސްތަކުން ހަނގުރާމަ ކުރާކަންކަށަވަރީ ﷲގެ މަގުގައެވެ. އަދި ކާފަރުވި މީހުން ހަނގުރާމަ ކުރަނީ ޠާޣޫތުން*ގެ މަގުގައެވެ. ފަހެ ތިޔަބައިމީހުން ޝައިޠާނާގެ ވާގިވެރިންނާއި ހަނގުރާމަ ކުރާހުށިކަމެވެ. ހަމަކަށަވަރުން ޝައިޠާނާގެ ކެހިވެރިކަންވަނީ ބަލިކަށި އެއްޗެއްގެ ގޮތުގައެވެ."\nމިއަދު އަޅުގަނޑުމެންގެ މުޖްތަމަޢުގައި މީހުންގެ ގަޔަށް ކަނޑި، ވަޅި، ކަޓަރު، ދަގަނޑުބުރި، ލަޓިބުރި ހަރާ ތަޅާ މެރުމާއި، ރާބޮއެ މަސްތުވެގެން ދެބަންދިހާރަވެގެން އުޅުމާއި، ޒިނޭ ކުރުމާއި، ހަށި ވިއްކުމާއި، ނަހަލާލަށް ރަށް މެދަށް ވިހައި ނުވިތާކަށް އެކުށެއް ނެތް ކުޑަކުއްދިންތައް މަރާ ނުވަތަ ދިރިތިއްބާ ވަޅުލައި ހެދުމާއި، އެއް ޖިންސުން ގުޅުން ހިންގުމާއި، ކުޑަކުދިންނަށް ލާރި ދީ ހައްލައިގެންނާއި ގަދަކަމުން އެކުދިންނާއި ބެހުމާއި، ވައްކަން ކުރުމާއި، މީހުންގެ ލާރިތައް ގަދަ ބާރުން ނޫންނަމަ ނަހަމަގޮތުގައި ފެލާލައިގެން ބޭނުންކޮށް އުޅުމާއި އަދި މިނޫނަސްވެސް އަޅުގަނޑުމެންގެ މުޖްތަމަޢުގައި ފެތުރިފައިމިވާ ބޮޑެތި ޖަރީމާތަކާއި ފާޙިޝް ކަންތައްތައް ކުރަން އަޅުގަނޑުމެންނާއި އަޅުގަނޑުމެންގެ ދަރީން ތިބުމަށްވުރެ، ﷲގެ މަގުގައި ނިކުމެ އެއިލާހުގެ ދީނުގެ ނޫރުކޮޅު ނިއްވާލަން ހަނގުރާމަ ކުރަމުންދާ ކާފަރުންނާއި ހަނގުރާމަކޮށް އެމީހުން މަރާލައި ނޫންނަމަ ޝަހީދުވެގެން، ﷲގެ މަގުގައި މަރުވެގެންވެސް، ކައްވަޅުގައާއި އަދި އާޚިރަތުގައިވެސް ލިބެން އޮތް ނިޢުމަތްތައް ލިބިގަތުން މާރަނގަޅު ނޫންތޯއެވެ؟ ނޫނީވިއްޔާ އަދިވެސް އަޅުގަނޑުމެން ތިބެންވީ އެކަން ދޮގުކޮށް ދުނިޔެއާއި ބައްދާ އޮޅުލަންތޯއެވެ؟ އަދި އެކަމަށް ތިމާ ކުރިމަތި ނުލީކަމުގައި ވީނަމަވެސް އެމަތިވެރި ދީނީ ވާޖިބު އަދާކުރަމުންދާ މުޖާހިދުންނަށް ފުރައްސާރައާއި މަލާމަތް ނުކޮށް ތިބޭނަމަ ކިހާ ރަނގަޅުވީސް ހެއްޔެވެ! މިވާހަކަ މީގެ ސާދަސަތޭކަ އަހަރު ކުރިން އަޅުގަނޑުމެން އެންމެން އެނަބިއްޔަކަށް އީމާންވެގެން މިތިބި، ކީރިތި ނަބިއްޔާ މުޙައްމަދު صلّى الله عليه وسلّم ވަނީ ބަޔާންކޮށްދެއްވާފައެވެ.\nމާތްﷲ ރުއްސުންލެއްވި أبو هريرة ގެ ކިބައިން ރިވާވެގެންވެއެވެ. އެކަލޭގެފާނު ވިދާޅުވިއެވެ. رسول الله صلّى الله عليه وسلّم ޙަދީޘްފުޅުކުރެއްވިއެވެ.\n"تَعِسَ عَبْدُ الدِّيْنَارِ، تَعِسَ عَبْدُ الدِّرْهَمِ، تَعِسَ عَبْدُ الخَمِيْصَةِ، تَعِسَ عَبْدُ الخَمِيْلَةِ، إِنْ أُعْطِيَ رَضِيَ، وَإِنْ لمَ يُعْطَ سَخِطَ، تَعِسَ وَانْتَكَسَ، وَإِذَا شِيْكَ فَلاَ انتَقَشَ، طُوْبَى لِعَبْدٍ آخِذٍ بِعِنَانِ فَرَسِهِ ِفي سَبِيْلِ اللهِ، أَشْعَثَ رَأْسُهُ، مُغْبَرَّةٍ قَدَمَاهُ، إِنْ كَانَ فِي الحِرَاسَةِ كَانَ ِفي الحِرَاسَةِ، وَإِنْ كَانَ فِي السَّاقَةِ كَانَ ِفي السَّاقَةِ، إِنِ اسْتَأْذَنَ لمَ يُؤْذَنْ لَهُ، وَإِنْ شَفَعَ لَمْ يُشَفَّعْ" (صحيح البخاري)\nމާނައީ: "ދީނާރާއި، ދިރުހަމުގެ އަޅާއަށް ހަލާކުހުއްޓެވެ. މަޚުމަލުގެ ސާލާއި، ޖަރީކުރެވިފައިވާ ސާލުގެ އަޅާއަށް ހަލާކުހުއްޓެވެ. (އެބަހީ ދުނިޔޭގެ މުދަލާއިގެން އުޅޭ މީހާއަށް ހަލާކު ހުއްޓެވެ.) އޭނާއަށް (އެތަކެތި) ލިބިއްޖެނަމަ ރުހެއެވެ. އަދި ނުލިބިއްޖެނަމަ ރުޅިއާދެއެވެ. އޭނާއަށް ހަލާކު ހުއްޓެވެ. އަދި އޭނާ މޫނުވަތަށް ޖެހޭ ހުއްޓެވެ. (އެބަހީ ބަރުބާދުވާ ހުއްޓެވެ.) އަދި (ދުނިޔޭގެ މުދަލާއިގެން އުޅޭ އުޅުމުގައި) އޭނާގެ ގައިން ތަނަކަށް ކައްޓެއް ވަދެއްޖެނަމަ އެކަށި ނުނެގޭ ހުއްޓެވެ. (އެބަހީ އެހާވެސް މަރަށް ބިރުގަނެ ފިނޑިވާނެއެވެ.) އަދި ﷲގެ މަގުގައި އެމީހެއްގެ އިސްތަށިގަނޑު ހަޑިވެ، ފައި ހިރަފުހުން ތަތްތެޅިގެންވާ ހާލު އެމީހެއްގެ އަހުގެ ލަގަނުގައި ހިފައިގެން ހުރި މީހާއަށް އުފާވެރިކަމާއި ބާއްޖަވެރިކަން ހުއްޓެވެ. އޭނާ ފޯރިމަރަން ހުރެއްޖެނަމަ އެކަން ފުރިހަމައަށް އަދާކުރެއެވެ. އަދި ލަޝްކަރުގެ ފަހަތް ބަލަހައްޓަން ހުރެއްޖެނަމަ އެކަންވެސް ފުރިހަމައަށް އަދާކުރެއެވެ. އޭނާ (ކަމަކަށް) ހުއްދައަށް އެދެފިނަމަ އޭނާއަކަށް ހުއްދައެއް ނުލިބެއެވެ. އަދި (ކަމަކަށް) ޝަފާޢަތްތެރިވެއްޖެނަމަ އޭނާގެ ޝަފާޢަތް ޤަބޫލެއްވެސް ނުކުރެވެއެވެ." (އެބަހީ އެމީހުންގެ ކިބައިން އޭނާ ކަމަކަށް އެދެފިނަމަ އެބައިމީހުން އޭނާއަކަށް އެއްވެސް އަހައްމިއްޔަތު ކަމެއް ނުދޭނެއެވެ. އެއީ އޭނާ ހުރި ސިފައިންނެވެ. ނަމަވެސް ﷲގެ ޙަޟްރަތުގައި އޭނާއަކީ އަގުހުރި މާތް މީހެކެވެ. އެހެނީ ހަމަކަށަވަރުން އޭނާގެ ޢަމަލުން އޭނާ އެދެނީ އާޚިރަތުގެ އަޖުރަށެވެ. ދުނިޔޭގެ ޖާހަކަށްނޫނެވެ.)\nއަދިވެސް ދަންނާށެވެ. އަޅުގަނޑުމެންގެ އެތެދުވެރި ނަބިއްޔާވަނީ، ޤިޔާމަތާއި ޖެހެންދެން އަބަދުވެސް މީސްތަކުން ކުރެ ބަޔަކު ޙައްޤު މަގުގައި ޖިހާދު ކުރުންމަތީ ދެމިތިބޭނޭ ކަމަށް ބަޔާންކޮށްދެއްވާފައެވެ.\nحديث جابر بن عبد الله، رضي الله عنهما، قال: سَمِعْتُ رَسُولَ اللَّهِ صلى الله عليه وسلم يَقُولُ: "لاَ تَزَالُ طَائِفَةٌ مِنْ أُمَّتِي يُقَاتِلُونَ عَلَى الْحَقِّ ظَاهِرِينَ إِلَى يَوْمِ الْقِيَامَةِ". (رواه مسلم: 1923)\nމާނަ: ޖާބިރް ރަޟިޔަﷲ ޢަންހު ރިވާކުރެއްވެވި ޙަދީޘެއްގައިވެއެވެ. ރަސޫލުﷲ ޞައްލައްﷲ ޢަލައިހި ވަސައްލަމް ޙަދީޘްފުޅު ކުރައްވާތީ ތިމަންކަލޭގެފާނު އަޑުއެއްސެވީމެވެ: "ތިމަންކަލޭގެފާނުގެ އުއްމަތުގެ ތެރެއިން ބަޔަކު، ޙައްޤުގެ މަތީގައި (އެބަހީ ﷲގެ މަގުގައި) ހަނގުރާމަ ކުރުމުގައި ޤިޔާމަތް ދުވަހާއި ޖެހެންދެން ފައުޅުވެ ދެމި ތިބޭނެއެވެ."\nކޮންމެއަކަސް މިހާ ޞަރީޙަކޮށް ސާފުކޮށް މިމައްސަލަ ފެންނަން އޮތްއިރުވެސް ހިތާމައަކީ އަޅުގަނޑުމެން މިދިވެހި ރާއްޖޭގައިވެސް މުސްލިމުންގެ ނަމުގައި ތިބި ދިވެހި ލޭހިނގާ ދަރީންތަކެއް، ކާފަރުންގެ ބޮޑެތި ވެރީންތަކަށް އަޅުގަނޑުމެންގެ ދީން ވިއްކާލަން މަސައްކަތް ކުރަމުންދާ ކަމެވެ.\nމީގެ ދުވަސްކޮޅެއް ކުރިން އެމެރިކާ ސިފައިންގެ ޓީމެއް މިރާއްޖެއަށް އައިސް ދިވެހި ފުލުހުންނާއި ސިފައިންނަށް އެކިއެކި ހުނަރުތައް އުނގަންނައިދީ ދަސްކޮށްދިނުމަށް ތަފާތު އެތައް ޕްރޮގްރާމްތަކެއް ހިންގާފައެވެ. މިގޮތުން ރާއްޖޭގައި ކުށް މަދުކުރުމަށްޓަކައި ހޭލުންތެރި ކުރުވުމަށް، މާލޭގައި ބޭއްވި ބައްދަލުވުމެއްގައި ވަނީ ސިފައިންނާއި ފުލުހުންނާއި ކަސްޓަމްސްގެ އޮފިސަރުންނާއި އަދި މިނޫންވެސް ކަމާއި ބެހޭ އެކިއެކި އިދާރާތަކުގެ ބޭފުޅުން ބައިވެރިވެފައެވެ.\nކޮންމެއަކަސް މިބައްދަލުވުމަށް ދިޔަ ބޭފުޅެއްގެ ފަރާތުން އަޅުގަނޑަށް ޚަބަރު ލިބުނު ގޮތުގައި މުޅި އެބައްދަލުވުމުގައި ކަހަލަ ގޮތަކަށް އެވެރިން ދެއްކީ ރާއްޖޭގައި ދީނީ ކަންތައްތައް ހުރި ނެތްގޮތުގެ މައްޗަށެވެ. މިކަމާއިގުޅޭ މަޢުލޫމާތު ދެމުން، ސަރުކާރުގެ ކަމާބެހޭ އިދާރާއަކުން ވާހަކަދެއްކެވި ބޭފުޅަކު ވިދާޅުވީ ރާއްޖޭގައި އޮތީ ދީނީ ތިން ބައެއް ކަމަށާއި އޭގެ ތެރެއިން ފުރަތަމަ ބަޔަކީ ޢަދާލަތު ޕާޓީކަމަށާއި އެއީ މެދުމިނުގެ ދީނީ ޕާޓީއެއް ކަމަށާއި ދެން އޮތީ ޖަމްޢިއްޔަތުއް ސަލަފް ކިޔާ ބަޔަކާއި ޑޮޓް ކިޔާ ބައެއް ކަމުގައެވެ. އަދި މިދެބަޔަކީ ކުރީގައި ގާތްގަނޑަކަށް އެކައްޗެއް ކަމަށާއި އެހެންނަމަވެސް ކުރީގެ ސަރުކާރު ވެއްޓުމުން ޖަމްޢިއްޔަތުއް ސަލަފްއިންވެސް ސަރުކާރަށް އެއްބާރުލުން ދޭކަމަށެވެ. އަދި ޢަދާލަތު ޕާޓީއާއި ސަލަފްއާއި ގުޅުން ރަނގަޅު ވާހަކައެވެ. ކޮންމެއަކަސް މިވާހަކަތައް ދެއްކުމުން އެމެރިކާއިން އައިސް ތިބި މީހުންނަށް މިކަން އެހާ ފަސޭހައިން ޤަބޫލެއް ނުކުރެވުނެވެ. އެމީހުން ބުނާ ގޮތުން އެތިންބަޔަކީވެސް ހަމަ އެކައްޗެކެވެ. އަދި ވަކިން ޚާއްޞަކޮށް ސަލަފްއާއި ޢަދާލަތާއި ގުޅުން އޮންނަން ޖެހެނީ ކީއްވެތޯ ސުވާލުކުރި ކަމުގައިވެއެވެ.\nއާދެ ކޮންމެއަކަސް މިއީ މިއަދު އަޅުގަނޑުމެންގެ ޤައުމުގެ އިސް ސަފުގައި ތިއްބެވި ގިނަ ބޭފުޅުންގެވެސް ކަންތައް ހުރިގޮތެވެ. އެމެރިކާ ސިފައިންނާއި އެތަނުގެ ސަރުކާރުގެ ފަރާތުން އެހީތަކެއް ލިބުނެއް ކަމަކު ދީން ވިއްކާލަން ޖެހޭތޯއެވެ؟ މިއީ މިތަނުގައި ދީނަށްޓަކައި މަސައްކަތްކޮށް ދީނަށް އުޅެމުންދާ މީހުންނާއިމެދު މިބޭބޭފުޅުންގެ ވިސްނުންފުޅު ހުރިގޮތެވެ. އާދެ އެމީހުންގެ އެދުންތައް ޙާޞިލްކުރުމަށްޓަކައި ތިމާމެންނަކީ މުސްލިމުންކަން ހަނދާން ނައްތާލައި ދީނަށްއުޅޭ މީހުންގެ ބޮލަށް އަރާ ފިއްތާލަނީއެވެ. އެވިދާޅުވާހެން އެބޭބޭފުޅުން ބޭރުގެ އެކިއެކި ޤައުމުތަކަށް ދަތުރުކޮށް ބޭނުން ގަނޑެއް ގަނެ އުޅުމަށް އޭރުން ވަރަށް ފަސޭހަވާނެއެވެ. ކޮންމެއަކަސް އަޅުގަނޑު މިބަޔާންކުރަނީ މިތަނުގައި ހައްދުފަހަނާޅާފައިވާ ބަޔަކު ނޫޅޭ ވާހަކައެއް ނޫނެވެ. އެހެންނަމަވެސް ދަންނަންޖެހޭ ޙަޤީޤަތަކީ މުސްލިމުންގެ ބިންތައް ފޭރިގަނެ މުސްލިމުންގެ ލެޔަށް ދަހިވެތިވެފައިވާ ޝައިޠާނީ ދައުލަތްތަކުގެ އިސްވެރިންނަށް މިފަދަ މަޢުލޫމާތު ފޯރުކޮށްދިނުމުން ދެން މީގެ ނަތީޖާ ވަރަށް ހިތިވާނެކަމެވެ. އާދެ މީގެ ހުރިހާ ގެއްލުމެއް ފޯރާނީ މުސްލިމުންނަށާއި އިސްލާމްދީނަށެވެ. އަދި އޭރުން ހައްދުފަހަނާޅާ ދާމީހުންވެސް ހައްތަހާ ވާނީ އިތުރެވެ.\nދެން އަޅުގަނޑުމެން ބަލާލަމާތޯއެވެ. މިފުރަމާލޭގައި ހުޅުވާފައި ހުރި ޖަރުމަނު މީހެއްގެ ރެސްޓޯރެންޓެއްގައި ބުދު ފައްޅި ހަދައިގެން އެތަން ހިންގަމުންދާތާ އެތައް ދުވަހެކެވެ. އެކަމުގެ ވާހަކަ ޕޮލިހުންނާއި ސިފައިންނާއި ހޯމް މިނިސްޓްރީއާއި މިނިސްޓްރީ އޮފް އިސްލާމިކް އެފެއާރޒްއަށް އަންގައިގެން އަދިވެސް ވީ އެއްވެސް ކަމެއް ނެތެވެ. މިކަމަށް ކިރިޔާވެސް އިޖާބައެއް ދެއްވެވި ފަރާތަކީ އިސްލާމިކް އެފެއާރޒްއެވެ. އެބޭފުޅުންގެ މަސައްކަތުން އެތަނުގައި ހުރި އެންމެ ބޮޑު ބުއްދާ ވަނީ ނަންގުވާފައެވެ. އެހެންނަމަވެސް ބާކީ ހުރި ހުރިހާ އެއްޗެއް އަދިވެސް އެހެރީ ހަމައެތަނުގައި ފާޅުކޮށް ފެންނާށެވެ. މިމައްސަލައިގެ ތަފްޞީލު އަޅުގަނޑުމެން މިދަނީ ބަރާބަރަށް މިވެބްސައިޓުގައި ޝާއިޢު ކުރަމުންނެވެ. ކޮންމެއަކަސް ސަރުކާރުގެ ކަމާއިބެހޭ ފަރާތްތަކުގެ ސަމާލުކަމަށް މިމައްސަލަ ގެނެވިފައިވާ އިރުވެސް އަދިވެސް އެއްވެސް ފިޔަވަޅެއް ނޭޅެއެވެ. ދެން ބަޔަކު މީހުން ނުކުމެ އެތަން ގޮއްވާލައި ނުވަތަ އެތަނުގައި ހުޅުޖަހައިފިނަމަ، އެބަޔަކު ވާނީ އެވިދާޅުވާ ޓެރަރިސްޓުންނަށެވެ. މިއީ މިއަދު ދުނިޔޭގެ ގިނަ މުސްލިމް ޤައުމުތަކުގައި، ކަން ހިނގަމުން ދާގޮތެވެ. މިކަމަކީ ޢަޤީދާއާއި ގުޅޭ ބޮޑު މައްސަލައަކަށް ވާއިރުވެސް އެއްވެސް ޙާލެއްގައި މިކަމުގައި ތިމާމެން މިވާ އިހުމާލެއް ހަމަ އެއްގޮތަކަށްވެސް ނޭނގެއެވެ. ﷲ ގަންދީ ހުވާކޮށްގެން މިތިބެނީ ކޮންކަމެއް ކުރާކަށް ކަމެއް ހަމަ ނުވިސްނުނެވެ. މިތަނުގައި ފާހަގަކޮށްލަން ބޭނުންވާ އެއް ނުޤުތާއަކީ، މިދަންނަވަނީ އެފަދަ ހުރިހާ އެންމެން އެގޮތަށް ކަންތައް ކުރެއެކޭ ނޫނެވެ. އެހެންނަމަވެސް އެފަދަ ބަޔަކުވެސް މިފަސްގަނޑުގައި އެބަ އުޅޭ ކަމެވެ.\nދިވެހި ލޮބުވެތި އަޚުންނާއި އުޚްތުންނޭވެ. ﷲ ތަޢާލާ އަޅުގަނޑުމެންނަށް ބުއްދި ދެއްވާފައިވަނީ ކަމަކުއެވެ. ބަޔަކު އަޅުގަނޑުމެންގެ ސިކުނޑިތަކަށް އެޅިހައި އެއްޗެއް ޤަބޫލު ކުރުމުގެ ބަދަލުގައި، ދުނިޔެވީ މިހިރަ ކަންތައްތައް ހިނގަމުންދާ ގޮތަށް ވިސްނާލި ނަމަވެސް ނިކަން ރަނގަޅަށް ޙަޤީޤަތް މިއޮތީ ފެންނާށެވެ. އަދި އަޅުގަނޑުމެން އެދެއެއްޗެއް ތެދުކޮށް ޤަބޫލު ކުރުމުން މެނުވީ މުސްލިމުންނަށް ނުވެވޭ، ﷲގެ ބަސްފުޅާއި ކީރިތި ނަބިއްޔާގެ ޙަދީޘްފުޅުތަކުގެ ތިލަފަތުގައި މިހިރަމިހިރަ ކަންތައްތައް މިނެ ކިރާލުމުން ޙަޢްޤު ގޮތް މިއޮތީ ރަނގަޅަށް ފެންނާށެވެ. ޒަމާން ބަދަލު ވިޔަސް އަޅުގަނޑުމެންގެ އިލާހަކީ ހަމަ އޭރުގެވެސް އިލާހެވެ. ދީނަކީވެސް ހަމަ އޭރުގެ ދީނެވެ. ފޮތަކީވެސް ހަމަ އޭރުގެ ފޮތެވެ. ނަބިއްޔަކީވެސް ހަމަ އޭރުގެ ނަބިއްޔާއެވެ. ޅެންވެރިޔަކު ބަޔާންކުރައްވާފައިވެއެވެ.\nلَنْ نُبَالِي بِالْقُيُودُ بَلْ سَنَمْضِي لِلْخُلُودُ\nއަހަރުމެންގެ ގައިގާ ކަސްދޮޅު އަޅުވާ ހައްޔަރު ކުރިއަސް، އެކަމަކަށް ފަރުވާލެއް ނެތެވެ.\nއެހެނެއްކަމަކު އަހަރުމެން ޙަައްޤުގޮތުގައި އަބަދުވެސް ޘާބިތުވެ ދެމިތިބޭނަމެވެެ.


ނ. ތޮޅެންދޫގެ ރައްޔިތުންނާ ބައްދަލުކުރައްވައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nނ. ތޮޅެންދޫގެ ރައްޔިތުންނާ ބައްދަލުކުރައްވައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު\n27 އޮކްޓޫބަރު 1981، ރިފަރެންސް: MAG/1981/22\nالسلام عليكم ورحمةالله،\nއާދެ، ނ. އަތޮޅުގެ، މީހުން އުޅޭ ރަށްރަށަށް ކުރާ ދަތުރެއްގައި، އަޅުގަނޑު މިހާރު އައިސް މިހިރީ ތޮޅެންދޫގައި. ތޮޅެންދުއަށް އައިސް، ތޮޅެންދޫގެ ރައްޔިތުންނާ ބައްދަލުކޮށްލުމަށް، މިފުރުޞަތު ލިބުނު ކަމަށްޓަކައި، އަޅުގަނޑު ވަރަށް ބޮޑަށް އުފާކުރަން. ތިޔަ ހުރިހާ ބޭފުޅުންނަށްވެސް އެނގިވަޑައިގަންނަވާނެ، އަޅުގަނޑު ރާއްޖެތެރެއަށް މިކުރާ ދަތުރުތަކުގެ ބޭނުން. އެއީ ރާއްޖެތެރޭގައި މީހުން ދިރިއުޅޭގޮތް އޮޅުންފިލުވައި، އަދި އެކިގޮތްގޮތުން ރާއްޖެތެރޭގެ ރައްޔިތުންނަށް ދަތިވެފައިވާ މައްސަލަތައް ހޯދައި، އެކަންކަމުގައި ސަރުކާރުން ވެވެން އޮންނާނެ އެހީތައް ވެދިނުމުގެ އިންތިޒާމު ހަމަޖެއްސުމަށް.\nއާދެ، މިރަށަކީ އެއްގޮތަކުން ބަލާއިރު، ވަރަށް ޚާއްޞަ ރަށެއް. އެހެން މިދެންނެވީ، މިރަށުގެ ރައްޔިތުން ވަނީ މީގެ ތޭރަވަރަކަށް އަހަރު ކުރިން އެހެން ރަށަކަށް ބަދަލުވެފައި. އޭރު އޮތް ޤާނޫނެއްގެ ދަށުން މީހުން ބަދަލުކުރެއްވި ރަށްތަކުގެ ތެރެއިން ތޮޅެންދޫވެސް ވަނީ ހިމެނިފައި. އޭގެފަހުން އެ ޤާނޫނު އުވައިލުމުން މިރަށުގެ ރައްޔިތުން މިހާރު މިތިއްބެވީ އެނބުރި މިރަށަށް ރުޖޫޢަވެފައި. އެކަންތައްތައް އެހެން ދިމާވުމުގެ ސަބަބުން ވަރަށްގިނަ ދަތިތަކާ މިރަށުގެ ރައްޔިތުން ކުރިމަތިލައްވަންޖެހޭނެ. އެއްފަހަރު ރަށުން ފައިބައިގެން ގޮސް، އެތަކެއް އަހަރު ވޭތުކުރުމަށްފަހު، އެނބުރި ރަށަށް އަންނައިރު، މިރަށުގައި ގެދޮރުވެސް ނުހުންނާނެ. ޖެހޭނީ އަލުން ދިރިއުޅުމެއް ފަށަން. އެހެންވުމާއެކު، މިރަށުގެ ރައްޔިތުންނަށް އޭރުވެސް ކުރިމަތިވެފައިވާ އަދި މިހާރުވެސް އެމީހުންނަށް ހުރަސްނުކުރެވޭ ދަތިތަކުގެ ބޮޑުކަން ސަރުކާރަށް ރަނގަޅަށް އިހުސާސް ކުރެވޭ.\nއާދެ، ކޮންމެއަކަސް ސަރުކާރުން މަސައްކަތް ކުރަމުން މިގެންދަނީ ރާއްޖެތެރެއަށް ވަރަށްބޮޑު އަހަންމިއްޔަތެއް ދީގެން، ރާއްޖެތެރެ ކުރިއެރުވުމަށް ކުރެވެން ހުރި ހުރިހާ މަސައްކަތެއް ކުރަމުން. ރާއްޖެތެރެ ކުރިއަށް ގެންދިޔުމަށްޓަކައި ވަރަށްބޮޑު މަޝްރޫޢެއް މިހާރުވަނީ ރޭވިފައި. އޭގެތެރޭގައި ހިމެނޭ، ކޮންމެ އަތޮޅެއްގައިވެސް ސަރުކާރުގެ ޚަރަދުގައި މަދަރުސާއެއް ހިންގުން. މިއަތޮޅު މަނަދޫގައި، މި އަތޮޅުގައި ހުންނަ އެ މަދަރުސާ މިހާރުދަނީ ހިނގަމުން. މިހާރު ދެއަހަރު ދުވަސްވެއްޖެ އެ މަދަރުސާ ހުޅުވިގެން ހިނގަމުންދާތާ. ހަމައެފަދައިން، ތަޢުލީމަށް އެހީވެދިނުމުގެ ގޮތުން ރާއްޖެތެރޭގައި ހިނގަމުންދާ އަމިއްލަ މަދަރުސާތަކާއި މަކްތަބުތަކުގެ ތެރެއިން މެދުނުކެނޑި 10 އަހަރު ކިޔަވައިދީފައިވާ ތަންތަނަށް ސަރުކާރުގެ އެހީ ލިބޭގޮތަށްވެސް ވަނީ ހަމަޖެހިފައި. އެގޮތުން މިހާރު މުޅި ރާއްޖެތެރޭގައި އެބަހުރި، އަށްޑިހަވަރަކަށް ތަން ސަރުކާރުން އެހީ ލިބޭ. ހަމަ މިދެންނެވި މަޝްރޫޢުގެ ދަށުން ބައެއް ރަށްރަށުގައި އަލުން މިސްކިތް ޢިމާރާތް ކުރުމާއި، މިސްކިތް ބާވެފައި ހުރި ކަމަށްވަންޏާ، އެ މިސްކިތް މަރާމާތުކޮށްދިނުން. ރަށުއޮފީސް ޢިމާރާތް ކުރުން ނުވަތަ ރަށުއޮފީސް މަރާމާތު ކުރުން. ރަށްރަށުގެ އޮފީސް އޮފީހަށް މުވައްޒަފުން އިތުރުކުރުން. އަތޮޅު އޮފީސްތަކަށް މުވައްޒަފުން އިތުރުކުރުން. އެމީހުންގެ މުސާރަ ބޮޑުކޮށްދިނުން. މިކަހަލަ ކިތަންމެ ކަމެއް މިހާރު ސަރުކާރުން ކުރަމުން އެބަގެންދޭ. އޭގެ ހުރިހާވެސް ބޭނުމަކީ ރާއްޖެތެރެ މިހާރު އޮތް ފެންވަރުން އެއަށްވުރެ މަތީ ފެންވަރަކަށް ގެންދެވޭތޯ މަސައްކަތް ކޮށްދިނުން.\nއާދެ، އެގޮތުން ސަރުކާރުން ކުރާ މަސައްކަތްތަކުގައި، ރާއްޖެތެރޭގެ ރައްޔިތުން ފިސާރި ތެދުވެރިކަމާއި އިޚުލާޞްތެރިކަމާއެކު އެއްބާރުނުލައްވާ ކަމަށްވަންޏާ، އެއިން އެއްވެސް މަސައްކަތެއް ކާމިޔާބެއް ނުވާނެ. މިހާތަނަށް ރާއްޖޭގެ ރައްޔިތުންގެ ފަރާތުން ސަރުކާރަށް ލިބިގެން އައިސްފައި ވަނީ ވަރަށްވެސް ހޫނު ތަރުޙީބެއް. އެހެންވީމާ، އެކަމަށްޓަކައި އަޅުގަނޑު ވަރަށް ބޮޑަށް އުފާކުރަން. އަދި އަޅުގަނޑު އެދެނީ އެ ތަރުޙީބު، އެއްދުވަހުން އަނެއް ދުވަހަށް އިތުރުވަމުން ދިޔުން. ސަރުކާރުން ކުރާ މަސައްކަތްތަކުގައި ރައްޔިތުން ބައިވެރިވެގެން ކުރިއަށް ދިޔުން. ތިޔަބޭފުޅުންނަށްވެސް އެނގިވަޑައިގަންނަވާނެ، ކޮންމެ ރަށެއްވެސް ކުރިއަށްދާނީ، އެ ރަށެއްގެ ރައްޔިތުން މަސައްކަތްކޮށްގެން. ކޮންމެ މީހަކުވެސް ކުރިއަށްދާނީ އެމީހާ މަސައްކަތްކޮށްގެންކަން. އެއީ އަޅުގަނޑުމެން އެންމެންވެސް ދަންނަ ޙަޤީޤަތެއް.\nއާދެ، ރަށް ކުރިއެރުވުމަށްޓަކައި ކުރާ މަސައްކަތުގެ ތެރޭގައި، އެންމެ މުހިންމު އެއްކަމަކީ، ރަށުގެ އާމްދަނީ އިތުރުކުރުން. ރަށުގެ އިޤުތިޞާދު ކުރިއަށް ގެންދިޔުން. އެކަން ކުރެވޭނީ، ރައްޔިތުން މަސައްކަތްކޮށްގެން، ކޮންމެ އިންސާނަކީވެސް ދިރިއުޅުމަށް ކޮންމެވެސް މަސައްކަތެއް ކުރަން ޖެހިފައިވާ މީހެއް. ކުރަންޖެހޭނެ މީހެއް. އަދި އެމަސައްކަތް ކުރުމަކީ އުފަލެއް ކަމުގައި ދެކެންވާނެ މީހެއް. މިރަށުގެ ރައްޔިތުންވެސް ދިރިއުޅުމަށް ތަފާތު މަސައްކަތްތައް ކުރައްވާ. މިރަށަކީ ވަރަށް ކުޑަކުޑަ ރަށަކަށްވެފައި، ވަރަށް މީސްކޮޅު މަދު ރަށަކަށްވާތީ، މާބޮޑެތި މަސައްކަތްތަކެއް ރަށުގެ ރައްޔިތުންނަށް ނުކުރެއްވޭނެކަން އަޅުގަނޑަށް އެނގޭ. އެގޮތުން، ރާއްޖޭގެ އެހެން ރަށްރަށުގައި މަސައްކަތްކުރާގޮތަށް، މިރަށުގައި މަސްވެރިކަމެއް ނުކުރެވޭނެ. ދޯނިފަހަރެއްވެސް ނެތް. އެހެންނަމަވެސް، އެނޫން މަސައްކަތްތައް މިރަށުގައިވެސް މިރަށުގެ ރައްޔިތުން ކުރައްވާ. އެކިކަހަލަ ކާބޯތަކެތި އަޅާކަހަލަ ގަސް އިންދުން. ފަތްކެޔޮ، ކަށިކެޔޮ، މިކަހަލަ އެއްޗެތި މިރަށުގައި ވަރަށް ހެދޭކަމަށް އަޅުގަނޑަށް އެނގިފައިވަނީ. އަދި އޭގެއިތުރަށް މިރުސް ހެއްދުން ކަހަލަ މަސައްކަތްވެސް މިރަށުގެ ރައްޔިތުން ކުރާކަމަށް އެނގިފައިވަނީ. ކޮންމެއަކަސް އެކަހަލަ މަސައްކަތްތައް، ވީހާވެސް ރަނގަޅަކަށް، ވީހާވެސް ބޮޑަށް ކުރިއަށް ގެންދެވޭތޯ ބަލަންޖެހޭނެ. ވީހާވެސް ރަނގަޅަކަށް ކުރަންޖެހޭނެ. އެއީ އެއިން ލިބޭ އެއްޗަކުން އަޅުގަނޑުމެންނަށް ލިބޭ އާމްދަނީ އިތުރުވާނީ. އޭގެއިތުރަށް ފަންގިވިނުން، އުވަދެވުން ކަހަލަ މަސައްކަތްވެސް މިރަށުގެ ރައްޔިތުން ކުރޭ. އެކަންކަންވެސް ވީ މިހާރަށްވުރެ ރަނގަޅަށް ކުރެވޭތޯ ބަލަން. އޭރުން އެއިން ލިބޭ އެއްޗަކުން އަޅުގަނޑުމެންނަށް އާމްދަނީ އިތުރުވާނީ. އަޅުގަނޑުމެންގެ ތަނަވަސްކަން އިތުރުވާނީ. އަދި ރަށް ކުރިއަށްދާނީވެސް.\nހަމައެފަދައިން، ކުރިންވެސް އަޅުގަނޑު ދެންނެވިހެން، ކިޔަވައިދިނުން ނުވަތަ ތަޢުލީމު އެއީ ވަރަށް ބޭނުންތެރި ކަމެއް. ތަޢުލީމާ ނުލައި އެއްވެސް ބަޔަކަށް ކުރިއަށް ދެވިފައެއް ނޯންނާނެ. އަދި ނުވެސް ދެވޭނެ. އެހެންވީމާ، ތޮޅެންދޫގެ ރައްޔިތުންވެސް ތަޢުލީމަށް ވަރަށް ޚާއްޞަ އަހަންމިއްޔަތެއް ބަހައްޓަވަންޖެހޭނެ. އޭގެ ވަރަށްބޮޑު ދަލީލެއް އަޅުގަނޑަށް އެބަ ފެނޭ، މިހާރުވެސް ޚާއްޞަ އަހަންމިއްޔަތެއް ބަހައްޓަވާކަމުގެ. އެއީ އަޅުގަނޑުމެން މިހާރު މި ޖަލްސާ ކުރަމުން މިގެންދާ ޢިމާރާތް، ރަށުގެ މަކްތަބުގެ އިމާރާތް. ވަރަށް ރަނގަޅަށް ހެދިފައި ހުރި ތަނެއް. ރައްޔިތުން އަމިއްލައަށް ހައްދަވައިފައި ހުރި ތަނެއް. އެހެންވީމާ، އެއިން ދައްކާ އެއްޗަކީ، މިރަށުގެ ރައްޔިތުންގެ ހިތްތަކުގައި ތަޢުލީމަށް އޮތް ޝައުޤުވެރިކަމުގެ ބޮޑުކަން. އެއީ އަޅުގަނޑު ވަރަށް އުފާކުރާ ކަމެއް. މި މަކްތަބު މިގޮތަށް ކުރިއަށްދާންވާނެ. އަޅުގަނޑުމެންގެ ޅަދަރިންނަށް ކޮންމެވެސް މިންވަރަކަށް ކިޔަވައިދޭންވާނެ. ކިޔަވައިދިނުމުގައި އެއްގޮތަކަށްވެސް އަޅުގަނޑުމެން ފަސްޖެހިގެން ނުވާނެ. އެކުދިންނަށް ރަނގަޅު ދިރިއުޅުމެއް ފެންނާނީވެސް އެކުދިންނަށް ކިޔަވައިދީގެން. އަދި މިރަށަށް އިތުރު ކުރިއެރުމެއް ފެންނާނީވެސް އެކުދިން ކިޔަވައިގެން ރަނގަޅު ބަޔަކަށްވެގެން. ރަށަށް ޚިދުމަތްކޮށްގެން.\nއާދެ، ހަމައެފަދައިން، އަޅުގަނޑުމެން ދިރިއުޅުން ތަނަވަސްކުރުމަށް މަސައްކަތް ކުރާއިރު، އަޅުގަނޑުމެންނަކީ ކޮންބައެއްކަން އަޅުގަނޑުމެންނަށް އެނގެންވާނެ. އަޅުގަނޑުމެންނަކީ ދިވެހިން. އަޅުގަނޑުމެންނަކީ މުސްލިމުން. އެއް ޤައުމެއްގެ އަހުލުވެރިން. އެއް ދީނެއްގެ އަހުލުވެރިން. އެހެންވީމާ، އަޅުގަނޑުމެންގެ މެދުގައި އޮންނަންވާނީ އެއްބަނޑުއެއްބަފާ ކަމުގެގުޅުން. އަޅުގަނޑަށް މިހާރުވެސް އެނގޭ، މިރަށުގެ ރައްޔިތުންގެ މެދުގައި ހަމަޖެހުމާއި އެކުވެރިކަން ވަރަށް ބޮޑަށް އާލާވެފައިވާ ކަމަށް. އެއީ އަޅުގަނޑު ވަރަށް ބޮޑަށް އުފާކުރާ ކަމެއް. އެހެންވީމާ، އެއްވެސް ޙާލެއްގައި އަޅުގަނޑުމެންގެ މެދުގައި ދެކޮޅުވެރިކަމެއް އޮވެގެން ނުވާނެ. އަދި އަޅުގަނޑުމެން ކަހަލަ ކުޑަކުޑަ ޖަމާޢަތެއް، ތޮޅެންދޫގެ ރައްޔިތުން ކަހަލަ ކުޑަކުޑަ ޖަމާޢަތެއްގެ ތެރޭގައި، އެއްވެސް ކަހަލަ ހަމަނުޖެހުމެއް އުޅޭކަމަށްވަންޏާ، އެއީ ވަރަށްދެރަ ކަމެއް. އެހެންވީމާ، އަޅުގަނޑުމެން އެންމެބޮޑު ސަމާލުކަން ދޭންވީ ކަމަކީ، އަޅުގަނޑުމެންގެ މެދުގައި އެކުވެރިކަމާއި އެއްބާރުލުން ވީހާވެސް މަތީ ފެންވަރަކަށް ގެންދެވޭތޯ ބެލުން. އަޅުގަނޑުމެންނަކީ އަޚުންތަކެއްކަން ގަބޫލުކޮށްގެން، ކޮންމެ މީހަކުވެސް އެހެން މީހުންނާ ދޭތެރޭގައި މުޢާމަލާތް ކުރާއިރު، ވާހަކަ ދައްކާއިރުވެސް އަދި އެނޫން ކަންކަމާ ދޭތެރޭގައިވެސް މުޢާމަލާތް ކުރާއިރު، ވީހާ ރަނގަޅަކަށް ކަންތައް ކުރެވޭތޯ ބެލުން. ކޮންމެ މީހަކުވެސް އެހެން މީހުންނަށް އިޙުތިރާމުކޮށް، އެހެން މީހުންނަށް ކަމޭހިތައި، އެހެން މީހުންގެ ކަންތަކަށްވެސް ހަމަ ތިމާގެ އަމިއްލަ ކަންތަކަށް ބަހައްޓާ ފަރުވާ ބެހެއްޓޭތޯ ބެލުން. އެގޮތަށް އެންމެން އެކަތިގަނޑަކަށްވެގެން މަސައްކަތް ކުރަމުންދާ ކަމަށްވަންޏާ، އަޅުގަނޑުމެން ކުރާ މަސައްކަތުގެ ނަތީޖާ ވަރަށް ފަސޭހައިން ފެންނާނެ. އަޅުގަނޑުމެންނަކީ ދެކޮޅުވެރި ބަޔަކަށް ވެއްޖިއްޔާ، ވަކިވަކިވެގެން އެއްގަލަކަށްނާރައި ތިބޭ ބަޔަކަށް ވެއްޖިއްޔާ، ކިތަންމެބޮޑު މަސައްކަތެއް ކުރިޔަސް، އޭގެ ނަތީޖާއެއް ނުފެންނާނެ. އެހެންވީމާ، އަޅުގަނޑުގެ ނަޞޭޙަތަކީ އެއީ. އެންމެން އެކުވެރިވެގެން، ވެރިންނާއި ރައްޔިތުން ރަށް ކުރިއަށް ގެންދިޔުމަށްޓަކައި މަސައްކަތް ކުރައްވަމުން ގެންދެވުން.\nއާދެ، އަޅުގަނޑުގެ ވާހަކަކޮޅު ނިންމައިލެވޭކަށް ނެތް، މިރަށުގެ ރައްޔިތުންނަށް ވަރަށް އިޚުލާޞްތެރިކަމާއެކު ޝުކުރު ނުދަންނަވައެއް. އެއީ މިރަށަށް އަޅުގަނޑު މިއައި އައުން ފާހަގަކުރެއްވުމަށްޓަކައި ވަރަށް ބޮޑެތި އިންތިޒާމުތަކެއް ހަމަޖައްސަވައިފައިވާތީ. ވަރަށް ފުރިހަމަކޮށޭ އަޅުގަނޑު ދަންނަވާނީ، އެހުރިހާ ކަމެއް ކުރައްވައިފައި އެވަނީ، މިރަށުގެ ރައްޔިތުން ދިވެހި ސަރުކާރަށް ދެއްވާ، މިރަށުގެ ރައްޔިތުންގެ ހިތުގައި ސަރުކާރާމެދު އުފެދިފައިވާ އިޚުލާޞްތެރިކަމުގެ ސަބަބުންކަން އަޅުގަނޑަށް އެނގޭ. އެހެންވީމާ، އެކަން އަޅުގަނޑުމެން ގަބޫލުކޮށް، ހިތުގެ އެންމެ ފުންމިނުން މިރަށުގެ ވެރިންނަށާއި ރައްޔިތުންނަށް ޝުކުރު ދަންނަވަން.


Ihavandhoogai Alhaafaivaa Fiyavalhu Thakah Luyeh Dheefi — Ihavandhoo.com\nއިހަވަންދޫގައި އަޅާފައިވާ ފިޔަވަޅުތަކަށް ލުއިދީފި\n9 މެއި 20200އިބްރާހިމް ނަޝީދު\nއިހަވަންދޫގެ ފިހާރައަކަށް ވަނުމަށް ފިހާރަ ބޭރުގައި ކިޔޫ ހަދާފައި..\nހަލުވިކަމާއެކު ފެތުރެމުންދާ ކޮވިޑް-19 އިން ރައްކާތެރި ވުމަށްޓަކައި އިހަވަންދޫގައި އަޅާފައިވާ ފިޔަވަޅުތަކަށް ލުޔެއްދީ، މިއަދުން ފެށިގެން ރައްޔިތުން ޢަމަލުކުރަންވީ ގޮތުގެ އުސޫލު އިހަވަންދޫ ކައުންސިލުން އާންމު ކޮށްފިއެވެ.\nއެގޮތުން އާންމު ކޮށްފައިވާ އުސޫލުތަކުގައި ހިމެނެނީ:\nޒަރޫރީ ބޭނުންތަކުގައި ގެއިން ބޭރަށް ނިކުމެ އުޅުމުގެ ފުރުސަތު ވަނީ ހުޅުވައިލާފައި. ނަމަވެސް އާންމު އެއްވުންތަކާއި މަގުމަތީގައި ތިން މީހުންނަށްވުރެއް ގިނަވާގޮތަށް ގްރޫޕް ހަދައިގެން އުޅުން މަނާ.\nޒަރޫރީ ބޭނުން ތަކުގައި ބޭރަށް ނިކުންނައިރު މާސްކު ބޭނުންކުރުމާއި ހުރިހައި ހާލަތެއްގައިވެސް އިޖްތިމާއީ ގައިދުރުކަން ކަށަވަރުކުރުން.\nކުރިން ވިޔަފާރި ކުރުމަށް ހުއްދަ ދެވިފައިވަނީ ހެނދުނު 9:00 އިން ހަވީރު 17:00 އަށް ނަމަވެސް ފިހާރަތަކުން ވެރިން ކަނޑައަޅާ ވަގުތުތަކުގައި މިއަދުން ފެށިގެން، އިޖްތިމާއީ ގައިދުރުކަން ކަށަވަރުވާ ގޮތަށް ވިޔަފާރިތައް ހުޅުވައިލުން. އަދި އެޗް.ޕީ.އޭގެ ލަފަޔާ އެއްގޮތަށް ފިހާރަތައް ދުވަހުން ދުވަހަށް ޑިސް އިންފެކްޓް ކުރުން.\nއުމުރާނީ މަސައްކަތް ކުރާ ފަރާތްތަކާއި އަމިއްލަ މަސައްކަތްކުރާ ފަރާތްތަކަށް އެފުރުސަތު ދިނުން.\nކުރިއެކޭވެސް އެއްގޮތަށް ސައި ހޮޓާތައް އާންމުކޮށް ހުޅުވައިނުލައި، ޑެލިވަރީގެ ޚިދުމަތް ފޯރުކޮށްދިނުމަށް ފުރުސަތު ދިނުން.\nޒަރޫރީ ބޭނުންތަކަށް ފިޔަވައި އެއްރަށުން އަނެއް ރަށަށް ދަތުރު ނުކުރުން. އަދި ޒަރޫރީ ބޭނުންތަކުގައި ދަތުރުކުރާ ފަރާތްތަކުން އެކަމަށް އެދި 1 ދުވަސް ކުރިން ކައުންސިލަށް ހުށަހަޅައި ދަތުރު ކުރުމުގެ ހުއްދަ ހޯދުން.\nޒަރޫރީ ބޭނުންތަކުގައި އިހަވަންދޫއަށް އަންނަ ފަރާތްތަކަށް ކުރިއެކޭ އެއްގޮތަށް ރަށަށް ފޭބުން މަނާ. އަދި އެފަރާތްތަކުގެ ދޯންޏާހަމައަށް ފިހާރަތަކުން ގަންނަ ތަކެތި ގެންގޮސް ދިނުން.\nފަރުމަސްވެރިކަމާއި އެފަދަ އެހެން ބޭނުންތަކުގައި ރަށުން ބޭރަށް ދާން ބޭނުންވާ ފަރާތްތަކުން މޮނިޓަރިންގ ޑެސްކަށް ދުރުވެ ހުއްދަ ހޯދުން. ހުއްދަނެތި އެއްވެސް ބޭނުމަކު އިހަވަންދޫއިން ފުރައިގެން ދިއުން މަނާ. އަދި މިގޮތަށް ދެވޭނީ ރެޖިސްޓްރީ ކޮށްފައިވާ އުޅަނދެއްގައި. މިފަދަ ބޭނުންތަކަށް ހުއްދައަށް އެދެވޭނީ ކޮންމެ ރެޔަކު 9:00 އިން 11:00 އަށް ބަނދަރުގައި ހުންނަ މޮނިޓަރިންގ ޑެސްކުގައި.\nއިސްލާމިކު މިނިސްޓްރީއިން ވަކި ގޮތެއް ނާންގައިހާ ހިނދަކު މިސްކިތްތަކުގައި ޖަމާޢަތުގައި ނަމާދު ނުކުރުން. އެހެން ނަމަވެސް ވަކިން މިސްކިތަށް އަރަށް ނަމާދުކޮށް، ގައިދުރުކޮށް ތިބެ ﷲއަށް ޒިކުރު ކުރުމަށާއި ޤުރްއާން ކިޔެވުމަށް މިސްކިތްތައް ބޭނުން ކުރެވޭނެ.\nކޮވިޑް-19 އާ ގުޅިގެން އިހަވަންދޫ ކޮވިޑް-19 އެމެޖެންސީ އޮޕަރޭޝަން ސެންޓަރގެ ފަރާތުން އެޅި ފިޔަވަޅުތަކަށް ރައްޔިތުންގެ ފަރާތުން ދެއްވި ފުރިހަމަ އެއްބާރުލެއްވުމަށް އިހަވަންދޫ ކައުންސިލުންވަނީ ޝކުރުއަދާކޮށްފައެވެ. އަދި ކުރިއަށް އޮތްތާގައިވެސް ކަމާބެހޭ އިދާރާތަކުން ދެއްވާ އިރުޝާދުތަކަށް ތަބާވެ، ރައްކާތެރިކަމާއެކު ވީވަރަކުން ގޭގައި ތިއްބެވުމަށް ކައުންސިލުންވަނީ އިލްތިމާސް ކޮށްފައެވެ.


Nasheed Ithuru Faruvaa Ah UK Ah Vadaigahnavanee - Vaguthu\nނަޝީދު އިތުރު ފަރުވާއަށް އިނގިރޭސިވިލާތަށް ވަޑައިގަންނަވަނީ\nރައްޔިތުންގެ މަޖިލީހުގެ ރައީސް މުހައްމަދު ނަޝީދު އަދި އިތުރު ފަރުވާ ހޯއްދަވަން އިނގިރޭސިވިލާތަށް ވަޑައިގަންނަވަން ހަމަޖެހިފައިވާ ކަމަށް އާއިލާއިން ބުނެފި އެވެ.\nމެއި މަހުގެ 06 ވަނަ ދުވަހުގެ ރޭ ނަޝީދު އަވަހާރަކޮށްލަން ދިން ހަމަލާ ގައި އެމަނިކުފާނަށް ލިބިވަޑައިގެންނެވި ޒަހަމްތަކަށް މިހާރު ފަރުވާ ހޯއްދަވަމުން ގެންދަވަނީ ޖަރުމަންވިލާތުގައެވެ. ދުނިޔޭގެ އެންމެ ކުރިއަރާފައިވާ ސިއްހީ ހިދުމަތް ލިބޭ ގައުމު ކަމަށްވާ ޖަރުމަންވިލާތުގައި ނަޝީދު ފަރުވާ ހޯއްދަވަމުން ގެންދަވަނީ މެއި މަހުގެ 13 ވަނަ ދުވަހުން ފެށިގެންނެވެ. ޖަރުމަންވިލާތުގައި އެމަނިކުފާނުގެ ބައެއް އޮޕަރޭޝަންތައް ކުރައްވާފައި ވެއެވެ. އަދި އަންނަ ނޮވެމްބަރ މަހު ވެސް އިތުރު އޮޕަރޭޝަނެއް ކުރަން ހަމަޖެހިފައިވާ ކަމަށް ނަޝީދު ވަނީ ވިދާޅުވެފައެވެ.\nނަޝީދުގެ ފަރުވާ އަދި ނުނިމުނު ނަމަވެސް މިހާރު އެމަނިކުފާނު ވަނީ ރަސްމީ މަސައްކަތްޕުޅު ފައްޓަވާފައެވެ. މިދިޔަ ހުކުރު ދުވަހު ޖަރުމަނުގެ ގާނޫނު ހަދާ މަޖިލީހުގެ ތިރިގޭގެ ރައީސް ވުއަލްފްގަންގް ޝުއައިބުލައާ އެމަނިކުފާނު ރަސްމީކޮށް ބައްދަލުކުރެއްވިއެވެ. އެއީ ހަމަލާއަށް ފަހު ނަޝީދު ބައިވެރިވެ ވަޑައިގެންނެވި ފުރަތަމަ ރަސްމީ ބައްދަލުވުމެވެ.\nމިމަހުގެ 06 ވަނަ ދުވަހުގެ ރޭ ނަޝީދު ވަނީ އާއްމުންނަށް ސުވާލު ކުރެވޭ ގޮތައް މަޖިލީހުން އިންތިޒާމް ކުރާ ޓީވީ ޕްރޮގްރާމެއްގައި ބައިވެރިވާން ނިންމަވާފައެވެ.\nނަޝީދުގެ ހާލުކޮޅު ރަނގަޅުވަމުން އައި ނަމަވެސް އެމަނިކުފާނު އެނބުރި ރާއްޖެ ވަޑައިގަންނަވާނެ ދުވަހެއް އަދި ނޭނގެއެވެ.\nނަޝީދަށް ދިން ހަމަލާ އާއި ގުޅުން ހުރި އަށް މީހަކު މިހާރު ފުލުހުންގެ ބެލުމުގެ ދަށުގައި އެބަތިއްބެވެ. އޭގެ ތެރެއިން ފަސް މީހެއްގެ ވަނަވަރު ފުލުހުން ވަނީ ހާމަކޮށްފައެވެ.\nނަޝީދަށް ދިން ހަމަލާ އާއި ގުޅިގެން ހަތަރު މީހެއްގެ މައްޗަށް ދައުވާ ކުރުމަށް މިހާރު އެންމެ ފަހުގެ ތައްޔާރީތައް ވަމުން އަންނަ ކަމަށް ފުލުހުން ވަނީ އެމްޑީޕީ އަށް މައުލޫމާތު ދީފައެވެ.\nޖުލައި 2, 2021 11:52\nތީ ނަޝީދުގެ ފުޓޯއެއް ނޫނޭ.\nޖުލައި 2, 2021 11:53\nއަހަންނައްކީ އޭނަ ކޮންމެތާކައް ގެންދިޔަޔަސް.\nނަޝީދުގެ ސަބަބުން މިގައުމައްވާ 1 ފައިދާއެއްނަމެސް ނިކަން ބުނެލަބަލަ.\nޖުލައި 2, 2021 13:39\nއެތާކަށް ނުތޮރު އޭނާއަކަށް ހިތްހަމަޖެހުމެއް ނުލިބޭނެ\nޖުލައި 2, 2021 13:56\nތިއޮތީ ކަމެއްވެފަ. ދައުަތުގެ ޚަރަދުގަ ހެދުނު އެއްޗެއްހަދާތި. މޮޅު ކަމެއްވެފަ ތިއޮތީ. ތިކަމާހުރެ ދައުލަތް ފުނޑާލާތި. ބޭސް ފަރުވާއަށް ހުރިހާ ގައުމަކަށް ދަތުރުކުރާތި. ތީ ދައުލަތުގެ ޚަރަދުގަތޯ އަމިއްލަ ޚަރަދުގަތޯ ބަލަން އެބަޖެހޭ. ސަރުކާރުގެ މަޤާމެއްގަ ހުރި މީހެއްވީމަޗުއްޓީ ލިބެނީ ކިހިނަކުންތޯ. ޑޮކްޓަރުގެ ސިޓީތައް ފުނިފުންޏަށް ހޯދާފަތަ ހުންނަނީ. މިއީ އުފެދޭ ސުވާލުތައް އަދައިގެ ރައްޔިތަކަށް ތިފަދަ ކަންތަތަކެއް ދައުލަތުކުން ނުކުރޭ.\nޖުލައި 2, 2021 14:29\nއިނގިރޭސީންގެ ހޮހޮޅައިގައި ރާއްޖޭގެ މިނިވަންކަމައް އަރައިގަންނަން އަދި ވެރިކަން ގަޑުބަޑުކުރަން ރޭވުންރާވަން ސައްލާކުރުމުގެ ޕުރޮގުރާމު އަނެއްކާވެސް ފެށީހެން ހީވަނީ. ފަސާދަ ކުރަން ރާވާ ރޭވުންތައް މާތް ރަސްކަލާނގެ ކަލޭމެން ހީވެސް ނުކުރާގޮތްގޮތައް އިންޝާ ﷲ ނާކާމިޔާބު ކުރައްވާނެ.\nޖުލައި 2, 2021 15:58\nދެން ރާ އްޖެނަ އިސް ތިޔަ ތާގަ އި ހުރޭ އޭރުން މާރަގަނޅު ތިޔަބޭފުޅާ އަށް\nޖުލައި 2, 2021 16:10\nދައުލަތުގެ ހަޒާނާއޮތީ ތި ޚާއިނުގެ ދަތުރުތަކަށް ހުޅުވާލާފަ ކޮބާތަ މައްސަލައަކީ\nޖުލައި 2, 2021 16:14\nއިތުރު ފަރުވާ އަށް.! ދިވެހިން މީ ގުނބޯލުން ދޯ؟ ސަޅި\nޖުލައި 2, 2021 16:55\nމީނަގެ ކަމަކީ މުސާރަކާލަ އިގެން އެ އްގަ އުމުން އަނެ އްގަ އުމަ އް ދަތުރުކުރުން.\nޖުލައި 2, 2021 17:13\nއެންމެ ފަހުފަރުވާ އަކީ ގޮނޑިދު އްވުން.\nޖުލައި 2, 2021 17:24\nތީ ފަރުވާ އެއ އް ނުނިމުނު ދޮ\nރަނގަޅު.ސަރުކާރުގެ ޚަރަދުގަ ހުރިހާކަމެއްވޭ ވިއްޔާ އެއްކޮށް ރަނގަޅުވެގެން ނޫނީ ނާންނާތި.އުޅޭނެހާ ދުވަހަކު އުޅެފަ އަންނާނީ ރަނގަޅުވެގެން.


އިނޮވޭޝަން - TrendingRED\nނިއުޔޯކުން ބެއިޖިންގްއަށް އެންމެ ދެގަޑިއިރު ތެރޭ!\nދަތުރުފަތުރުގެ ނިޒާމުގެ ކުރިމަގު ފެންނަނީ ވަރަށްވެސް އުޖާލާކޮށެވެ. ކަރަންޓު ބޭނުންކޮށްގެން ދުއްވާ އުޅަނދާއި އުދެހޭ ކާރުތައް އީޖާދު ކުރުމުގެ މަސައްކަތްދަނީ މިހާރުވެސް ކުރެވުމުންނެވެ. އަނެއްކާވެސް އާ...\nބަސް ތަރުޖަމާކުރުމަކީ ފޭސްބުކް ގެ އަރޓިފިޝަލް އިންޓެލިޖަންސް ގެ ދިރާސާގެ އެންމެ ބޮޑު އެއްބައެވެ. އެމީހުންގެ އަމާޒަކީ ދުނިޔޭގެ އެކި ހިސާބުތަކުގައި ދިރިއުޅޭ މީހުން އެއްބަޔަކު އަނެއްބަޔަކާއި ގުޅުވުމެވ...


ލޯނު އުސޫލުން ނޭމާ ބާސެލޯނާއަށް ދޫކޮށްލަނީ ؟ - Voice of Meedhoo\nby vomadmin August 21, 2019\nޕީއެސްޖީ ދޫކޮށްލަން ބޭނުންވެފައިހުރި ތައްޔާރުވެއްޖެވެ.\nމީގެ ދެއަހަރުކުރީން ދުނިޔޭގެ ރެކޯޑްފީއެއްކަމަށްވާ 222 މިލިއަން ޕައުންޑަށް ބާސެލޯނާދޫކޮށްލި ފޯވާޑް އަލުން އެކްލަބަށް މިއަހަރު ގެންދެވެންއޮތް ހަމައެކަނި ގޮތަކީ ލޯނުއުސޫލުން އޭނާ ދޫކޮށްލުމެވެ. އެއީ ޕީއެސްޖީން ނޭމާ ވިއްކާލަން ކިޔާ އަގުކަމަށްވާ 190 މިލިއަން ޑޮލަރު ބާސެލޯނާއަށް ދެވެން ނެތުމުންނެވެ. ސަބަބަކީ އެފަދަ ބޮޑު އަދަދެއް ހޭދަކޮށްފިނަމަ ބާސެލޯނާއަށް ފައިނޭޝަލް ފެއަރޕްލޭއާ ޚިލާފްވިކަމުގެ އަދަބެއް އައުންގާތްކަމެއްކަމަށް ލަފާ ކުރެވޭތީއެވެ.\nފްރާންސްގެ ބައެއް މީޑިއާތަކުން ހާމަކޮށްފައިވާގޮތުގައި ބާސެލޯނާއަށް ނޭމާ ދޫކޮށްލުމަށްވުރެބޮޑަށް ޕީއެސްޖީން ބޮޑަށް ބޭނުންވަނީ ރެއާލްމެޑްރިޑަށް ނޫނީ ޔުވެންޓާސްއަށް އޭނާ ދޫކޮށްލުމަށެވެ. ސަބަބަކީ އެދެކްލަބުން ދޭންބުނާ ފައިސާގެ އަދަދު ބާސެލޯނާއަށްވުރެ އިތުރުވުމެވެ. ނަމަވެސް ޕީއެސްޖީއާއެކު ނޭމާ ހަދާފައިވާ ކޮންޓެކްޓްގައި ބާކީ3އަހަރު އޮތްއިރު ކްލަބް ބަދަލުކުރެވެނީ ކުޅުންތެރިޔާގެވެސް ރުހުމުގައެވެ.


HPA އިން ވަކިގޮތަކަށް އަންގަވަންދެން އާންމު ޚިދުމަތްތަކާ ބެހޭ ބައިން މަގުބަންދުކޮށްގެން ކުރަމުންގެންދާ މަސައްކަތު ގަޑިތަކާ ބެހޭ\nމިހާރު ދުނިޔޭގައި ހަލުވިކަމާއެކު ފެތުރެމުންދާ ނޮވެލްކޮރޯނާ ވައިރަސް (ކޯވިޑް19) އާއި ގުޅިގެން ހެލްތް ޕްރޮޓެކްޝަން އެޖެންސީ އިން ނެރުއްވާފައިވާ ޞިއްޚީ ކުއްލި ނުރައްކަލުގެ ޙާލަތާއި ގުޅިގެން އެ އެޖެންސީން ވަކިގޮތަކަށް އަންގަވަންދެން ޢާންމު ޚިދްމަތްތަކާ ބެހޭބައިން ދޫކުރަމުން ގެންދާ މަގުބަންދުކޮށްގެން މަސައްކަތް ކުރުން ހަމަޖެހިފައިވަނީ ހެނދުނު 09:00 ން 15:00 އަށް ކަމުގައި ދެންނެވީމެވެ. އަދި މަގު ބަންދު ކުރުމުގެ ހުއްދަ އާއި މަގުމަތީ މަސައްކަތް ކުރުމުގެ ހުއްދަ އާއި ބޯޑު ދޫކުރުން އަދި ބަލައިގަތުމަށް ތިރީގައި ދެންނެވިފައިވާ ގޮތަށް ހަމަޖެހިފައިވާ ވާހަކަ ދަންނަވަމެވެ.\nv ހުއްދަ ދޫކުރުން ކޮންމެ ހަފްތާއަކު ހޮނިހިރު ، ހޯމަ އަދި ބުދަ މި ދުވަސްތަކުގައި ހެނދުނު 08:00 ން 12:00 އަށެވެ.\nއަދި ދަންނަވަމެވެ. މަތީގައިވާ ހުއްދަތަކަށް ބޯޑު ދޫކުރުން، މަސައްކަތް ކުރުމަށް ހަމަޖެހިފައިވާ ދުވަހުގެ ހެނދުނު 08:00 ން 12:00 އަށް، އަދި ބޯޑު ބަލައިގަތުން ޖެހިގެން އަންނަ ދުވަހުގެ ހެނދުނު 08:00 ން 12:00 އަށެވެ.\nވީމާ މިކަން އަންގާ އިޢުލާން ކުރީމެވެ.\nޕަބްލިޝްކުރި ތާރީޚު: 01 އޭޕްރިލް 2020\nޕަބްލިޝްކުރި ގަޑި: 1621


Mohamed Shafiu: ތަރުބިއްޔަތައިގެން މަސައްކަތްކުރުމުގެ މުހިއްމުކަން\nއެކަމާމެދު ސުވާލު ވެވޭނެ ކަމެކެވެ. ރަސޫލުﷲ ޞައްލަﷲ ޢަލައިހި ވަސައްލަމަ- ޙަދީޘް ކުރައްވާފައިވެއެވެ. (كُلُّكُمْ رَاعٍ وَكُلُّكُمْ مَسْئُولٌ عَنْ رَعِيَّتِهِ الإِمَامُ رَاعٍ وَمَسْئُولٌ عَنْ رَعِيَّتِهِ وَالرَّجُلُ رَاعٍ فِي أَهْلِهِ وَهُوَ مَسْئُولٌ عَنْ رَعِيَّتِهِ وَالْمَرْأَةُ رَاعِيَةٌ فِي بَيْتِ زَوْجِهَا وَمَسْئُولَةٌ عَنْ رَعِيَّتِهَا وَالْخَادِمُ رَاعٍ فِي مَالِ سَيِّدِهِ وَمَسْئُولٌ عَنْ رَعِيَّتِهِ وَكُلُّكُمْ رَاعٍ وَمَسْئُولٌ عَنْ رَعِيَّتِهِ) -رواه البخاري ومسلم މާނައަކީ: “ތިޔަބައިމީހުންކުރެ ކޮންމެ މީހަކީވެސް މަސްއޫލުވެރިޔެކެވެ. އިމާމްމީހާ ނުވަތަ ގައުމުގެ ވެރިޔާ އަކީ ރަޢްޔިތުންގެ މަސްއޫލުވެރިޔާއެވެ. އޭނާގެ މަސްއޫލިއްޔަތާއި ބެހޭ ގޮތުން ސުވާލުވެވޭނެއެވެ. ފިރިމީހާ އަކީ އޭނާގެ އަހުލުވެރިންގެ ބެލެނިވެރިޔާއެވެ. އެމީހުންގެ ކަންތައްތަކާއި ބެހޭގޮތުން އޭނާ އާ ސުވާލުކުރެވޭނެއެވެ. އަނބިމީހާ އަކީ އޭނާގެ ފިރިމީހާގެ ގޭގެ މަސްޢޫލުވެރިޔާ އެވެ. އޭނާގެ މަސްއޫލިއްޔަތާ ބެހޭގޮތުން ސުވާލުވެވޭނެއެވެ. ޚާދިމް މީހާ އަކީ އޭނާގެ ސާހިބު މީހާގެ މުދަލުގެ މަސްއޫލުވެރިޔާއެވެ. އެކަމާއި މެދު އޭނާ އާ ސުވާލުކުރެވޭނެއެވެ. ތިޔަބައިމީހުންކުރެ ކޮންމެ މީހަކީވެސް ބެލެނިވެރިޔެކެވެ. ތިމާގެ ބެލެނިވެރިކަމުގެ ދަށުގައިވާ މީހުންނާއި މެދު ސުވާލު ކުރެވޭނެއެވެ”.\nތަރުބިއްޔަތުގެ ވަރަށް ގިނަ ފައިދާތަކެއް ވެއެވެ. ފަރުދުންނަށާއި ޢާއިލާއަށާއި މުޖްތަމަޢަށް މި ފައިދާތައް ފޯރައެވެ.\nPosted by Mohamed Shafiu at 1:06 PM


Real Madrid balikkoh Barcelona9point ge lead eh nagaifi | Mihaaru\nރެއާލް މެޑްރިޑް ބަލިކޮށް ބާސެލޯނާ ނުވަ ޕޮއިންޓުގެ ލީޑެއް ނަގައިފި\n23 ޑިސެމްބަރ 2017 - 19:24 36 comments\nދެ ވަނައިގައި އޮތް އެތުލެޓިކޯ މެޑްރިޑް ރޭ އެސްޕަންޔޯލް އަތުން ބަލިވުމުގެ ފައިދާ ބާސެލޯނާ އިން ނެގިއިރު، ސީޒަނުގެ މެދަކާ ހަމައިން ނެގި މި ބޮޑު ލީޑާ އެކު ލީގު ކާމިޔާބުކުރުމަށް އެ ޓީމަށް އޮތީ ބޮޑު ފުރުސަތެކެވެ.\nއަނެއްކޮޅުން މި މެޗުން ބަލިވުމާ އެކު، ލީގުގައި ހަމަޔަކަށް އެޅެން ލިބުނު ފުރުސަތު ރެއާލް މެޑްރިޑަށް މިވަނީ ގެއްލިފަ އެވެ. އެއް މެޗު މަދުން ކުޅެފައިވާ މެޑްރިޑް އޮތީ 31 ޕޮއިންޓާ އެކު ހަތަރު ވަނައިގަ އެވެ. އެ ޓީމާ ބާސެލޯނާއާ ދެމެދު 14 ޕޮއިންޓުގެ ފަރަގެއް މިހާރު އެބައޮތެވެ.\nމި ސީޒަނުގެ ސްޕެނިޝް ލީގުގައި ބާސެލޯނާ އިން ބަލިނުވެ ދަމަހައްޓަމުން އަންނަ ސިލްސިލާ އަށް ބޮޅެއް އިތުރުކުރިއިރު މި ވަގުތު ޔޫރަޕުގެ ވަރުގަދަ ފަސް ލީގުގައި ބަލިނުވެ އޮތީ ބާސެލޯނާގެ އިތުރުން އެ ޓީމުގެ ކުރީގެ ކޯޗު އަދި ކެޕްޓަން ކޯޗުކޮށްދޭ ޕްރިމިއާ ލީގުގެ މެންޗެސްޓާ ސިޓީ އެވެ.\nއޭޝިއާ އަށް ފަސޭހަ ގަޑިއަކާ ދިމާކުރުމުގެ ގޮތުން ސްޕެއިން ގަޑިން މެންދުރު ފަހު 1 ޖެހިއިރު ފެށި މި މެޗުގައި ބާސެލޯނާގެ ތިން ލަނޑު ވެސް ޖެހީ ފަހު ހާފުގަ އެވެ. ފުރަތަމަ ހާފު ކޮންޓްރޯލްކޮށް މޮޅަށް ކުޅުނީ ރެއާލް މެޑްރިޑުންނެވެ. އެ ޓީމުން ގިނަ ފުރުސަތުތަކެއް ހޯދިއިރު ބާސެލޯނާގެ ޑިފެންސަށް ވަރަށް ބޮޑަށް ބާރުބޮޑުވި އެވެ. އެގޮތުން ކްރިސްޓިއާނޯ ރޮނާލްޑޯ އޭރިއާ ތެރެއިން ފޮނުވާލި ނުރައްކާތެރި ހަމަލާ ފާހަގަކުރެވެ އެވެ. ފުރަތަމަ ހާފުގައި ބާސެލޯނާ އިން އެންމެ ރަނގަޅު ފުރުސަތެއް ލިބުނީ ޕައުލީނިއޯ އަށެވެ. ހާފުގެ މެދުތެރެއިން ލިއޮނަލް މެސީ ދިން ބޯޅަ އޭރިއާ ތެރެއިން ބްރެޒިލް މިޑްފީލްޑަރު ޖެހުމުން މެޑްރިޑުގެ ގޯލްކީޕަރު ކޭލާ ނާވަސް ސަލާމަތްކުރި އެވެ.\nދެ ވަނަ ހާފު ފަށައިގެން މަންޒަރު ބަދަލުވި އެވެ. ބާސެލޯނާ އިން އެޓޭކްތައް ވަރުގަދަކުރިއިރު 54 ވަނަ މިނެޓުގައި ލީޑު ނަގައިދިނީ ލުއިސް ސުއަރޭޒެވެ. ފަހަކަށް އައިސް އެދެވޭ ކުޅުމެއް ނުދެއްކޭތީ ފާޑުކިޔުން އަމާޒުވެފައިވާ ސުއަރޭޒް ވަނީ ސާޖީ ރޮބާޓޯ ޖައްސާލި ބޯޅަ އޭރިއާ ތެރެއިން ތިތިރިން ގޯލަށް ވައްދާލައިފަ އެވެ.\nބާސެލޯނާ އިން ދެ ވަނަ ގޯލް ޖެހީ 64 ވަނަ މިނެޓުގައި ޕެނަލްޓީއަކުން މެސީ އެވެ. މިއީ ބާސެލޯނާގެ ޕައުލީނިއޯ ބޮލުން ގޯލަށް ފޮނުވާލި ބޯޅައެއް މެޑްރިޑުގެ ޑެނީ ކަރްވަހާލް އަތްލުމުން އޭނާ އަށް ސީދާ ރަތްކާޑެއް ދެއްކުމަށް ފަހު ރެފްރީ ދިން ޕެނަލްޓީއެކެވެ. ފުރަތަމަ އެ ބޯޅަ މެސީ ޖައްސާލީ ސުއަރޭޒަށެވެ. އޭނާ އެ ބޯޅަ އޭރިއާ ތެރެއިން ޖެހުމުން ކީޕަރު މަތަކޮށް ފޮނުވާލުމުން ސުއަރޭޒް އަލުން އެ ބޯޅަ މެސީ އަށް ދިނެވެ. އަދި މެސީ ދެ ވަނަ ފަހަރަށް ސުއަރޭޒަށް ދިނުމުން އޭނާ ޖެހި ބޯޅަ އަމާޒުވީ ދަނޑި އަށެވެ. އަދި އެ ބޯޅަ ކުޅުމުގެ ތެރެއަށް އައި ވަގުތު ޕައުލީނިއޯ ބޮލުން ފޮނުވާލުމުން ކަރްވަހާލް ވަނީ ވެއްޓިގެންފައި އެ ބޯޅަ އަތުން ދިފާއުކޮށްފަ އެވެ.\nބާސެލޯނާގެ ތިން ވަނަ ގޯލް އިތުރު ވަގުތުގެ ތެރޭގައި ޖެހީ އަލެއިކްސް ވިޑާލެވެ. މިއީ އަރިމަތިން ބޭރުވާން ދިޔަ ބޯޅައެއް މެސީ އަތުލައި ބާސެލޯނާގެ ކުޅުންތެރިޔަކަށް ދިނުމުން އޭނާ އަނބުރާ ދިން ބޯޅަ ހިފައިގެން މެސީ އޭރިއާ ތެރެއަށް ވަދެ ވިޑާލަށް ޖައްސާލުމުން އޭނާ ޖެހި ގޯލެކެވެ. އެ ބޯޅަ ގޯލަށް ވަނީ ކީޕަރު އަތުގައި ޖެހިފަ އެވެ.


ހަޤީޤީ – Vedhun\nArchives for ހަޤީޤީ\nމާޒީވީ ހިތިދައުރުން – ހަނދާން\nއަފްރާޚް November 13, 2013 މާޒީވީ ހިތިދައުރުން – ހަނދާން2013-11-13T05:00:00+00:00 ހަޤީޤީ No Comment\nމާޒީވީ ހިތިދައުރުން ކުރީގެ ބައިން- ގްރޭޑް 1 ނިންމާފައި ލިބުނު ބޮޑު ޗުއްޓީގައި އައްޑޫއަށް (އަސްލު ރަށެއް ނޫން) ބަލާލަން ދާންޖެހޭކަމަށް އަހަރެންކައިރީގައި މަންމަ ބުންޏެވެ.- އެއޮޅިގަނޑު އެވަގުތު އަހަރެންނަށް އަލުވަދާއު ކީކަމެއް އަހަރެންނަކަށް ނޭގުނެވެ.- މަންމަ އަހަރެން ކައިރީ ބުންޏެވެ.…\nމާޒީވީ ހިތިދައުރުން – ވަކިވުން\nއަފްރާޚް October 29, 2013 މާޒީވީ ހިތިދައުރުން – ވަކިވުން2013-10-29T14:56:00+00:00 ހަޤީޤީ No Comment\nއަހަރެންނަކީ ރާއްޖެތެރޭގެ މެދުފަންތީގެ އާއިލާއަކަށް ނިސްބަތްވާ، އަންހެން ކުއްޖެކެވެ. އަހަރެންގެ ބައްޕައަކީ ވަޑާންކޮށް، އަތްކަންކޮށް މަސައްކަތްތެރި ހީވާގި ބައްޕައެކެވެ. މަންމައަކީ އުގަންނައިދޭން މަސައްކަތްކުރުމަށްފަހު ރިޓަޔަރ ކޮށްފައިވާ މީހެކެވެ. އަހަރެން ގްރޭޑް 1 ގައިއުޅުނު އިރު މަންމަ ޓީޗަރަކަށް އުޅުނު ހަނދާން އިއްޔެވީ…\nއަފްރާޚް August 15, 2013 ކަރުނަވީ ބޭވަފާ2016-08-21T01:40:59+00:00 ހަޤީޤީ No Comment\nދެކުލައިގެ ދެފޮތާއި ބެހޭގޮތުން ސިލްވިއާ އަހަރެންނާއި ސުވާލުކުރިއެވެ. އޭގައިވާ ފޮޓޯ ބަލާފައި ބުންޏެވެ. އޯ ރިއަލީ ނައިސް އެވެ. މީކޮން ކަމެއްހެއްޔެވެ. އިނގިރޭސި އަކުރުން ލިޔެފައިވާ ތަންތަންކޮޅު ކިޔަން ފެށިއެވެ. ސިލްވިއާއަށް އެއީ ކޯޗެއްކަން ފަހުމް ވުމުން އިތުރަށް ޝައުގުވެރިކަމާއި އެކު…\nއަފްރާޚް June 29, 2013 އޭނާގެ ވާހަކަ2016-08-21T01:32:41+00:00 ހަޤީޤީ No Comment\nވަމުންދާގޮތް އެބަ އިނގެއެވެ. މީހުންތައް ސޮއިކުރަނީއެވެ. ނަމަކަށް ފަހު ނަމެއް ގޮވަމުންދެއެވެ. އޭނާގެ މޫނުމަތީގެ ކުލަވަރު މުޅިން ބަދަލުގެވެގެން ދިޔައީ އަޑުއިވިގެން ދިޔަ ނަމާއި އެކުއެވެ. މައްސަލައަކީ ނަމެއް ނޫނެވެ. ނަން ގޮވި ތަރުތީބެވެ. އޭނާއަށް އެކަން ހަޖަމުކުރަން އުދަގޫވިއެވެ. އޭނާގެ…\nއަފްރާޚް May 3, 2013 ލަކުނު2017-06-10T02:05:37+00:00 ހަޤީޤީ4Comments\nއެއީ ބަލާލަން ނުސާފު ފިރިހެނެކެވެ. ތެޔޮވެފައިވާ މޫނާއި އަޅާފައިވާ ހެދުމަށް ބަލާއިރު އެއީ ސާފުތާހިރުކަން ކުޑަ އަމިއްލަ ދިރިއުޅުން އެހާ ފުދުންތެރި މީހެއްގެގޮތުގައި ބޭރުފުށުން ފެންނަންނެތް މީހެކެވެ. ހަރަކާތްތަށް މަޑުމައިތުރިވެފައި ފާޑަކަށް ޤަބުއަރާފައި ހުންނަގޮތެއް ހުރުމުން އެއީ ނަފްސާނީ ބައްޔެއްގެ ޝިކާރައަކަށްވެފައިވާ…\nއަހަރެންގެ ހިތް އަނބުރާ އަހަންނަށް ދޭށެވެ!\nއަފްރާޚް February 24, 2013 އަހަރެންގެ ހިތް އަނބުރާ އަހަންނަށް ދޭށެވެ!2016-08-21T00:23:22+00:00 ހަޤީޤީ No Comment\nފަލަމަސްގަނޑަށް ބާރުވެފައިހުރި ބެލްގެ ޖީބުގައި އޮތް މޯބައިލް ފޯނަށް އައި ލޮޅުންގަދަ ވައިބްރޭޝަނަކާއި އެކު ލިބުނު މެސެޖެގައި ވަނީ އަޒްމީ ދަންޖެހެން އުޅުނު ވާހަކައެވެ. އެއީ ޝޯވްއެކަން އެވަގުތު އަހަންނަށް ޔަގީން ކުރެވުނެވެ.ވޭތުވެ ދިޔަ އަށެއްކަމަސް ދުވަސް ތެރޭގައި އަހަންނަށް ވަނީ…


Dhevunu luithakaa'eku Dhivehin bas ahaanee kihaa varakah?\nދެވުނު ލުއިތަކާއެކު ދިވެހިން ބަސް އަހާނީ ކިހާވަރަކަށް؟\nއިންޑިޕެންޑެންޓް ކޭސްތައް ދަނީ އިތުރުވަމުން\nއާންމު ރައްޔިތުން ސަމާލުވާން ޖެހޭ\nވަރަށް ފަރުވާ ކުޑަކޮށް މަގުމަތީގައި އުޅެމުންދާކަން ފާހަގަކުރެވޭ\nކ. މާލެ | 10 ޖުލައި 2020 | ހުކުރު 20:45 | 5,915\nސަރުކާރުގެ އޮފީސްތައް ހުޅުވުމާއެކު އެކި އިދާރާތަކުގެ މުއައްޒަފުން ވެސް ވަނީ ކޮވިޑް-19އަށް ޕޮޒިޓިވްވެފައި - ރާއްޖެއެމްވީ\nމުޅި ދުނިޔޭގައި ހަލުވި މިނެއްގައި ފެތުރެމުންދާ ކޮވިޑް-19އާ ގުޅިގެން ރާއްޖެ ވެސް މިހާރު ދަނީ ގިނަ ތަޖުރިބާތަކެއް ކުރަމުންނެވެ. ކުރަންޖެހޭ ހުރިހާ ތަޖުރިބާތަކާއި ރައްޔިތުންގެ އަމަލުތަކާ ވަރަށް ބޮޑަށް ގުޅިފައިވާކަން މީގެ ކުރިން ހިނގާދިޔަ ކަންކަމުން ސާފުކޮށްދެއެވެ.\nރިސޯޓުތަކުން ފެނުނު ކޭސްތަކާ ގުޅިގެން ރައްކާތެރިކަމުގެ ގިނަ ފިޔަވަޅުތަކެއް އަޅައި، ސަމާލުވުމަށް އެތައް އިލްތިމާސްއެއް ކުރަމުންދަނިކޮށް މާލެ ސިޓީ އޭޕްރީލް މަހުގެ 15 ވަނަ ދުވަހު ކޮވިޑް-19ގެ ފުރަތަމަ ކޭސް ފެނިގެން ދިޔައެވެ. މިހާދިސާއާ ގުޅިގެން ވެސް ހެލްތް ޕްރޮޓެކްޝަން އެޖެންސީ (އެޗްޕީއޭ)ގެ ޑޮކްޓަރުން އެންމެ ބޮޑު ކަންބޮޑުވުމަކަށް ވެގެންދިޔައީ ކޮންޓެކްޓުންގެ ގޮތުގައި ގިނަ ބަޔަކު ހުށަހެޅިގެން ދިއުމާ ގުޅިގެންނެވެ. ފުރަތަމަ ކޭސްއާއެކު ވެސް ކޮންޓެކްޓުންގެ ގޮތުގައި 400 އަށް ވުރެ ގިނަ މީހުން ފާހަގަކުރެވިގެން ދިޔަ ކަމަށް ޑޮކްޓަރުންގެ ޓީމުން ވިދާޅުވެއެވެ.\nފުރަތަމަ ކޭސްއާއެކު އެހާ ގިނަ ކޮންޓެކްޓުން ފާހަގަކުރެވިގެން ދިއުމާއެކު ރައްޔިތުން ބަސް އެހި މިންވަރާ، ދެމުންދިޔަ އިރުޝާދުތަކަށް ބޯލެބި މިންވަރު ވަރަށް ރަނގަޅަށް އަންދާޒާ އެބަކުރެއެވެ. މިކޭސްއާއެކު މުޅި މާލެ ސިޓީ ފުލްލޮކްޑައުންއަކަށް ދިޔައީ ވެސް އެނޫން ގޮތެއް ނެތިގެންނޭ ބުނެވިދާނެއެވެ. އެހާލަތުގައި ކޮވިޑް-19 މާލެ ސިޓީގައި ފެތުރިފައިވާ މިންވަރު ވެސް ނޭނގެއެވެ. ރައްޔިތުންގެ ސަލާމަތާ ރައްކާތެރިކަން އިސްކޮށް، ފިޔަވަޅުތައް އަޅަމުންދިޔައިރު ވެސް އެޗްޕީއޭ އޭރު ވެސް ދެމުން ދިޔަ ނަސޭހަތަކީ''ހަރުދަނާ ފިޔަވަޅުތައް އެޅި ނަމަވެސް ރައްޔިތުން އަމަލު ނުކުރާ ކަމުގައިވާނަމަ ނަތިޖާއެއް ނުފެންނާނެ''ކަމަށެވެ.\nމާގިނަ ދުވަހެއް ނުނެގިއެވެ. ރައްޔިތުންގެ އެއްބާރުމާއެކު ފުލް ލޮކްޑައުން އުވާލެވި، މިހާރު ތިންވަނަ ފޭސްގައި ބޮޑެތި ލުއިތަކެއް މިވަނީ ލިބިފައެވެ. ޖުލައި އެއްވަނަ ދުވަހު ލިބުނު ލުއިތަކާއެކު ގިނަ ބަޔަކު ތިބީ އުފަލުންނެވެ. ރޭގަނޑު 11:00 އަށް ހުއްދައާ ނުލާ ބޭރުގައި އުޅެވޭއިރު، ހޮޓާ ރެސްޓައުރެންޓްތައް މިވަނީ ހުޅުވާފައެވެ. މިސްކިތްތައް ހުޅުވާލާ ޖަމައާތުގައި މިހާރު ނަމާދު ކުރަން ވެސް ފަށާފިއެވެ.\nނިއު ނޯމަލްއާއެކު ރައްޔިތުން ބޭނުންވާ ގިނަ ޚިދުމަތްތައް ލިބުނު ކަމުގައި ވިޔަސް ހިތް ނުތަނަވަސް ކުރުވީ މިމަހުގެ 09 ވަނަ ދުވަހުގެ ރޭ ހެލްތު އިމަރޖެންސީ އޮޕަރޭޝަން ސެންޓަރ (އެޗްއީއޯސީ) ބޭއްވި ނޫސްވެރިންގެ ބައްދަލުވުމުގައި އިންޑިޕެންޑެންޓް ކޭސްތައް އިތުރުވަމުންދާ ކަމަށް ތަރުޖަމާނު ޑރ. ނަޒްލާ ރަފީގު ވިދާޅުވުމާ ގުޅިގެންނެވެ.\nއެޗްއީއޯސީ ބޭއްވި ނޫސްވެރިންގެ ބައްދަލުވުމުގައި ތަރުޖަމާނު ޑރ. ނަޒްލާ ރަފީގު ވާހަކަދައްކަވަނީ\nއެއްވެސް ކުލަސްޓަރއަކާ ގުޅުމެއް ނެތް އައު ކޭސްތަކެއް ފެންނަ ކަމުގައިވާނަމަ މިއީ ނުރައްކަލުގެ ރަނގަބީލެކެވެ. އިންޑިޕެންޑެންޓްގެ ކޭސްތަކާއެކު އެންމެ ބޮޑު ނުރައްކަލެއް ކުރިމަތިގެން ދަނީ ވެސް ހައި ރިސްކް ކެޓަގަރީގެ ގުރޫޕްތަކެވެ. މިކަމަށް ގިނަ ރައްޔިތުން ސަމާލުވެ ރައްކާތެރިކަމުގެ ފިޔަވަޅުތަކަށް އިތުރަށް ސަމާލުވާން ޖެހެއެވެ.\nރާއްޖޭގެ ހާލަތާ ބެހޭ ގޮތުން ބުރާސްފަތި ދުވަހުގެ ރޭ ބޭއްވި ނޫސްވެރިންގެ ބައްދަލުވުމުގައި އެޗްޕީއޭގެ އެޕިޑަމޮލޮޖިސްޓް ޑރ. އިބްރާހިމް އަފްޒަލް ވިދާޅުވީ ދެވުނު ލުއިތަކާއެކު ބައެއް އާންމުން ކަންކަން މަތިން ހަނދާން ނެތޭކަން ފާހަގަކުރެވޭ ކަމަށެވެ. އަދި ވަރަށް ފަރުވާ ކުޑަކޮށް މަގުމަތީގައި އުޅެމުންދާކަން ވެސް ޑރ. އަފްޒަލް ފާހަގަކުރެއްވިއެވެ.\nއެގޮތުން މިހާރު ލިބޭ ޑޭޓާތަކަށް ބަލާއިރު، ކޮންޓެކްޓް އިތުރުވަމުންދާކަމަށް ޑރ. އަފްޒަލް ވިދާޅުވިއެވެ.\nއަޅުގަނޑުމެންގެ ހަރަކާތްތައް މިހާރު ލުއި ދިނީމާ ވަރަށް ގިނަ ބަޔަކު އެކަން ހަނދާން ނެތޭ. މިހާރު އަނެއްކާ ވެސް އިހު އޮތް ގޮތަށް ދިޔައީ ކަމަށް ހިތާ އެބޭފުޅުންގެ ހަރަކާތްތަކުން ފެންނަނީ އެއްވެސް ވަރަކަށް ބަލާލުމެއްނެތި އުޅޭތަން. އެހެން ދާން ފަށާފިއްޔާ މިފަދަ މަންޒަރުތައް ފެންނާނެ. މިހާރު އަޅުގަނޑުމެންގެ ކޮންޓެކްޓްތައް ދަނީ އިތުރުވަމުން. އަނެއްކާ ވެސް އެކަކާ ވިދިގެން އެއްކްލަސްޓަރއަކަށް ބަލާފިއްޔާ 30 ކޮންޓެކްޓް ހުއްޓަ. އަނެއް މީހަކު 23 ކޮންޓެކްޓް. އަނެއް މީހެއްގެ އެބަހުރި 74 ކޮންޓެކްޓް މިކަހަލަ މަންޒަރުތަކެއް މިފެނިގެން މިދަނީ.\n~ އެޗްޕީއޭގެ އެޕިޑަމޮލޮޖިސްޓް ޑރ. އިބްރާހިމް އަފްޒަލް\nތެދެކެވެ! މާލެ ސިޓީ މަގުމަތިންނާއި، ކޮފީ ޝޮޕްތަކުގެ ބޭރުން އިޖްތިމާއީ ގައިދުރުކަމެއް ނުފެނެއެވެ. ތިބެނީ ތޮށް ޖެހިގެންނެވެ. މާސްކް ނާޅައެވެ. މިއީ ހައްތާވެސް ކޮވިޑް-19 ފެތުރެން މެދުވެރިވާ ސަބަބުތަކެވެ.\nއިޖްތިމާއީ ގައިދުރުކަމެއް ނެތި ގިނަބަޔަކު ހަރަކާތްތެރިވޭ\nކޮވިޑް-19އާ ދެކޮޅަށް ރާއްޖެއިން ހަނގުރާމަ ކުރަމުންދާއިރު ބޭރުގެ ގައުމުތަކަށް ވެސް ވަމުންދާ ގޮތް ބަލަންޖެހެއެވެ. ދެވުނު ލުއިތަކާއެކު ބައެއް ގައުމުތަކުގައި ކޭސްތައް އިތުރުވެ ދެވަނަ ލޮކްޑައުންއަކަށް ދާން ޖެހިދާނެ ކަމުގެ އިންޒާރު ދީފައިވެއެވެ. އަދި ބައެއް ގައުމުތަކުގެ ވަކިވަކި ސިޓީތައް ދެވަނަ ލޮކްޑައުންއަކަށް ގޮސްފައިވެއެވެ. އެގޮތުން ޗައިނާގެ ބެއިޖިންގ ފާހަގަކޮށްލެވެއެވެ.\nދެވަނަ ލޮކްޑައުންއަށް ދާން ބޭނުން ނުވާނަމަ މިހާރު ޑޮކްޓަރުންގެ ޓީމުންދޭ އިރުޝާދުތަކުގައި ހިފާ އެއާ އެއްގޮތަށް އަމަލުކުރަން ޖެހެއެވެ. ބޭރު ތެރޭގައި އުޅޭ ވަގުތު މަދުކުރަން ޖެހެއެވެ.\nޒަރޫރީ ބޭނުންތަކަށް ބޭރަށް ނުކުތް ނަމަވެސް އިޖްތިމާއީ ގައިދުރުކަން ބަހައްޓާ، މާސްކް އަޅަން ޖެހެއެވެ. ރައްޓެހިންނާ ބައްދަލުކުރުމާއި، ''ގެޓްޓު ގެދަރ'' ޕްލޭން ކުރުން އަދި މަޑުކުރަން ޖެހެއެވެ. އާއިލާ މީހުންގެ ގެތަކަށް ދިއުން މަދުކުރަންޖެހެއެވެ. މިހާރު ދަތުރުކުރަމުންދާ މިސްރާބު ބަދަލު ކުރުމުގައި އާންމު ރައްޔިތުންގެ ދައުރު ވަރަށް ބޮޑެވެ. ބަސް އެހި ވަރަކަށް ނަތިޖާ ރަނގަޅުވާނެއެވެ.


Imaaraiy kurumu ge kuhli ingilaabu: Sihrakee kobaa?\nއިމާރާތް ކުރުމުގެ ކުއްލި އިންގިލާބު: ސިއްރަކީ ކޮބާ؟\nއިމާރާތް ކުރުމުގެ ހުއްދަ 61 ޕަސެންޓް އިތުރު\nމި ދާއިރާއަށް 400 މިލިއަން ޑޮލަރުގެ އިމްޕޯޓް\nއިވެސްޓަރުންގެ އިތުބާރު ބޮޑުވުމުގެ ހެކިތައް ފެނޭ\nހުޅުމާލޭ ފްލެޓުތަކެއް ---\nމީގެ ހައެއްކަ އަހަރު ކުރިއަށް ބަލާއިރު ކުދި ކުންފުނިތައް ތިބީ ނޭވާ ހޮޅީގަ އެވެ. ހަމަނޭވާ ނުލެވިފަ އެވެ. މީގެ އެއް ސަބަބަކީ ސަރުކާރުން ކުރި އަށް ގެންދިޔަ މަޝްރޫއުތައް ބުރަކި ޖެހުމެވެ. އަނެއް ސަބަބަކީ ކުންފުނިތަކަށް ފައިސާ ލިބޭނެ ގޮތެއް ނެތުމެވެ. މި ސަބަބާ ހުރެ، އިގްތިސާދުގެ ދެވަނަ ތަނބު ކަމަށްވާ އިމާރާތް އޮތީ "ވެއްޓިފަ" އެވެ. ކުދި ކުންފުނިތައް ބިކަވެ، އެތައް ބައެއްގެ ވަޒީފާ ގެއްލިގެން ދިޔަ އެވެ. ނަމަވެސް ހާލަތު މިހާރު މިވަނީ ބަދަލު ވެފައެވެ. އިގްތިސާދީ ހިސާބު ކޮންމެ ގޮތަކަށް ޖެހިއަސް ފެންނަނީ އެއް އަދަދެކެވެ. އިމާރާތް ކުރުން ކުރިއަރައިފި އެވެ. ސުވާލަކީ މި ބަދަލު އައީ ކީއްވެގެން ހެއްޔެވެ؟\n"މި ބަދަލު އައިސްގެން އުޅެނީ އިންވެސްޓާ ކޮންފިޑެންޑް މަތިވުމުން. އެހެންވެގެން ކޮންސްޓްރަކްޝަން ދާއިރާ ފުޅާ ވެގެން މި ދަނީ. ބޭންކު ތަކުން ފައިސާ ދޫކުރުން އިތުރު ވެގެން މިދަނީ. މިހާރު ރާއްޖެއަކީ ދެކުނު އޭޝިޔާގެ ގައުމުތަކަށް ބަލާނަމަ ވެސް އޮތް އެންމެ އިންވެސްޓާ ކޮންފިޑެންސް ހައި އެއް ގައުމަށް ވާނެ،" އިކޮނޮމިކް މިނިސްޓަރު މުހައްމަދު ސައީދު ވިދާޅުވި އެވެ.\nމަރުކަޒީ ބޭންކުގެ ތަފާސް ހިސާބުތައް ދައްކާ ގޮތުގައި މިދިޔަ އަހަރު އިމާރާތް ކުރުމުގެ ދާއިރާ ވަނީ ބޮޑެތި ކުރިއެރުން ތަކެއް ހޯދާފަ އެވެ. އެއް ސަބަބަކީ ފައިނޭންސް ހޯދުމަށް ފަސޭހަ ގޮތް ތަކެއް ލިބުމެވެ. އަނެއް ސަބަބަކީ ގެދޮރަށް އޮތް ޑިމާންޑް އިތުރުވުމެވެ. މީގެ އިތުރުން، އާ ރިސޯޓުތައް ތަރައްގީކުރުމަށާއި ރިސޯޓުތައް މަރާމާތުކުރުން އިތުރުވުމުން މި ދާއިރާ އަށް ދޫކޮށްފައިވާ ލޯނުގެ މިންވަރު ވަނީ އިތުރުވެފަ އެވެ. މީގެ އިތުރުން ގެސްޓްހައުސް ވިޔަފާރި ފުޅާވެގެން ދިޔުމާ ގުޅިގެން މިދިޔަ އަހަރު އަހަރު ގެސްޓްހައުސް އިމާރާތްކުރުމަށް ދޫކުރެވުނު ލޯނުގެ އަދަދު ވެސް ވަނީ ފާހަގަ ކުރެވޭ ވަރަށް އިތުރުވެފަ އެވެ.\nއިކޮނޮމިކް މިނިސްޓަރު މުހައްމަދު ސައީދު- އަވަސް ފޮޓޯ\nބޭންކުތައް ދީލަތިވީ ކީއްވެ؟\nދެން އޮތް ސުވާލަކީ ބޭންކު ތަކުން ފައިސާ ހޯދުމުގައި މިހާރު ފަސޭހަ ވެގެން ގޮސްފައި މިވަނީ ކީއްވެގެން ހެއްޔެވެ؟ ރާއްޖޭގައި ކުރިން ވެސް އިމާރާތް ކުރުމުގެ ދާއިރާ އަށް އޮތް ޑިމާންޑު އެންމެ ތަންފުކެއް ވެސް ކުޑައެއް ނޫނެވެ.\nމަރުކަޒީ ބޭންކުގެ ހިސާބުތައް ދައްކާ ގޮތުގައި ބޭންކު ތަކުން ދޫކުރި ލޯނުތައް އިތުރުވި މައިގަނޑު ސަބަބަކީ ދޫދެވިފައިވާ މަނިޓަރީ ސިޔާސަތެކެވެ. މި ސިޔާސަތުގެ ނަތީޖާއަކީ އަމިއްލަ ފަރާތް ތަކަށް ދޫކުރި ލޯނުތަކުގެ އަދަދު 10 ޕަސެންޓް އިތުރުވެގެން ދިއުމެވެ. އަނެއް ކަމަކީ އިގްތިސާދާމެދު ފައިނޭންޝަލް ދާއިރާގެ އިތުބާރު ބޮޑުވުމެވެ. އަދި މީގެ ބޮޑު ބައެއް ކޮންސްޓްރަކްޝަން ދާއިރާއާ ދިމާލަށް ދިއުމެވެ. މިގޮތުން އިމާރާތް ކުރުމުގެ ދާއިރާ އަށް ދޫކޮށްފައިވާ ލޯނުގެ އަދަދު ވަނީ 24 ޕަސެންޓް އިތުރުވެފަ އެވެ. މިގޮތުން ހަމައެކަނި ބޭންކް އޮފް މޯލްޑިވްސް އިން އެކަނި ވެސް އެކި ކަންކަމަށް 10 ބިލިއަން ރުފިޔާގެ ލޯނު ދޫކޮށްފައިވެ އެވެ.\nބޭންކުތަކުން އިމާރާތް ކުރުމުގެ ދާއިރާއަށް ފައިނޭންސް ހޯދަން ވަރަށް ފަސޭހަވެފައިވާ ކަމަށް ކުންފުނިތަކުންވެސް ބުނެ އެވެ.\nދެހާސް ނުވަ ވަނަ އަހަރު އިމާރާތް ކުރުމުގެ ދާއިރާއަށް ނުކުތް، ކުންފުންޏެއް ކަމަށްވާ އޭބީސީ ކުންފުނީގެ ވެރިޔާ ބިންމާ އަހުމަދު ވިދާޅުވީ ބޭންކުތަކުން މިހާރު ލޯނު ދޭން ޖެހިލުން ނުވާ ކަމަށެވެ.\n"އެންމެ ގިނައިން މި ދެނީ ބޭންކް އޮފް މޯލްޑިވްސް އިން. މީގެ އިތުރު އެހެން ބޭންކު ތަކުން ވެސް ވަރަށް ފަސޭހަ މިހާރު ފައިސާ ހޯދަން. އެޗްޑީއެފްސީއިންވެސް ދޭ. ހަގީގަތުގައި އެންމެ ބޮޑު އެއް ސަބަބަކީ ލޯނު ލިބޭނެ ގޮތް ފަސޭހަވުން. މިހާރު ހުރިހާ ބޭންކްތަކުން ވެސް ދަނީ ވަރަށް ގިނަ އިން ލޯނު ދޫކުރަމުން،" އަހުމަދު ވިދާޅުވި އެވެ.\nއިމާރާތް ކުރުމުގެ ވާހަކަ ދައްކާއިރަށް ގިނައިން އިވެނީ އައިޖީއެމްއެޗް ނޫނީ ޗައިނާ- ރާއްޖެ ރަހުމަތްތެރިކަމުގެ ބްރިޖުގެ ނޫނީ ހުޅުމާލެ ދެވަނަ ފިޔަވަހީގެ ވާހަކަ އެވެ. ނަމަވެސް ތަފާސް ހިސާބުތަކުން ދައްކާ ގޮތުގައި އިމާރާތް ކުރުމުގެ ދާއިރާގައި އަމިއްލަ ކުންފުނިތަކުގެ ބާރު ވަނީ ގަދަވެފަ އެވެ. މީގެ ހެއްކެއްގެ ގޮތުގައި މާލެ ތެރެ ބަލައިލުން ވެސް ފުދޭނެ އެވެ. އަދި މިވަރަކުން ނުފުދެ އެވެ. އެކަމަށް ހެކިދެނީ ފިގާތަކެވެ.\nރާއްޖެ އަށް އިމާރާތް ކުރަން ބޭނުންކުރާ ސާމާނު އެތެރެކުރި އަދަދަށް ބަލާއިރު އަމިއްލަ ކޮންޓްރެކްޓަރުން އުޅެނީ ކުރީގަ އެވެ. ދެހާސް ހަ ވަނަ އަހަރުން މިދިޔަ އަހަރުގެ ނިޔަލަށް ބަލާއިރު މި ފަރަގު ވަރަށް ރަނގަޅަށް ފެނެ އެވެ. މިގޮތުން 2006 ވަނަ އަހަރު 99 މިލިއަން ޑޮލަރުގެ ސާމާނު ކޮންސްޓްރަކްޝަން އިންޑަސްޓްރީ އަށް އެތެރެ ކުރިއިރު، މިދިޔަ އަހަރު އެ އަދަދުވަނީ 270 މިލިއަން ޑޮލަރަށް އިތުރުވެފަ އެވެ. މި ބަދަލު ފެނުމުގެ މައިގަނޑު ސަބަބަކީ އިމާރާތް ކުރުން ފުޅާވެގެން ދިއުމެވެ.\nއިމާރާތް ކުރުމުގެ ދާއިރާގެ ކުރިއެރުން- މައުލޫމާތު: ކަސްޓަމަސް / އެމްއެމްއޭ\nދޫކުރި ހުއްދަ 61 ޕަސެންޓް އިތުރު\nބޭންކުތަކުން ހައުސިން މަޝްރޫއު ތަކަށް ދޫކުރި ލޯނުގެ އަދަދު އިތުރުވިއިރު، އިމާރާތް ކުރުމުގެ ދާއިރާގެ އިންގިލާބު އެންމެ ބޮޑަށް ފެނިގެން ގޮސްފައިވަނީ މާލެ ސަރަހައްދުންނެވެ. ހައުސިން މިނިސްޓްރީގެ ތަފާސް ހިސާބުގެ މައްޗަށް ބިނާކޮށް މަރުކަޒީ ބޭންކުން ބުނި ގޮތުގައި މާލެ ސަރަހައްދުގައި އިމާރާތް ކުރަން މިދިޔަ އަހަރު 627 ފަރާތަކަށް ހުއްދަ ދޫކޮށްފައިވެ އެވެ. މިއީ އޭގެ ކުރީ އަހަރާ އަޅާބަލާއިރު 61 ޕަސެންޓް އިތުރުވުމެކެވެ. އަދި ބިމުން ފެންނަގާ ފެން ބޭނުން ކުރުމުގެ ހުއްދަ އަށް ނުވަތަ ޑީވޯޓަރިން އަށް އެކަނި ވެސް 176 ހުއްދަ ދީފައިވެ އެވެ. މި އަދަދު ވަނީ 26 ޕަސެންޓް އިތުރުވެފަ އެވެ. އަދި އިމާރާތް ބޭނުން ކުރުމުގެ ހުއްދަ 547 ފަރާތަކަށް ދީފައިވެ އެވެ.\nއިމާރާތް ކުރުމުގެ ހުއްދަ ދީފައިވާ ގޮތް- މައުލޫމާތު ހައުސިން މިނިސްޓްރީ / އެމްއެމްއޭ\nރިއަލް އެސްޓޭޓް އާ ބާޒާރެއްގެ ފެށުން!\nކުރިން ރާއްޖޭގައި އާއްމުކޮށް އޮންނަނީ އަމިއްލަ ފަރާތްތަކުގެ ގެދޮރު ހެދުމެވެ. ނަމަވެސް މިކަމުގައި އޭރު ދިމާވި އެންމެ ބޮޑު އެއް ގޮންޖެހުމަކީ ގެދޮރު ހެދިނަމަވެސް ކުންފުނިތަކަށް އޭގެން ގެނެވޭނެ މަންފާ ހަނިވުމެވެ. މިކަން ހައްލު ކުރުމަށް ސަރުކާރުން ވަނީ އިމާރާތް ކުރުމަށްފަހު ވަކި ފްލޯތައް ވިއްކޭ ގޮތަށް ގާނޫނަށް ބަދަލު ގެނެސްފަ އެވެ. މި ކުޑަ ބަދަލާއެކު ރިއަލް އެސްޓޭޓްގެ މުޅިން އާ ވިޔަފާރިއެއް ހުޅުވިގެން ދިޔަ އެވެ. ރިއަލް އެސްޓޭޓް ވިޔަފާރި އަށް ހުޅުވުނު އަނެއް ދޮރަކީ ސަރުކާރުން ދިވެހި ކޮންޓްރެކްޓަރުން ބާރުވެރި ކުރުވަން އެޅި ހަރުދަނާ ފިޔަވަޅު ތަކެވެ. މިގޮތުން ހުޅުމާލޭގައި މެދު ފަންތި އާއި އެންމެ މަތީ ފަންތީގެ ބާޒާރަށް ހާއްސަކޮށް ގިނަ ފްލެޓުތަކެއް އަޅަން ހުޅުވާލުން ހިމެނެ އެވެ. މިގޮތުން "ރެއިންބޯ" އާއި "ދަމާސް" އަދި "އެޕޯލޯ" ގެ އިތުރުން "ބެޗް ކޮންސްޓްރަކްޝަން" އާއި "އެންސިސް" އަދި "އަމީން ކޮންސްޓްރަކްޝަން" އާއި "ޖައުޝާ" ފަދަ ގިނަ ކުންފުނި ތަކުން ވަނީ އިމާރާތް ކުރަން ހުޅުމާލޭގައި މަސައްކަތް ފަށާފަ އެވެ. މި ފްލެޓުތައް އަންނަ އަހަރު ނިމޭނެ އެވެ.\nއެޗްޑީސީގެ އެމްޑީ ސައިމަން "އަވަސް"އަށް އިންޓަވިއު ދެއްވަނީ- ފޮޓޯ: އަހުމަދު ޝުރާއު| އަވަސް\nހައުސިން ޑިވްލޮޕްމަންޓް ކޯޕަރޭޝަންގެ މެނޭޖިން ޑިރެކްޓަރު މުހައްމަދު ސައިމަން "އަވަސް" އަށް ވިދާޅުވީ ސަރުކާރުގެ މި ބަދަލުގެ ސަބަބުން ހައުސިން ދާއިރާއިން އިންގިލާބެއް ފެންނަމުންދާ ކަމަށެވެ.\n"މިއަދު މި ބަދަލުގެ ނަތީޖާއަކީ ބޭންކުތަކުން ވެސް އެކި ކަހަލަ ޕްރޮޑަކްޓްތައް ހަދައިގެން ހައުސިން މާކެޓަށް ނުކުތުން. މީގެ ނަތީޖާއަކީ ހައުސިން ނީޓްސް ބޭނުންވެފައި ތިބި މެދު ފަންތި އާއި މަތީ ފަންތީގެ މީހުންގެ ނީޓްސް ވެސް ފުރިހަމަވަމުން،" ސައިމަން ވިދާޅުވި އެވެ.\nހުޅުމާލޭގައި ހިންގާ ހައުސިން މި މަޝްރޫއުތަކުގެ ސަބަބުން ހަމައެކަނި ހައުސިން ބޭނުންތައް ފުދެމުންދަނީ އެންމެ މަތީ ފަންތީގެ މީހުން ނަށް އެކަންޏެއް ވެސް ނޫނެވެ. ދެވަނަ ފިޔަވަހީގައި މިހާރު ތަރައްގީ ކުރާ 7000 ފްލެޓަކީ އެންމެ ދަށުން އާމްދަނީ ލިބޭ މީހުންނަށް ހާއްސަ ފްލެޓް ތަކެވެ.\nސައިމަން ވިދާޅުވީ ހައުސިން މާކެޓު މިހާރު ބައްޓަން ވަމުންދަނީ ދުނިޔޭގެ އެހެން ގައުމުތަކޭ ވެސް އެއް އުސޫލަކުން ކަމަށެވެ.\n"މި ކުރެވޭ ކަމަކީ މަސައްކަތްތެރި ޒުވާނުންނަށް ފުރުސަތު ދިނުން. މިދެވޭ މެސެޖަކީ އެހެނިހެން ކުރިއަރާފައިވާ ގައުމުތަކުގައި ވެސް މިކަން އޮންނަ ގޮތަށް ކުރިއަށް ގެންދިއުން،" ސައިމަން ވިދާޅުވި އެވެ.\nމީގެ އިތުރުން ރިއަލް އެސްޓޭޓް ބާޒާރުގައި ބޭރުގެ ކުންފުނިތަކުން ވެސް ދަނީ އިންވެސްޓް ކުރަމުންނެވެ. މިގޮތުން ސްރީލަންކާ އާއި އިންޑިޔާގެ އިތުރުން ތުރުކީ ފަދަ ގައުމުތަކުގެ ކުންފުނިތައްވެސް މި ލިސްޓުގައި ހިމެނެ އެވެ. މި ގައުމުތަކަކީ ރާއްޖެއަށް ވުރެ އިމާރާތް ކުރުމުގެ ދާއިރާގެ ޑިމާންޑް އެތައް ގުނައެއް މަތި ގައުމުތަކެވެ. އަދި އާބާދީގެ ގޮތުން ވެސް ބޮޑެވެ. ނަމަވެސް ސުވާލަކީ މި ކުންފުނިތައް ރާއްޖޭގެ ހައުސިން ބާޒާރުގައި އިންވެސްޓް ކުރަނީ ކީއްވެގެން ހެއްޔެވެ؟\nރާއްޖޭގައި 3000 ފްލެޓް އަޅަން، ސްރީލަންކާގެ ކޮރަލް ހޯލްޑިންގްސް އާއެކު މަސައްކަތް ކުރާ ސީލައިފް ގްލޯބަލްސްގެ މެނޭޖިން ޑިރެކްޓަރު އަހުމަދު މޫސާ މުހައްމަދު ވިދާޅުވީ ބޭރު ކުންފުނިތައް ހައުސިން ބާޒާރުގައި އިންވެސްޓް ކުރުމުން ދައްކުވައިދެނީ އިންވެސްޓާ ކޮންފިޑެންސް ކަމަށެވެ.\n"ބޭރުގެ ކުންފުންޏެއް ފޮރިން އިންވެސްޓްމަންޓެއްގެ ގޮތުގައި އަންނާނީ ކޮންފިޑެންސް އޮތުމުން. އެހެންވެ މީގެން އެނގެނީ އިންވެސްޓާ ކޮންފިޑެންސް،" އަހުމަދު ވިދާޅުވި އެވެ\nކޮންމެއަކަސް އިމާރާތް ކުރުމުގެ ދާއިރާ އަދިވެސް ހުރީ މައްޗަށެވެ. މީގެ މައިގަނޑު ސަބަބަކީ ރާއްޖޭގެ ވިޔަފާރީގެ ވެށި ބައްޓަންވަމުން އަންނަ ގޮތެވެ. އަދި މި ދާއިރާއަށް ހާއްސަކޮށް ލޯނުތައް ދޫކުރުން އިތުރުވުން މިއީ ހައުސިން ބާޒާރަށް އަންނާނެ ބޮޑު ކުރިއެރުމެއްގެ ގޮތުގައި ބަލަން ޖެހެ އެވެ.\nއިމާރާތް ކުރުން އެމްއެމްއޭ\nމި ވާހަކަ ދައްކާނެ ބަޔަކު ނެތް؟


ނިއުޒިލެންޑް ބަލިކޮށް ޕާކިސްތާނުން އުންމީދު އާކޮށްފި | Jazeera\tނިއުޒިލެންޑް ބަލިކޮށް ޕާކިސްތާނުން އުންމީދު އާކޮށްފި - Jazeera\nނިއުޒިލެންޑް ބަލިކޮށް ޕާކިސްތާނުން އުންމީދު އާކޮށްފި\nމުޙައްމަދު ޤާސިމް June 27, 2019 76 views0\nކްރިކެޓް ވޯލްޑްކަޕްގައި އިއްޔެ ކުޅުނު މެޗުގައި، މިފަހަރުގެ މުބާރާތުގައި ރަނގަޅު ކުޅުމެއް ދައްކަމުން އަންނަ ނިއު ޒީލެންޑް އަތުން ހަ ވިކެޓުން މޮޅުވެ ޕާކިސްތާނުން ސެމީ އަށް ދިއުމުގެ ފުރުޞަތު ބޮޑުކޮށްފިއެވެ.\nމި ނަތީޖާއާއެކު، ނިއު ޒީލެންޑް އަދިވެސް އޮތީ 11 ޕޮއިންޓާއެކު ދެވަނައިގައެވެ. މިހާތަނަށް ސެމީން ޖާގަ ކަށަވަރުކުރީ 12 ޕޮއިންޓާއެކު އެއްވަނައިގައި އުޅޭ އޮސްޓްރޭލިއާ އެވެ. ތިންވަނައިގައި އޮތް އިންޑިއާ އަށް9ޕޮއިންޓް ލިބިފައިވާއިރު، ހަތަރުވަނައިގައި އޮތް އިންގްލެންޑަށް ލިބިފައިވަނީ 8 ޕޮއިންޓެވެ. ޕާކިސްތާނަށް7ޕޮއިންޓް ލިބިފައިވާއިރު، އެ ޓީމު އޮތީ ހަވަނައިގައެވެ. ބަންގްލަދޭޝް އަށް ވެސް މިއަދަދަށް ޕޮއިންޓް ލިބިފައިވާއިރު، އެ ޓީމަށް ކުރިލިބެނީ ނެޓް ރަން ރޭޓްގެ ތަފާތުންނެވެ.\nއިއްޔެގެ މެޗުގެ ޓޮސް ދިމާވުމުން، ނިއު ޒީލެންޑުން ކުޅެން އަރައި 50 އޯވަރުގެ ތެރޭގައި ހަ ކުޅުންތެރިން ނުބައިވެގެން ހެދުނީ 237 ލަނޑެވެ. އެންމެ ރަނގަޅަށް ކުޅުނު ޖިމީ ނީޝަމް ނުބައިނުވެ 112 ބޯޅައިން 97 ލަނޑުހެދިއިރު، ކޮލިން ޑެ ގްރޭންޑްހޮމޭ 64 ލަނޑުހެދިއެވެ. ޕާކިސްތާނުން އެންމެ ރަނގަޅަށް އުކީ 28 ލަނޑަށް ތިން ވިކެޓްނެގި ޝާހީން އަފްރީދީ އެވެ.\nޖަވާބުގައި ކުޅެން އެރި ޕާކިސްތާނުން 49.1 އޯވަރުގެ ތެރޭގައި ހަތަރު ކުޅުންތެރިން ނުބައިވެގެން 241 ލަނޑުހަދައި މެޗު ކާމިޔާބުކުރިއެވެ. ޕާކިސްތާނުން އެންމެ ރަނގަޅަށް ކުޅުނީ ނުބައިނުވެ 127 ބޯޅައިން 101 ލަނޑުހެދި ބާބަރް އާޒަމް އެވެ. މީގެއިތުރުން، 68 ލަނޑުހެދި ހާރިސް ސުހައިލްގެ ކުޅުން ފާހަގަކޮށްލެވެއެވެ.\nމި މުބާރާތުގައި މިއަދު ކުޅޭ މެޗުގައިި އިންޑިއާ ނިކުންނާނީ ވެސްޓް އިންޑީޒްއާ ދެކޮޅަށެވެ.\nނިއު ޒީލެންޑް ކްރިކެޓް


India Ge Baaruge Dhahshah Male' Gendhan Nagaanee Fasvarakah Gadi'iru Kamah Bunefi - Vaguthu\nކޮވިޑް-19: ފަރުވާކުޑަ ކުރެވިއްޖެނަމަ، ދެން ލިބޭ ގެއްލުން ބޮޑުވެދާނެ - 24 މިނެޓް ކުރިން\nއިންޑިއާގެ ބާރުގެ ދަށަށް މާލެ ގެންދަން ނަގާނީ ފަސްވަރަކަށް ގަޑިއިރު ކަމަށް ބުނެފި\n2 އަހަރު ކުރިން ( ފެބުރުއަރީ 9, 2018 )\nއެމްޑީޕީ ހަރުގެ ސަރަހައްދުގައި ކުރިއަށް ގެންދިޔަ އިހްތިޖާޖެއް - ވަގުތު އިމޭޖެސް: އިިބްރާހިމް ޝާބިލް\nއިންޑިއާގެ ސިފައިން ފޮނުވައިގެން އިންޑިއާގެ ބާރުގެ ދަށަށް ދިވެހިރާއްޖޭގެ ވެރިރަށް މާލެ ގެންދަން ނަގާނީ ފަސްވަރަކަށް ގަޑިއިރު ކަމަށް އިންޑިއާގެ "ސެންޓަރ ފޯ ޕޮލިސީ ރިސާޗް" ގެ ޕްރޮފެސަރެއް ކަމަށްވާ ބްރަމާ ޗެލާނޭ ވިދާޅުވެއްޖެއެވެ.\nޗެލާނޭ މިހެން ވިދާޅުވީ އިންޑިއާ ސިފައިން ރާއްޖެ ފޮނުވަން ރައީސް ނަޝީދު ގޮވާލެއްވި ގޮވާލެއްވުމާއި ގުޅިގެން އިންޑިއާގެ ނޫހެއް ކަމަށްވާ "އެފްޓީ" އަށް ދެއްވި އިންޓަވިއުއެއްގައެވެ.\nއިންޑިއާގެ ނޫހަށް މައުލޫމާތު ދެއްވި އެހެން ތަޖުރިބާކާރެއް ކަމަށްވާ ނިޓިން ޕައި ވެސް ވަނީ ރާއްޖެ އިން ޗައިނާ އާއި ޕާކިސްތާނާއި ގުޅުން ބަދަހި ކުރަމުންދާ ކަމަށް ވިދާޅުވެ ރާއްޖެ އަށް ސިފައިން ފޮނުވަން ތާއިދު ކުރައްވާފައެވެ.\nއިންޑިއާގެ ތަޖުރިބާކާރުން ވިދާޅުވާ ގޮތުގައި ދުނިޔޭގެ ބޮޑެތި ގައުމުތައް ކަމަށްވާ އެމެރިކާ، އިނގިރޭސިވިލާތް އަދި އޮސްޓްރޭލިއާ ފަދަ ގައުމުތަކުން ވެސް މިހާރު ތިބީ ރާއްޖޭގެ މައްސަލައިގައި އިންޑިއާ އިން ނިންމާ ގޮތެއްގެ އިންތިޒާރުގައެވެ.\nރާއްޖޭގެ ހާލަތު ކައިރިން ބަލަމުންދާ ކަމަށް އިންޑިއާ އިން ބުނި ނަމަވެސް އޭގެ އިތުރުން އިންޑިއާ ސަރުކާރުން ރާއްޖޭގެ މައްސަލައިގައި ގޮތެއް ނިންމުމަކީ މުހިންމު ކަމެއް ކަމަށް އިންޑިއާގެ ތަޖުރިބާކާރުން ވިދާޅުވެއެވެ.\nރާއްޖެއަށް އިންޑިއާ ސިފައިން ފޮނުވަން ރައީސް ނަޝީދު ގޮވާލި މައްސަލަ ހޫނު ވެފައި ވާއިރު އިންޑިއާގެ ވަރަށް ގިނަ ތަޖުރިބާކާރުން ދަނީ ރައީސް ނަޝީދުގެ ގޮވާލެއްވުމަށް ތާއިދުކުރައްވަމުންނެވެ. ނަމަވެސް މިމައްސަލައިގައި އިންޑިއާ އިން ރަސްމީކޮށް އެއްވެސް ވާހަކައެއް ނުދައްކައެވެ.\n2012 ވަނަ އަހަރަށް ފަހު އިންޑިއާ އާއި ރާއްޖޭގެ ގުޅުން މާރަނގަޅެއް ނޫނެވެ. އަދި ހާއްސަކޮށް އިންޑިއާގެ ބޮޑުވަޒީރުކަމަށް ނަރެންދްރަ މޯދީ ވަޑައިގެންނެވި ފަހުން ސަރަހައްދީ ގައުމުތަކާއި އިންޑިއާ އާއި ދެމެދު އޮންނަ ގުޅުން ވަނީ ކުރިއަށް ވުރެ ހީނަރުވެފައެވެ.\nދުވާލުގެ ވަޤުތުތައް މާދިގު ގައުމުތަކުގައި ރޯދަހިފާނީ ކިހިނެއް؟\nފެބުރުއަރީ 9, 2018 19:56\nމުޝްރިކުން މަރާ ހުސްކުރާނަން5ގަޑި އިރުގެ ތެރޭގައި.\nފެބުރުއަރީ 9, 2018 19:57\nދިވެހި ސިފައިން އެފުރުސަތު ނުދޭނެ\nފެބުރުއަރީ 10, 2018 03:34\nކޮންތާކު ތިބި ސިފައިން ނެއް ތި ޔަައީ ގައްމުގެ އަސްލު ގައްދާރުން.\nތި މީހުންގެ ބަލާޔާ ވިކި ފައި ތިބީމަ މި ހުރިހާ ކަމެއް މި ޖެހެނީ.\nފެބުރުއަރީ 10, 2018 03:43\nކަލޯތީ ހަމަ ގައްދާރެއް. ޢަދި އައްނި ގައްދާރުގެ ނުލަފާ ޖައްބާރެއް\nފެބުރުއަރީ 10, 2018 06:41\nފެބުރުއަރީ 10, 2018 10:25\nގައްދާރުން އުޅޭނީ ގައުމު ނާޝިގަނޑަކަށް ލައުގެނަ ބޭރުގެ ލަޝްކަރު ފޮނުވައިދޭން އާދޭސް ކުރުމުގަ\nފެބުރުއަރީ 10, 2018 15:18\nޣައްދާރަކީ ކެނެރީގޭ ލާދީނީ ލުއްޗާ\nފެބުރުއަރީ 11, 2018 13:41\nދިވެހި ސިފައިންނަކީ ގައްދާރުން ކަމަށް ބުނާ އިރު އެމީހުން މި ގައުމަށް ގައްދާރުވެފައި ނުވޭ. ނަޝީދު ކަހަލ ޙާއިނަކު މިކއުމަށް ގައްދާރުވަނީ. ނަޝިދު އަކީ މިގަެުމަށް ގައްދާރުވަމުން ދާ ޙާއިނެތްކަން އެންމެނަށް މައދު ޔަގީންވފައިވަނީ\nފެބުރުއަރީ 9, 2018 20:04\nއިންޝާﷲ އަހަރެން ތިކަމުގައި ޖjިހާދުކުރުމުގައި ދީނަށްޓަކައި ޤައުމަށްޓަކައި އެންމެ އިންޗިއެއްވެސް ފަހަތަކަށް ނުޖެހޭނަން...\nފެބުރުއަރީ 10, 2018 06:42\nކޮންކަމެއް ކުރެވޭނީ ހަމަ އަނގަ އެރުވޭނީ\nފެބުރުއަރީ 9, 2018 20:27\nއަންނީ.... އަޅެ ތިއުޅެނީ މި ގައުމު ފުނޑާ ނުލެވިގެންތަ؟\nމިހާރު މިރާއްޖޭގެ ކަންކަން މިދަނީ ރަނގަޅަކަށެއް ނޫން!\nއެކަމުވެސް ބޭރު މީހުން މި ދޭތެރެއަށް ވައްދާކަށް ނުޖެހޭ.\nއަހަރުމެންނަށް މިދިމާވެގެން އުޅޭ މައްސަލަތަކަށް އަހަރުމެންނަށް ބޭރުބަޔަކާނުލާ ހައްލު ހޯދޭނެ.\nކިރިޔާ ކަމެއްވާއިރަށް މިގައުމުގެ ޓުވަރިޒަމް ބޯއިކޮޓް ކުރަން ގޮވާ.. ކޮން ބަޔަކަށް ގެއްލުންދޭންތަ ކަލޭ ތި އުޅެނީ... ހަމަ ރަނގަޅަށް މިބުނަނީ މިކަލޭގެވެސް މީ މިގައުމަށް ޖެހިފަ ހުރި ބޮޑު ވަބާ އެއް. ކަލޭ ނާރާތި މި ގައުމަށް!!!\nފެބުރުއަރީ 10, 2018 02:01\nބޭރު ބަޔަކާ ނުލާ އަޅެ ހައްލު ކޮށްދީބަލަ ބިންބިކަލޯ\nފެބުރުއަރީ 10, 2018 04:13\nދޮންކަލޯ އިނގޭތަ ބޭރުބަޔަކު ގެނައިމަ ވާއެއްޗެއް. ވާނުވާނޭގޭނަމަ އަނގަމަޑުކަްކައިގެން ގެމޭގައޮވޭ.\nފެބުރުއަރީ 10, 2018 11:08\nއަސްލުވެސް މިއަންނި ހަޤީޤަތް އަސްލު ސިފަ ތިހިރަގެންބފާޅުވަނީ އެހެންވެގެނޭ ﷲ މީނަގެ އަތުން ވެރިކަން ނެންގެވީ ވިސްނާ ފިކުރު ކޮށްބަ އެކަމަކުވެސް މިތިބަ އެން ޑީ ޕީ މީހުންތައް އުޅޭ ވައްތަރެއް ބަލަ އަދި ޝާހިދު ވެސް ހީވަނީ ފަޔަށް ހިނި އަރައިގެން އުޅެހެން\nފެބުރުއަރީ 10, 2018 13:20\nއިބްރަތް ހާސިލް ވާނީ ވިސްނާ ފިކުރު ކުރާ ބަޔަކަށް އެކަނި\nވެރިކަމާހެދި މޮޔަވެފައި ތިބި ބަޔަކަށް އެކަމެއް ނުވާނެ\nދިވެހިރާއްޖެ މީ އިންޑިޔާގެ އަމިއްލަ މިލްކެއްތަ؟ ބަލަ ދިވެހިރާއްޖެ އަކީ މިނިވަން ގައުމެކޭ. ހަމަ އެންމެ ފަރުދަކު ރާއްޖެ އަރަން ގޮވާލާއިރަށް އިންޑިޔާ މުންޑުން އަރުވާޖަހައިގެން މިއުޅެނީ ކޮން މޮޔައެއްވެގެންތަ.އަހަރެމެން ހަށީގައި ފުރާނަ ހުރިހާ ހިނދަކު އެހެން އެއްވެސް ގައުމެއްގެ ބަޔަކަށް ލާހިކެއްނޫން އަހަރެމެންގެ ގައުމާ ކުޅެލާކަށް.ފުރަތަމަ ތިމާމެންގެ ''މަންމަ'' ކަމުގައި ބުނާ ގެރި ސލާމަތް ކުރެވޭތޯ ބަލާ.އަދި ރޭޕްކުރުން ހުއްޓުވާ ، ލަދެއްވެސް ނުގަނޭތަ؟ އަހަރެމެންގެ ގައުމުގެ ްއަގުލަބިއްޔަތުން ހުނަނީ ވެރިޔަކު ހޮވާފައި.އަހަރެމެންގެ ސަރުކާރުން މިމީހުންގެ ހަތުުރުންނާ ގުޅުން ބަދަހި ކުރާތީ ދެފައި ކައިރި ނުވެގެން މި ދުވެ ނަގަނީ.ހަމަ ހުވާ މަގޭ ރާއްޖެއަށް ކަލޭމެން އަރައިފިއްޔާ ކުޅިދައްކާލާނަން.\nފެބުރުއަރީ 10, 2018 04:22\nކަލޯ ނުވާނެ އެެއްކަމެއްވެސް?\nފެބުރުއަރީ 9, 2018 20:39\nﷲގެ ރަހުމަތާއެކު ފަހަރަކު އެއްޗެއް މަރަމުން މިގައުމު ދިފާއުކުރާނަން. އިންޝާ ﷲ\nފެބުރުއަރީ 9, 2018 20:46\nތީ މުޅިން ކުން ހީ އެއް ނުވާނެ ތިކަމެއް އަހަރުން ވެސް އެބަތިބިން\nފެބުރުއަރީ 9, 2018 20:51\nމަށަކީ އިއްތިހާދަށް ތާއީދުކުރާ މީހެއް. އެކަމު އިންޑިޔާއިން މިރާއްޖެއަށް އަންނާކަށް ތާއީދެއް ނުކުރަން. އެމީހުން އަންނަންޏާ ސަލާމަތްކޮއްދޭން ޗައިނާއިން އަންނަން ތާއީދުކުރަން\nފެބުރުއަރީ 12, 2018 10:31\nތިބުނީ ތެދެއް. އެމީހުން އަންނަންޏާ ޗައިނާވެސް އަންނަންވާނެ. ދެންތަޅާފޮޅާ މަރުވާބަޔަކު މަރުވެ ގަދަވާ ބަޔަކު ގަދަވާނީ. ގަޢުމެއް ދިވެހިންނެއް އޭރުން ނުތިބޭނެ\nފެބުރުއަރީ 9, 2018 20:59\nކަލޭމެން އަތުން މާލެ ސަލާމަތް ކުރަން ނަގާނީ އެއްމެ ފަސްމިނެޓު.....\nފެބުރުއަރީ 9, 2018 21:17\nއިންޑިޔާ އަށް ބުނެލަން އޮތީ ކަލޭމެން ފުރަތަމަ ކަލޭމެންގެ ގައުމުގައި ކުރާ ލާއިންސާނީ އަމަލުތައް ހުއްޓު ވީޔާ މާ ތާހިރު ވާނެ....\nފެބުރުއަރީ 9, 2018 21:22\nމިގައުމަށް އަރާފިއްޔާ ހުޅުމާލޭގެ ހުސްބިންތަށް އިންޑިއާ ސިފައިންގެ ސަހަރާއަކަށް ހަދާލާނަށް\nފެބުރުއަރީ 10, 2018 08:43\nފެބުރުއަރީ 10, 2018 00:45\nކަލޭމެންނާ ކޮން ބެހޭކަމެއްތަ ދިވެހި ސަރުކާތުން ޗައިނާ އަދި ޕާކިސްތާނާ ގުޅުން ބަދަހި ކުރިއްޔާ އަދި އޮތީ ރަޝިޔާ އާވެސް އެހާމެ ބަދަހި އަދިވެސް ގުޅުން ބަދަހި ކުރާނަން ހެހެހެހެހެހެެ.\nފެބުރުއަރީ 10, 2018 00:53\nކުރަން ބޭނުންވަނީ އެންމެ ކަމެއް.. ޤައްދާރު މީހާ ހިފާ ހައްޔަރުކުރުން.. ނިމުނީ\nފެބުރުއަރީ 10, 2018 01:14\nއިންޑިއާއިން ނުބައިވިސްނުމެއް ގެންގުޅެފިނަމަ އިންޑިއާއަށްވެސް ރާއްޖެއަށްވެސް ގެއްލުން ބޮޑުވާނެ. ރާއްޖެއަށްް އިންޑިޔާއިން އެއްޗިހި އެތެރެކޮށް، ބޭހަށްގޮސް، ކިޔަވަންގޮސް ހަދާއިރު ރާއްޖޭގައިވެސް އިންޑިއާގެ ޑޮކްޓަރުންނާއި ނަރުހުން، ޓީޗަރުންނާއި މަސައްކަތު މީހުން މަދެއްނުވާނެ.\nފެބުރުއަރީ 10, 2018 01:22\nއަންނި މިހާރު ތިދަނީ މާމައްޗައް ކަލެއަށް ވެރިކަން ލިބި އެވެރިކަން ކުރަން ނޭގުނީމާ ދެން އެ ގައުމު ހަލާކު ކުރަން ނޫޅެ މަޑުން ހުރެބަލަ\nފެބުރުއަރީ 10, 2018 01:25\nމުޝްރިކުންނާ މުސްލިމުންނާ ދެމެދު ކުރެވުނު ހަނގުރާމަ ތަކަށް ބަލާ އިރު މުސްލިމު ކޮޅަށް ބަރު. ﷲ ގެ ނަޞްރު ވާނީ މުސްލިމުންނަށް. މުޝްރިކުން މާލެއަށް މިސްރާބު ޖަހާއިފި ނަމަ އަހަރުމެން އަތަށް ހަތިޔާރު ދިނުމަށް ސަލާމަތީ ބާރުތަކަށް ގޮވާލަން.\nފެބުރުއަރީ 10, 2018 01:36\nބުޅަލަކަށް ވަޅޯމަސް ގަނޑެއް ދެއްކީމަ އެއަށް ދަހިވާނެކަން އެނގޭނެދޯ.5ގަޑި އިރު ތެރޭ 150 ހާސް މީހުން މަރާލާކަށް މާބޮޑުކަމަކަށް ނުވާނެކަން އެންގޭ. އެކަމަކު އިންޑިޔާ އާއެކު3ގައުމެއްނޫން ދުނިޔޭގަ އޮތީ. އަދި އެންމެ މަތިވެެި ފަރާތް، ﷲ ތައާލާ ވޮޑިގެންވަނީ އީމާން ތެރިންނާއެކު ކަން ޔަގީން.\nފެބުރުއަރީ 10, 2018 01:49\nިiW ފުރަތަމަ ލައިލާ އަލީއާއި އޭނަގެ ދެދަރިންގެ ބޯ ކަނޑާނީ. މީ އިންޑިޔާ ސިފައިންގެ އެއްމެ އިސް ވާޖިބު.\nIދިވެހި ސިފައިންނާއި ފުލުހުން މާ ބާރުގަދަވާނެ. ޢިންޑިޔާމީހުންނަށް ހީވާ އެއްޗެށް ތީ. މަގެ ދީނާ މަގޭ ޤައުމާ ނުކުޅެއްޗޭ\nފެބުރުއަރީ 10, 2018 05:13\nފުލެޓާމަގެ އަދުރޭ މަގެ ފައިސާޔާ ނުކުޅެއްޗޭ.... ހަހަ... ގުޅޭތީ ކިޔާލީ ހަމަ ، އަނެއްހެން ސިޔާސީއެއް ނޫން އަހަރެން\nފެބުރުއަރީ 10, 2018 10:32\nކަލެއަށް ފްލެޓއ ތަޅުދަނިޑު ދީފަ ދައުލަތުގެ މާލިއްޔާތުން ބައިކުޅަބައި ދީފަ ސަލާމް ގަލާމް ކޮށްފަ ހިތް ކޮށްލާފަ ދާނެ. ތިތިބީ ފްލެޓާ ލާރި ކިޔާކިޔާ މާއްދިއްޔަތަށް ގެއްލި ކަނުވެފަ\nފެބުރުއަރީ 10, 2018 02:28\nޜާއްޖެ އިންޑިޔާގެ ދަށަށް ދިއުމުން ނަޝީދު.............................\nފެބުރުއަރީ 10, 2018 02:31\nއެއްވެސް ގައުމަކުން މިގައުމަށް އެރުމަށް ޖާގަ ދިނުމަކީ ޤަބޫލް ކުރެވޭނެކަމެއް ނޫން. އެއީ ގައުމު ހިފަން ވިއަސް އަދި ސަލާމަތް ކުރަން ނަމުގަވިއަސް. ދުޝްމަނުންނަށް އެފަދަ ފުރުސަތެއް ހޯދަން އުޅޭ އިރު ޤައުމުގެ ވެރިކަމަށް އަންނަ ކޮބްމެ ފަރާތަކުންވެސް އެކަމަށް ވިސްނަން ޖެހޭނެ. ސޫރިޔާ އިރާޤް ފަދަ ގަުމުތަކަށް ހަދާލިގޮތް ދިވެހިންނަށް އިބްރަތަކަށް ފުދޭ.\nފެބުރުއަރީ 10, 2018 03:07\nދެން އެހެން ގައުމުތައް ތިނެންވީ ނިދާފަތަ، އިންޑިޔާ ސިފައިން ރާއްޖެ ހިފަންދެން\nފެބުރުއަރީ 10, 2018 03:28\nކޮމެންޓު ކޮށްފަ ފިލާނެ ކަމަކާ ޖެހުނީމަ. ނަމާދު ނުކޮށް މަގެ ދީނޭ ކިޔާނެ\nފެބުރުއަރީ 10, 2018 10:35\nނަމާދާ ރޯދައާ ހައްޖަކީ ﷲ ތައާލާއާ އަޅާއާ ދެމެދު އެކަނި އޮންނަ އަމަލެއް. ގާނޫނެއްގަ ނޯންނާނެ ނަމާދު އެޅީމަ ލިބޭ އަދަބެއް. މޮޅުވާން ނޭނގޭ ވާހަކަ ނުދައްކާ. އިލްމު އުނގެނޭ ފުރތަމަ\nފެބުރުއަރީ 10, 2018 03:35\nދިވެހި މުއުންމަތުގެ ގިނަ ބައެއް ޖާނުން ފިދާވެގެން ނަމަވެސް މި ޤައުމުގެ ދިފާޢުގައި ނުކުމެ އިންޑިއާ ސިފައިން ބަލިކުރާނަން. ﷲ ތަޢާލާ މީގެ ކުރިން މި ބިމާއި މިފަސްގަނޑު އަދި މި ރައްތައް މެހިގެން ގޮސްފައިވާ ބިއަ ކަނޑު ހިމާޔަތްކުރެއްވި ފަދައިން މިފަހަރުވެސް ހިމާޔަތް ކޮށްދެއްވާނެ. މިޤައުމުގައި ކޮންމެ ދުވަހަކު ހުކުރު ނަމާދަށް ފަހު ގުނޫތު ކިޔުމާއި، ޤައުމު ހިމާޔަތް ކުރުމަށް އެދި ދުވާ ދަންނަވަން ފަށަން ވެއްޖެ.\nފެބުރުއަރީ 10, 2018 03:46\nފަސްގަޑީ އިރުތެރޭ ރީދޫ ބޮޑުންގެ ޑީ.އެން.އޭ މި ލޮބްވެތި ބިމުން ތާއަބަދަށް ފޮހެލާނަން އިންސާﷲ\nފެބުރުއަރީ 10, 2018 04:07\nތީ މިއުޅޭ އެމްޑީޕީ އަޑީގައޮވެ ނަޝީދު ކުރުވާކަމެއް ސަރުކާރަށް ގޮވާލަން ގައުމަށް ގައްދާރުވާ ސިޔާސީޕާޓީތައް އުވާލަން.\nއިންޑިއާ ޖެހޭނީ މޮޔަވާން ???\nފެބުރުއަރީ 10, 2018 04:16\nފެބުރުއަރީ 10, 2018 04:23\nލާހިކެއްނޫން .އިންޑިއާއިން މާލެހިފަންޖެހޭނީ މާލޭގައި އުޅޭއެންމެން މޜާފައި އެނޫންގޮތަކަށް ލާހިކެއްނޫން ތިކަންކުރާކައް.ޗައިނާ އޮތްކަން އިންޑިއާ ގެރިންނަން ނޭގެނީބާ\nފެބުރުއަރީ 10, 2018 05:03\nއިންޑިއާ މަހަށް ދާން ޖެހޭނީ. އިންޑިއާ ސިފައިން މާލެ ހިފަން އަރައިފިނަމަ އެއަރާ މީހެއްގެ ފާތިހާ ދުވަސް ވެސް އަންގާ ނުލާ ގާދޫ ކޮލަށް ކަނޑު ފައްތާލާނަމޭ މަމެން ބުނަން ނެތީމު ދޯ. އަޅެ ކެރެންނާ އާދެ ބަލަ އިންޑިއާ އާލާތުން ދިވެހިންނާއި ހަނގުރާމަ ކުރަން. އަންހެން ދުޅައިގެން އިންޑިއާނޭ ކަމޯން ކަމޯން ކަމް އައުޓް ޓު ޕްލޭ ދަ ގޭމް ކަމް އައުޓް ޓު ޕްލޭ ދަ ގޭމް ކަމް އައުޓް ޓު ޕްލޭ ދަ ގޭމް.\nފެބުރުއަރީ 11, 2018 14:14\nފެބުރުއަރީ 10, 2018 05:04\nއެހެންތަ ހީކުރި؟ އަޅެ އައިސްބަލަ ނިކަން.\nފެބުރުއަރީ 10, 2018 05:21\nޙުސް ޑްރާމާ... އިންޑިޔާ ކުރާނެ ކަންކަން ހުސްވެގެން ނޫޅޭ މިހާ ތަހުޒީބު ޒަމާނެއްގަ. ޢަންނި ބަލައިގަންނަ ދިވެހި ރައްޔިތެއް ނެތް މިހާރު... ގައުމުގަ ކޮޅުފައިން ތި ޖެހީ..\nފެބުރުއަރީ 10, 2018 08:09\nމިހާރު ހީވަނީ އިންޑިޔާހެން ދިވެހި ރާއްޖެ ހިންގަނީ... ވަރަށް ހެއްވާ\nފެބުރުއަރީ 10, 2018 11:50\nތިޔަބުނާ ވަގުތުވެސް މިންވަރު ކުރައްވާނީ ﷲ ، އަހަރެމެންގެ އެއްވެސް އާރެއްބާރެއް އޮވޭތަ\nތިޔަބުނާ އިންޑިޔާއަށް ކީއްވެބާ ހަމަޖެހުން ނުގެނެވިގެން އެއުޅެނީ ....\nއިންޑިޔާގައި މިހާރު އެހެރީ ސީދާ އިސްލާމާ ދިނާ ދެކޮޅު ލީޑަރެއް\nފެބުރުއަރީ 10, 2018 14:26\nރާއްޖޭގެ ބާރުގެ ދަށަށް އިންޑިއާ ގެންނަން ނަގާނީ4ގަޑިއިރު\nފެބުރުއަރީ 11, 2018 01:07\nއާދެބަ އަޅެ.... ތިއުޅެނީ މައަތުން އިންޑިޔާ ފޮހެލަން... އިންޑިޔާ ހިފަން މަށައް ނަގާނީ އެންމެ 0.12 މިލި ސެކަންޑް... ނަހެންދުރަ މޯދީ ނަހެންދުރަ މޯޑަކަށް ހަދާނަން... ދެން ޕަކަ ޕަކަ ޕަކަ.... ބޫންންންންންންންންނނ\nފެބުރުއަރީ 11, 2018 03:29\nކަލޭ ކިހިނެއްކުރި ދިރާސާއެއްތީ. ތިޔަބުނާ ފަސްމިނިޓު ކުރިން ތިޔަމީހުން އަޅިޔަށް ހަދާލާނަން. ބާރެއް ދެރައެއްބނުވަނެ އަހަރެމެންވެސް. ބޯގޯސް. އަހަރެމެން ބިރެއްވެސް ނުގަންނާނެ.\nފެބުރުއަރީ 11, 2018 05:12\nކަލޭމެންނަށްވުރެން ބާރުގަދަ ފަރާތެއްވާކަން ނޭންގޭތަ. ކިތަންމެ ބާރުގަދަ ބަޔަކުވެސް ނެތިވެދިއުމަށް ސިކުންތެއްވެސް ނުނަގާނެ. ގަދަ ބަސް ނުބުނައްޗޭ\nފެބުރުއަރީ 11, 2018 05:21\nފަސްގަޑި އިރުތެރޭ މާލެ ހިފާއިރު ދިވެހިރާއްޖޭގައި މަސަތްކަށް ކުރާ އިންޑިޔާ މީހުންތިބީ މާލޭހައި އެކަންޏެއްނޫން. ދެންވާނެ އެއްޗަކާ ދެތެރޭ ކުޑަކޮށް ވިސްނާލުމަށް ދަންނަވަން\nފެބުރުއަރީ 11, 2018 18:51\nނަޝީދު ކަލޭ ވެރިކަމާ ހެދި މޮޔަވާ ގޮލައެއް\nފެބުރުއަރީ 12, 2018 08:11\nއިންޑިޔާމީހާ ކަލޭގެ ތިވިސްނުން ދޫކޮއްލާ ހަމަބިމަށްފައިބާ، މިޤައުމަށް އެހީތެރިވެދޭނެ ބާރުހުރި ޤައުމުތައް އެބަހުރި، އަދި ދިވެހި މެޖޯރިޓީ ރައްޔިތުންތިބީ މިސަރުކާރު ދިފާއުކުރަން\nފެބުރުއަރީ 12, 2018 10:44\nއިންޑިޔާ އިން ބޭނުންވަނީ މަލިކު ކަޓުވާލި ގޮތަށް މިތަންވެސް ވެރިކުރަން.. ގެރި ގެންގުޅެން ތޯއްޗެ.. ނޫނީ ރޭޕް ސިޓީއެއްވެސް ހަދާފާނެ\nފެބުރުއަރީ 12, 2018 12:01\nނުކުރެވޭނެ އެއްކަމެއްވެސް ތިމީހުންނަކައް... މި ޤައުމު މާ ވަރުގަދަ ވާނެ އިންށާ ﷲ\nފެބުރުއަރީ 12, 2018 12:37\nމާތް ﷲ ގެ ކުޅަދުންވަންތަކަން މާ ބާރުގަދަ. ތިޔަ އިންޑިޔާއަށްވެސް އެފަރާތަކަށް ގޮންޖެހޭވަރެއް ނުވާނެ. ވާން އިރަާދައިގާ ހުރިއްޔާ އެކަމެއް ވާނެ.\nފެބުރުއަރީ 12, 2018 16:48\nއިންޑިއާސިފައިން އައިސް އެންޑީޕީ އެންމެން ސުވަރުގެޔައް އެހެންމީހުން ނަރަކަޔައް.\nފެބުރުއަރީ 12, 2018 21:23\nމިގައުމަށް ބޭރުގެ ސިފައިން ގެނައުމަށް ދުވަހަކުވެސް ތާއީދު ނުކުރާނަން އަދި އެމީހުން ގެންނަ މީހަކަށް ދުވަހަކުވެސް ތާއީދެއް ނުކުރާނަން، ސިޔާސީން އުޅެން ޖެހޭނީ ވަކި ހައްދެއްގެ ތެރޭ، ހައްދުން ނައްޓައިފިނަމަ އަހަރެމެން ކަހަލަ އެއްވެސް ޕާޓީއަކަށް ތާއީދު ނުކުރާމީހުން މާގަޓުވާނެ، އެއީ އަހަރެމެން ލޯބިވާ ދަރިން ނަރަކައިގެ އަލިފާނުން ސަލާމަތްކުރުމަށް ޓަކައި ފުރާނަދޭން މިހިރީ ތައްޔާރަށް. ﷲ ގެ ރަޙްމަތްފުޅުން މިގައުމުގެ ކަންކަމުގައި އިސްކޮށް އުޅުއްވާ ފަރާތްތަކަށް ހެޔޮވިސްނުން ދެއްވާށި އަދި ހުރިހާ މީހުން އެއްބައިވަންތަ ކުރައްވާށި! އާމީން


Dhuniyeyge spa Awardge india kanduge bayah raahje\nދުނިޔޭގެ ސްޕާ އެވޯޑުގެ އިންޑިޔާ ކަނޑުގެ ބަޔަށް ރާއްޖެ ނޮމިނޭޓް ވެއްޖެ\nމޫދުގެ އަޑީގައި ފުރަތަމަ ހުޅުވި ރާއްޖޭގެ ހުވަފެންފުށީގެ ސްޕާ- ފޮޓޯ: އެމްއެމްޕީއާރުސީ\nޓޫރިޒަމް ދާއިރާގައި ދޭ އެންމެ ޝަރަފުވެރި އެއް އެވޯޑް ކަމަށްވާ "ވޯލްޓް ޓްރެވަލް ސްޕާ އެވޯޑު" ގެ އިންޑިއަން އޯޝަން ބަޔަށް ރާއްޖެ ނޮމިނޭޓް ވެއްޖެ އެވެ.\nމޯލްޑިވްސް މާކެޓިން އެންޑް ޕީއާރު ކޯޕަރޭޝަން (އެމްއެމްޕީއާރުސީ) އިން ބުނީ ދުނިޔޭގެ ސްޕާތަކަށް ދޭ އެންމެ ޝަރަފުވެރި އެވޯޑު ދިނުމަށް އޮކްޓޫބަރު 26 ގައި ރާއްޖޭގެ ސެންޓް ރެޖިސް ވޮއްމުލި ރިސޯޓުގައި ބާއްވާއިރު، އިންޑިޔާ ކަނޑުގެ އެންމެ ރަނގަޅު ސްޕާގެ އެވޯޑަށް ރާއްޖެ ނޮމިނޭޓް ކޮށްފައިވާ ކަމަށެވެ.\nދެހާސް ފަނަރަ ވަނަ އަހަރު ވޯލްޑް ޓްރެވަލް އެވޯޑުން ދޭން ފެށި "ވޯލްޑް ސްޕާ" އެވޯޑަކީ މި ދާއިރާގައި ދޭ އެންމެ ޝަރަފުވެރި އެވޯޑެވެ. މިއީ މި އެވޯޑު ދޭ ހަަތަރު ވަނަ އަހަރެވެ. ވޯލްޑް ޓްރެވަލް އެވޯޑް ދުނިޔޭގައި މަޝްހޫރުވެފައި އޮންނަނީ ޓޫރިޒަމް ދާއިރާގެ އޮސްކާ އެވޯޑުގެ ގޮތުގަ އެވެ.\nމި އެވޯޑަށް އޮންލައިންކޮށް ވޯޓު ދެވޭއިރު، ވޯޓުލުން މެއި މަހުގެ އެކަކުން އޮގަސްޓް 17 އަށް އޮންނާނެ އެވެ.\nރާއްޖެއަކީ ދުނިޔޭގެ ސްޕާ އިންޑަސްޓްރީގެ ބްރޭންޑް ނަމަކެވެ. މިގޮތުން މޫދު އަޑީގައި ހުޅުވި ފުރަތަމަ ސްޕާ ހުޅުވީ ވެސް ރާއްޖޭގަ އެވެ. ދެހާސް ހަތަރު ވަނަ އަހަރު މިތަން ހުޅުވީ ހުވަފެންފުށި ރިސޯޓުގަ އެވެ.\nވޯލްޑް ޓްރެވަލް އެވޯޑުގެ ސްޕާ އެވޯޑު، ރާއްޖެއަށް 2015 ވަނަ އަހަރާއި 2016 އަދި 2017 ވަނަ އަހަރުވެސް ވަނީ ލިބިފަ އެވެ.\nވޯލްޑް ޓްރެވަލް އެވޯޑު ކޮންމެ އަހަރަކު ވެސް ރާއްޖޭގެ ގިނަ ރިސޯޓުތަކަށް ލިބެ އެވެ. މިގޮތުން ދުނިޔޭގެ އެންމެ ރޮމޭންޓިކް އެވޯޑާއި އެންމެ ހިތްގައިމު މަންޒިލް ފަދަ ވަނަތައް އަބަދުވެސް ލިބެނީ ރާއްޖެ އަށެވެ.


ޙަޔާތުގެ މިއީ ވާހަކަ އޭ މަގޭ | Esfiya - Dhivehi Vaahaka Site\nދުނިޔެ ހިނގަނީ ތޮށަލިދުޅަ އަށޭ ބުނާހެން ކޮންމެ މީހެއްގެ ހަޔާތުގައި ވެސް އަޑިގަނޑަކަށް ފަހު އުސްގަނޑެއް އާދެއެވެ. އަނދިރިކަމަކަށް ފަހު އަލި ކަމެއް ވެއެވެ. އަހަރެންގެ އުމުރުން 12 އަހަރު ވީއިރުވެސް އަހަންނަކީ ކިޔަވަން މޮޅު ކުއްޖެއް ނޫނެވެ. މަސައްކަތް ކުރިޔަސް ދިވެހި މާއްދާއެއް ނޫނީ ފާހެއް ވެސް ނުލިބެއެވެ. ކުލާހުގެ ކުދިން މިކަމާ އަހަރެންނަށް މަލާމާތް ކުރަން ފެށިއެވެ. އެންމެ ފުރަތަމަ އަހަރެން ކުދިން ކިޔާ އެއްވެސް އެއްޗަކަށް އަޅައެއް ނުލަމެވެ. އޭރު އަހަރެން އުޅުނީ ގުރޭޑު7ގައެވެ.\nކުދިން އެގޮތަށް ދިމާކުރާތާ2މަސް ވީއިރު އަހަރެންގެ ހިތުގައި ވެސް ނަފުރަތުގެ ހުޅު ރޯވާން ފަށައިފިއެވެ. ނަމަވެސް އަހަރެންގެ ހިތް ދެރަކަމުން އެއިން ކުއްޖަކާ ދިމާ އަށް އެއްޗެކޭ ބުނާކަށް ނުކެރެއެވެ. އަހަރެން ކިޔެވުން މަތިން ފޫހިވާން ފެށީ އެ ހިސާބުންނެވެ. މަންމަ ފޮތް ކިޔާށޭބުންޏަސް ހަމަ އެކަނި ފޮތް ހިފައިގެން އިންނަނީއެވެ. އެއިން އެންމެ އަކުރެއް ވެސް ނުކިޔެއެވެ. ކިޔަވަން ހިތަށް އަރާ ކޮންމެ ފަހަރަކު ކުދިންގެ މަލާމާތް ހަނދާންވެ ރޮވެން ފެށެއެވެ.\nމަންމަ އަށް އަހަރެންގެ ބަދަލުވަމުންދާ ދިރިއުޅުން ފާހަގަ ވިއެވެ. މަދުމަދުން އަހަންނާއި ސުވާލުކުރަން ފެށިއެވެ. ނަމަވެސް އަހަރެން ޖަވާބެއް ނުދެމެވެ. ކުރާ ކޮންމެ ސުވާލަކަށް ދެނީ ބީރު ކަންފަތެކެވެ. މިގޮތަށް ހަލުއި ކަމާއެކު ދުވަސްތަށް ގުނަމުން ގޮސް ގުރޭޑު7ނިމުނު އިރު ކުލާހުން އެންމެ ދަށް ނަތީޖާ ލިބުނީ އަހަނަނަށެވެ. ދެރަވެ ކިތަންމެ ވަރަކަށް ވެސް ރުއީމެވެ. މަންމަގެ ހުވަފެންތަށް ޙަޤީޤަތަކަށް ނުވާނެހެން އަހަންނަށް ހީވާން ފެށީއެވެ.\nބޮޑުބަންދު ނިމުމަށްފަހު އައު ސަހަރާއަށް އައު ގުރޭޑަކަށް އައު ކުލާހަކަށް މަރުހަބާ ކިޔަމުން ސްކޫލުތަށް ހުޅުވުނެވެ. ރަނގަޅު ފާހެއް ނުލިބުނަސް އަހަރެންގެ ގުރޭޑު ބަދަލުވެއެވެ. ގުރޭޑު 8 ގައި ދިމާވި ކުދިންކޮޅެއް އަހަރެންނާ ވަރަށް ގާތްވިއެވެ. އެ ކުދިންނާއި ނުލާ އަހަންނަށް އެއްކަމެއްވެސް ނުކުރެވެއެވެ. އެއީ ކިޔަވަން މޮޅު ކުދިންކޮޅެކެވެ. އިބާ އާއި އީނާ އެވެ. އެއީ އަހަންނަށް އެންމެ އެހީވި2އެކުވެރިން ނެވެ. އަނެއްކާ ވެސް ކިޔަވާ ހިތް ނުވީ ނަމަވެސް އެކުދިންގެ ބަހަށް ކިޔަވަން މަސައްކަތް ފެށީމެވެ. ރަނގަޅު އެކުވެރިންނަކީ އެއީ އެވެ. ކިޔެވުމުގައި އަހަންނަށް ހިތްވަރު ދޭން ފެށިއެވެ. އެ އަހަރު ވެސް ނިމި ނަތީޖާ ލިބުނު އިރު ކުރީއަހަރަށް ވުރެ މަތިން މާކުސް ލިބުނެވެ. ނަމަވެސް ސްޓްރީމް ނެގިއިރު އަހަރެން “ބީޓެކް” ނެގީ އެ ވަރަށް މޮޅަށް ކިޔެވޭނޭ ކަމުގެ ޔަގީންކަން ނެތުމުން ނެވެ. އެކުގައި އުޅުނު2ރަޙުމަތްތެރިން ވެސް2ކުލާހަށް ދިޔައީ އެވެ.\nގުރޭޑު9ގައި އަނެއްކާވެސް ދިމާވީ އާ ކުދިންކޮޅެކެވެ. ކިޔެވުން ދޫކޮށް މަގުމައްޗަށް ނިކުންނަން ފެށީ އެ ކުދިންނާއި އެކު އެވެ. އެހެންކަމުން ގޮސް ފިރިހެން ކުއްޖަކާ އަހަރެން ވެސް ހިތާވީ އެވެ. އަހިވަކަކާޖެހި އަހިވަކެއް ފާ ވާނޭ ބުނާހެން އެކުގައި އުޅޭ އެހެން ކުދިން ވެސް ލޯބިވެރިން ގެންގުޅޭތީ އަހަންނަށް ވެސް އެކަން މާ “ކޫލް” ކަމަކަށް ވީއެވެ. ކޮންމެ ދުވަހަކު ހަވީރު 16:00 ޖަހާއިރު ގެއިން ނިކުމެގެން ދާމީހާ އަނބުރާ ވަންނަނީ 18:30 ގައެވެ. ވިސްނުމެއް ނެތި ހިތަށް އަރާހާ ގޮތަކަށް އުޅެން ބޭނުންވީއެވެ. ފުރުސަތު ވެސް ލިބެއެވެ. ހުރަހަކީ މަންމަ އެވެ. މަންމަގެ އާދޭހާ ޝަކުވާ ތަކުގައި ކޮޅުފައިން ޖަހަން ބޭނުން ނުވީ އެވެ. ނަމަވެސް އަހަރެން ބޭރަށް ދިއުމަކަށް ބަދަލެއް ނުގެންނަމެވެ. ސްކޫލަކީ އަހަރެން ބޭރަށް ދާން ޕްލޭން ނިންމަން ދާ ތަނަކަށް ވެއްޖެއެވެ. ގޭގައި ފޮތް ކިޔުމަކީ އަހަރެންގެ ‘ޝެޑިއުލްގައި’ އޮންނަ ކަމެއް ނޫނެވެ.\nއަހަރެން ހިތާވި ފިރިހެން ކުއްޖާއާ އެކު އުޅެވުނީ6މަހެވެ. އޭގެފަހުން5ވަރަކަށް ކުދިންނާ އަހަރެން ރައްޓެހި ވީމެވެ. ކޮންމެ ކުއްޖެއް ވެސް ދަނީ ބޭނުން ނުފުދުނީމައެވެ.5ވަނަ ކުއްޖާ ދިއުމުން އަހަރެން ނިންމީ އިތުރަށް އެކަން ނުކުރުމަށެވެ. ދެން އަހަރެން ހުރިހާ ވާހަކައެއް ހިއްސާ ކުރީ އެންމެ ގާތް އެކުވެރިޔާ އާއެވެ. ފިރިހެން ކުއްޖެކެވެ. އެންމެ ގާތް އެކުވެރިޔާގެ ގޮތުގައި5އަހަރު ވީއެވެ. ނަމަކީ ލިހާން އެވެ. އަހަންނަށް ވިސްނައިދިނީ އޭނައެވެ. މަންމަ ގާތުގައި އަހަރެން މާފައްއެދުނީމެވެ. އަހަރެންނަށް ގޯސް ކަމެއް ކުރެވިފައި ވާނަމަ ތައުބާވެސް ވީމެވެ. އެންމެ ނަމާދެއް ވެސް ނާޅަމެވެ. ބަރާބަރަށް ކިޔެވީމެވެ. އެންމެ ފަހުން އަހަނަކީ ސްކޫލް ގައި ނަން ވިދާލި ތަރިއެކެވެ. އަހަރެންނަށް މަލާމާތް ކުރި ހުރިހާ ކުދިން އެދުވަހު އަހަރެން ގާތުގައި މާފައް އެދުނެވެ.\nމިއަދު އަހަންނަކީ ވެސް2ކުދިންގެ މަންމަގެ ޒިންމާ އަދާ ކުރަމުން އަންނަ ޒުވާނެކެވެ. މިހާރު އަހަރެންގެ އުމުރުން 25 އަހަރެވެ. އަހަރެން ދެކެ ލޯބިވާ ހަރުދަނާ ރަނގަޅު މާތް ފިރިއެއް ލިބިއްޖެއެވެ. ލޯބި ލޯބި ބަސްއަހާ2މާމަ ދަރިންނާއި ހިތް ހެޔޮ ދަނބިދަރިއެއް މަންމަ އަށް އަހަރެން ހޯދައިދީފީމެވެ. މަންމަގެ ބަސް އެހުމުން އަހަންނަށް މިލިބުނީ ކިހާ އުފާވެރި ދިރިއުޅުމެއް ހެއްޔެވެ ؟ އެއްވެސް މަޔަކު ދަރިޔަކަށް ދެރައެއް ނޭދޭނެއެވެ. އެ މަންމަގެ މިންނެތް މަސައްކަތުން ރާއްޖޭގެ 2ވަނަ އަންހެން އިންޖީނިއަރ އަށް އަހަރެން މިހުރީ ވެފައެވެ. އެމް.އެން.ޑީ.އެފް ގެ އިންޖީނު ތަކުގެ ގިނަ މަސައްކަތް ތަކަކީ އަހަރެންގެ ބެލުމުގެ ދަށުގައިވާ ކަންކަމެވެ. އަހަރެންގެ ފިރިމީހާ އަކީ އަމިއްލަ ވިޔަފާރިއެއް ހިންގާ މީހެކެވެ. ދަރިންނަށް ރަނގަޅު ތަރުބިއްޔަތެއް ދީ އެކުދިންނަށް މަންމަ އެއްގެ ރީތި ނަމޫނާ ދައްކަން އަހަރެން މިހިރީ ތައްޔާރަށެވެ.\nKomme kujjakah vx mi gothah visneyne namaey hithah araa……. By the way Masha Allah….. Varah reethi😍… Adhi vaahakaige nan vx ehaa reethi… 😻Kiyaa hithun keehje…. Keep it up…. 💖Raayage ehn stry ehge Inthizaaru ga…… ❤❤❤\nހަޤީޤީ ހިތާމަ ލޯބި December 5, 2015\nހިތާމަ ދީނީ ލޯބި September 24, 2021\nއެ ބިރުވެރި ރޭ ( ހަވަނަ ބައި ) ފަހު ބައި\nހިތާމަ ކުރުވާހަކަ އެހެނިހެން May 29, 2021


އުމުރުން 13 އަހަރުގެ ކުއްޖަކު ހަތަރު އެސޯސިއޭޓް ޑިގްރީ ހާސިލުކުރުމަކީ ހަމަ އާދައިގެ ކަމަކަށް ނުވާނެ އެވެ. އެމެރިކާގެ ކެލިފޯނިއާގެ ފުލާޓަން ކޮލެޖުން ވެސް ބުނަނީ އެހެންނެވެ. މިއީ އެތަނުގެ 107 އަހަރުވީ ތާރީހުގައި ވެސް އެހާ ހަގު ދަރިވަރަކު ހަތަރު ދާއިރާއަކުން އެސޯސިއޭޓް ޑިގްރީއާ އެކު ގްރެޖްއޭޓްވި ފުރަތަމަ ފަހަރެވެ.\nކޮރޯނާވައިރަހާ ހެދި ސްކޫލްތައް ބަންދުކޮށް، ކިޔަވާ ކުދިން މިހާރު ފިލާވަޅު ނަގަން ޖެހިފައި ވަނީ ގޭގައި ތިބެގެންނެވެ. މިއާ އެކު ވަރަށް ގިނަ ޓެކް ކުންފުނިތަކުން އަންނަނީ ކިޔަވާ ކުދިންނަށް ހާއްސަ ޕްލެޓްފޯމްތައް ތައާރަފުކޮށް، ކުރިން ހުރި އެފަދަ ޕްލެޓްފޯމްތައް ވަރުގަދަކުރަމުންނެވެ.\nމި ދުވަސްވަރު އެންމެ ރައްކާތެރި ގޮތަކީ ބޭރަށް ނުނިކުމެ ގޭތެރޭގައި ތިބުމެވެ. މައިންބަފައިންނަށް ވަގުތު ނުލިބިގެން ނުކުރެވި ހުރި ދަރިންގެ ކަންތައްތައް ކޮށްލުމެވެ. އެ ކުދިންނަށް ކިޔަވައިދީ ތަފާތު ކަންކަން ދަސްކޮށްދިނުމެވެ. އޭގެ ތެރެއިން ސިކުނޑި ތާޒާކޮށްލުމަށް ކޮންމެވެސް ކުޅިވަރެއްގައި ބައިވެރިކުރުވުން މުހިއްމެވެ.\nލީޑަރުންނަށް ދަރިވަރެއްގެ ހޫނު ހަމަލާތަކެއް\nއެމެރިކާގެ ނިއު ޔޯކުގައި އިއްޔެ ފެށި އދ. ގެ "ގްލޯބަލް ކްލައިމެޓް ސަމިޓް" ގައި ދުނިޔޭގެ ލީޑަރުންނަށް އަމާޒުކޮށް ދަރިވަރަކު ދެއްކި ވާހަކަތަކަށް ބޮޑު ސަމާލުކަމެއް ލިބިއްޖެ އެވެ.\nކްލާހުގައި ދަރިފުޅަށް އަދަބު ލިބުމުން ހަދާނީ ކިހިނެއް؟\nބައެއް ކުދިންނަށް ކްލާސްތެރޭ އުޅޭވޭ ގޮތަކުން ޓީޗަރުގެ ފަރާތުން އިންޒާރެއް ނުވަތަ ކޮންމެވެސް އަދަބެއް ލިބިދާނެ އެވެ. އެހެން ކުއްޖަކަށް އުނދަގޫ ކުރުން، އަޑުގަދަކުރުން ނުވަތަ ފިލާވަޅަށް ސަމާލުކަން ނުދީ މާ ގިނައިން ވާހަކަ ދެއްކުމުން ވެސް ކޮންމެވެސް ސިފައެއްގައި އަދަބެއް ލިބުމަކީ އެކަށީގެންވާ ކަމެކެވެ.\nއިންޑިއާގައި ހޯމްވޯކާއި ބަރު ފޮތްދަބަސް މަނާ\nދަރިވަރުންގެ ފޮތް ދަބަސް ބަރު ނުވާނެ ގޮތަކަށް ކިޔަވައިދިނުމަށް އިންޑިއާގެ ސްކޫލްތަކަށް އެ ގައުމުގެ ސަރުކާރުން އަންގާފައިވާ އެންގުން ތަންފީޒުކުރަން އަމުރުކޮށް، ދަބަހުގެ ބަރުދަން ކަނޑައެޅުމާއި މާއްދާތަކާއި ފިލާވަޅުތައް ރޭވުމުގައި އަމަލުކުރަން ޖެހޭ ގަވާއިދު ހަނދާންކޮށްދީފި އެވެ.\nކުޑަކުދިން އެއްވެސް ވަރަކަށް މޭކަޕް ކުރަން ޖެހޭތަ؟\nމޭކަޕްގެ ވާހަކައަކީ ބޮޑު މައުލޫއެކެވެ. ހަގީގަތުގައި ވަކި ކޮޅެއް ނަގަން އުނދަގޫ ބަހުސެކެވެ. އެއީ އަންހެނުން ކުރަން "ޖެހޭ" ކަމެއްގެ ގޮތުގައި (ދުނިޔޭގެ ކުރިއަރާފައިވާ މުޖުތަމައުތަކުގައި) އޮންނަ ވިސްނުމަށް ގޮންޖަހަން ފަހަކަށް އައިސް ވަނީ ފަށައިފަ އެވެ. ދެން އޮތީ އޭގެ އަނެއްކޮޅެވެ. މޭކަޕްކުރާ މީހުންނަށް ފާޑުކިޔުމަކީ ވެސް ރަނގަޅު...


މިތުން ޗަކްރަބަތީ ލޮސް އެންޖެލިސްގެ ހޮސްޕިޓަލަކުން ފަރުވާހޯދަނީ...\nބޮލީވުޑްގެ އެކްޓަރު މިތުން ޗަކްރަބަތީ އެމެރިކާގެ ލޮސް އެންޖެލިސްގެ ހޮސްޕިޓަލަކުން ފަރުވާހޯދަމުން އަންނަކަމަށް އިންޑިއާގެ ނޫސްތަކުން ބުނެފިއެވެ.\nއިންޑިއާގެ މީސްމީޑިއާގައި ޚަބަރު ފަތުރާފައިވާ ގޮތުގައި ޢުމުރުން 66 އަހަރުގެ އެކްޓަރ ފަރުވާ ހޯދަންފަށާފައިވަނީ މިދިޔަ ހަފުތާއިން ފެށިގެންނެވެ. އެހެންނަމަވެސް ފަރުވާ ހޯދަނީ ކޮން ބައްޔަކަށް ކަމެއް އަދި ހާމައެއް ނުކުރިނަމަވެސް އޭނާގެ ބުރަކަށީގައި ރިއްސުމުގެ މައްސަލަ ދިމާވެ، ފަހަކަށް އައިސް އެ މައްސަލަ އިތުރަށް ބޮޑުވެފައިވާ ކަމަށް ވަނީ ބުނެފައެވެ.\nމިތުން އެމެރިކާގެ ލޮސް އެންޖަލިސްގެ ހަސްފަތާލުގައި ފަރުވާ ހޯދާ އިރު، އޭނާގެ ދަރިފުޅު އަދި އެކްޓަރ މަހާއަކްޝޭ ޗަކްރަބަތީ އާއި އޭނާގެ އަންހެނުން މަދަލްސާ ޝަރުމާ މިވަގުތު ތިބީ މިތުންއާއެކު ލޮސް އެންޖެލިސްގައި ކަމަށް ވަނީ ރިޕޯޓުކޮށްފައެވެ.\n600އަށްވުރެ ގިނަ ފިލްމު ކުޅެފައިވާ މިތުން އެކްޓިންގގެ ދާއިރާއަށް ނުކުމެފައިވަނީ ފިލްމު "މިރްގަޔާ" އިން 1976 ގައެވެ. މޮޅު ނެށުންތެރިއެއްގެ ގޮތުގައިވެސް މަޝްހޫރު މިތުންގެ ކެރިއަރ 1982 ވަނަ އަހަރު ބަދަލުކޮށްލީ ފިލްމު "ޑިސްކޯ ޑާންސަރު" އިންނެވެ.\nކާމިޔާބު ގިނަ ފިލްމުތަކެއް ކުޅެފައިވާ މިތުން ވަނީ ނެޝަނަލް އެވޯޑް3ފަހަރު ހޯދާފައެވެ.\nމިތުންގެ އެންމެ ފަހުގެ ހިންދީ ފިލްމަކީ އޮގަސްޓް މަހު ރިލީޒް ކުރި އަނިލް ޝަރުމާގެ "ޖީނިއަރސް" އެވެ. އޭނާގެ ކުރިއަށް އޮތް ހިންދީ ފިލްމަކީ ވިވެކް އަގްނިހޯތުރީ އަންނަ އަހަރު ގެނެސްދޭ "ދަ ތަޝްކެންތު ފައިލްސް" އެވެ.\nއެކްޓިންގ ގެ އިތުރުން މިތުންއަކީ އިންޑިއާގެ ޤާނޫނު ހަދާ މަޖިލިސް ރާޖިއާ ސަބާގެ މެމްބަރުކަން ވެސްކޮށްފައިވާ ފަރާތެކެވެ. އަދި ޒީޓީވީ އިން ގެނެސްދޭ ޑާންސް ޝޯ ޑާންސް އިންޑިއާ ޑާންސް (ޑީއައިޑީ) ގެ މާސްޓަރ ޖަޖެއްގެ ގޮތުގައި އިންނަނީވެސް މިތުންނެވެ.\nފަލަސްޠީން3ދަރިންގެ ބައްޕައެއްގެ ލޮލަށް ޔަހޫދީ ސިފައިން ބަޑިޖެހުމުން ލޮލުގެ ފެނުން ގެއްލިފަ!\nޕަބްޖީއަކީ ޙަރާމް ގޭމެއް ކަމުގައި އިންޑޮނޭޝިއާގެ ޝެއިޚުން ވިދާޅުވެއްޖެ\n6 މަހުގެ ކުއްޖަކު މަރުވެއްޖެކަމަށް ޑޮކްޓަރު ބުނުމުން ވަޅުލަން މަސައްކަތް ކުރަނިކޮށް މަރުނުވާކަން އެނގުމުން ޑޮކްޓަރު ފިލައިފި\nކުވައިތު އިޒްރޭލަށް: މިތަނުން ނުކުމޭ! ކަލޭމެންނަކީ ކުޑަކުދިން ޝަހީދުކުރާ ބައެއް!\nސްވައިން ފްލޫޖެހިގެން އައިސީޔޫގަ އޮވެ މެޝިނުގަ ނުބާއްވައި މެޝިން ކަނޑާލަން ޑޮކްޓަރުން އެދުނު ސާދަ އަހަރުގެ ކުއްޖަކު ގަދަވެއްޖެ!\nއައިޓީ ޕްރޮފެޝަނަލު އަނބިމީހާ އާ ކުޑަ ދެދަރިން މަރާލުމަށްފަހު އަމިއްލައަށް މަރުވެއްޖެ